**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Δεκεμβρίου 2018, ημέρα Δευτέρα και ώρα 12.30΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Αντώνιου Συρίγου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Μεταναστευτικής Πολιτικής «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής».

Στη συνεδρίαση παρέστησαν ο Υπουργός Μεταναστευτικής Πολιτικής, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Παρόντες ήταν οι βουλευτές, οι κ.κ.: Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Θραψανιώτης Εμμανουήλ, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Μιχελής Αθανάσιος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Βαρβιτσιώτης Μιλτιάδης, Βούλτεψη Σοφία, Μηταράκης Παναγιώτης, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τσιάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Παναγιώταρος Ηλίας, Λαγός Ιωάννης, Γκιόκας Ιωάννης, Λαμπρούλης Γεώργιος, Μανωλάκου Διαμάντω, Παπαχριστόπουλος Αθανάσιος, Ψαριανός Γρηγόριος, και Παναγούλης Ευστάθιος (Στάθης).

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, το σχέδιο νόμου έχει χαρακτηριστεί από την Κυβέρνηση ως κατεπείγον και η Επιτροπή πρέπει να αποφασίσει εάν αποδέχεται τον χαρακτηρισμό. Σύμφωνα με την παρ.1 του άρθρου 109 και την παρ.4 του άρθρου 89του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης της Επιτροπής, μέχρι την Τετάρτη, 19 Δεκεμβρίου 2018 και ώρα 14.00΄.

Τον λόγο έχει ο κ. Υπουργός, για να αιτιολογήσει τον χαρακτηρισμό του κατεπείγοντος.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής)**: Κυρίες και κύριοι συνάδελφοι, όπως θα έχετε διαβάσει, ήδη, στο σχέδιο νόμου, υπάρχουν πάρα πολλά ζητήματα τα οποία πρέπει να κλείσουν πριν από το τέλος του 2018 και έχουν να κάνουν με οικονομικά ζητήματα και με αποδόσεις.

Επίσης, υπάρχει και μία σειρά ζητημάτων, τα οποία έχουν να κάνουν με ξεκαθάρισμα αρμοδιοτήτων, ώστε να μπορέσουν να λειτουργήσουν οι αρμόδιες υπηρεσίες. Θα πω περισσότερα στην εισήγησή μου, επί του νομοσχεδίου. Υπάρχουν, βέβαια, και ζητήματα τα οποία δεν έχουν το χαρακτηρισμό του κατεπείγοντος, όπως είναι η «Golden Visa», αλλά όταν φτάσουμε σε αυτά τα θέματα, αυτό που θα έχω να σας πω είναι, ότι γεγονότα που διέτρεξαν τη φετινή χρονιά, θα μπορούσαν να είχαν αποφευχθεί, εάν υπήρχε αυτή η νομοθεσία, όπως την καταθέτουμε σε αυτό το σχέδιο νόμου. Επαναλαμβάνω ότι είναι τα θέματα που έχουν να κάνουν με το pos.

Έχει γίνει πάρα πολλή δουλειά και με τα συναρμόδια Υπουργεία και με την Ανεξάρτητη Αρχή για τις Δημόσιες Συμβάσεις. Μέχρι και πριν από, περίπου, μία ώρα, συνεδριάζαμε με την Αρχή και θα αναφερθώ στη συνέχεια πιο αναλυτικά για το που καταλήξαμε σε αυτή τη συνεδρίαση.

Άρα, με αυτή τη λογική, θεωρώ ότι πρέπει να χαρακτηρίσουμε το σχέδιο νόμου ως κατεπείγον.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο Εισηγητής του ΣΥΡΙΖΑ, ο κ. Ψυχογιός, για να τοποθετηθεί επί του χαρακτηρισμού του κατεπείγοντος.

**ΓΕΩΡΓΙΟΣ ΨΥΧΟΓΙΟΣ (Εισηγητής του ΣΥΡΙΖΑ):** Ευχαριστώ κύριε Πρόεδρε. Φαντάζομαι θα έχουμε χρόνο και αργότερα να συζητήσουμε και για τα πρωινά γεγονότα, οπότε δεν θα τοποθετηθώ τώρα. Να πω μόνο για το κατεπείγον ότι συντάσσομαι με αυτά που λέει ο Υπουργός και θεωρώ ότι η πλειοψηφία των διατάξεων έχουν αυτό το χαρακτήρα. Σαν βουλευτές πάντα λέμε ότι πρέπει να αποφεύγουμε τις διαδικασίες αυτές. Σε κάθε περίπτωση όμως επειδή πρόκειται για πληρωμές, πρόκειται για κάλυψη θέσεων και εκκρεμοτήτων και επειδή υπάρχουν και ζητήματα, τα οποία μας ταλανίζουν εδώ και καιρό, νομίζω ότι πρέπει να συνεχίσουμε τη διαδικασία. Ευχαριστώ πολύ.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας):** Κύριε Πρόεδρε, καταρχήν ο χαρακτηρισμός του κατεπείγοντος σε αυτό το νομοσχέδιο αποτελεί ομολογία της ύψιστης ανικανότητας. Δύο χρόνια έχει φτιαχτεί ένα Υπουργείο Μεταναστευτικής Πολιτικής και θέλουμε παραμονές Χριστουγέννων, την ώρα που συζητείται στην Ολομέλεια ο Προϋπολογισμός να έρθουμε εδώ και να δώσουμε το ελεύθερο στην πολιτική ηγεσία του Υπουργείου Μεταναστευτικής Πολιτικής, να ξοδεύει και να νομιμοποιεί κατά το δοκούν. Χωρίς κανένα σεβασμό στον Προϋπολογισμό, χωρίς κανένα σεβασμό σε οποιαδήποτε συνθήκη διαφάνειας.

Τους τελευταίους τέσσερις μήνες σύσσωμη η κοινή γνώμη καταδικάζει τη διάθεση των κονδυλίων για το προσφυγικό, μεταναστευτικό, μέσα από αδιαφανείς διαδικασίες. Και εκεί που όλοι φωνάζουν, έρχεστε με περισσή αλαζονεία και ζητάτε τη νομιμοποίηση όλων των δαπανών που έχετε κάνει και όλων όσων θα κάνετε στο μέλλον χωρίς κανένα σεβασμό στη διαφάνεια. Είναι εξοργιστικός ο τρόπος με τον οποίο νομοθετείτε.

Πραγματικά, οποιοσδήποτε από εμάς είχε φέρει ένα τέτοιου είδους νομοσχέδιο θα ήταν σύσσωμοι οι Βουλευτές του ΣΥΡΙΖΑ όρθιοι στα έδρανα και θα μιλούσαν για την παραβίαση οποιουδήποτε θεσμού έχει καταφέρει να δημιουργήσει το ελληνικό κράτος, για το σεβασμό στη διαφάνεια στη διάθεση των κονδυλίων. Είναι πραγματικά η ταφόπλακα σε οποιαδήποτε διάθεση εξωραϊσμού των δαπανών που γίνονται γύρω από το μεταναστευτικό και ανοίγει την πόρτα σε όλη την κριτική που δέχεστε, δικαιολογημένη και αδικαιολόγητη για την απαράδεκτη κατάσταση στην οποία βρίσκονται σήμερα χιλιάδες πρόσφυγες στη χώρα, αλλά και οι διαδικασίες που έχετε φτιάξει, μετά τη σύσταση του Υπουργείου Μεταναστευτικής Πολιτικής. Μετά από δύο χρόνια και δύο μήνες από όταν συστήθηκε, με τυμπανοκρουσίες, από τον Πρωθυπουργό, το Υπουργείο Μεταναστευτικής Πολιτικής και παρουσιάστηκε στους Ευρωπαίους εταίρους ως μεγάλο βήμα, δείχνετε ότι όχι μόνο δεν έχετε καταφέρει να το συστήσετε κανονικά, αλλά το έχετε μετατρέψει σε ένα πλυντήριο δαπανών με χρήματα Ελλήνων φορολογουμένων χωρίς καμία, μα καμία συνθήκη διαφάνειας. Αυτό δεν μπορεί να συνεχιστεί και δεν μπορεί να εκβιάζεται συνεχώς η Βουλή με αυτό τον χυδαίο τρόπο!

Είχατε νομοσχέδιο πέρυσι τον Απρίλιο και είχατε προαναγγείλει, είχατε θέσει στην διαβούλευση, διατάξεις για την Golden Visa εδώ και μήνες. Τίποτα από αυτά δεν κάνατε, παρά την κριτική που σας κάναμε, τίποτα δεν βελτιώσατε. Ερχόσαστε την τελευταία στιγμή να μας πείτε ότι θα δικαιολογήσουμε ό,τι οι δαπάνες έχετε κάνει, με την υπογραφή σας; Σε ποιο κράτος; Ποιό κράτος δικαίου υπηρετείτε; Ποιούς κανόνες δημόσιου λογιστικού υπηρετείτε; Ποιές συνθήκες διαφάνειας υπηρετείτε;

Αν δεν είναι το νομοσχέδιο αυτό η απόλυτη ομολογία ανικανότητας, τότε αποτελεί την απόλυτη ομολογία συγκάλυψης στη διαφθορά. Αυτό είναι το νομοσχέδιο. Δεν δεχόμαστε σε καμία περίπτωση, κύριε Πρόεδρε, την έννοια του «κατεπείγοντος», δεν δεχόμαστε σε καμία περίπτωση να νομιμοποιήσουμε αυτές τις διαδικασίες. Θα τις καταγγείλουμε σε όλους τους δυνατούς τόνους και μέσα στην αίθουσα και έξω από την αίθουσα, γιατί αυτή η κατάσταση δεν μπορεί να συνεχιστεί. Δείχνει τον τρόπο και τη φιλοσοφία με την οποία αντιλαμβάνεται ο ΣΥΡΙΖΑ την εξουσία. Ως «μαγαζί» του! Χωρίς κανένα σεβασμό στο δημόσιο χρήμα, χωρίς κανένα σεβασμό σε οποιαδήποτε συνθήκη διαφάνειας.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Θα ήθελα να προσθέσω, ως σχόλιο χωρίς διάθεση οποιασδήποτε αντιδικίας ότι υπάρχουν και άλλες περιπτώσεις, δεν το αναφέρω ως θέσφατο, ένα επιχείρημα είναι, που υπήρξε ταυτόχρονη συζήτηση κατά την διάρκεια συζήτησης του Προϋπολογισμού και ενδεικτικά, αναφέρω το 2014, το 2015 και το 2016.

Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης (ΠΑΣΟΚ-ΔΗΜΑΡ):** Ευχαριστώ, κύριε Πρόεδρε.

Εμένα δεν με εκπλήσσει η αντίληψη του ΣΥΡΙΖΑ και της Κυβέρνησης, για την εξέλιξη του κοινοβουλευτικού διαλόγου για τον Προϋπολογισμό, ούτε ότι προσπαθεί πίσω από αυτή την εξέλιξη, να κρύψει ένα νομοσχέδιο το οποίο κατά την άποψή μας, είναι προϊόν μιας πραγματικά πολιτικής συγκάλυψης ατασθαλιών του παρελθόντος, είναι νομικά και πολιτικά Αίολο. Θα σας έλεγα ότι πρόκειται για μια νομική και πολιτική αυθαιρεσία αυτό το νομοσχέδιο που τελικά, έχει ένα στόχο. Δεν έχει το χαρακτήρα του «κατεπείγοντος», κύριε Υπουργέ. Εάν υπάρχει μια κατεπείγουσα ανάγκη για το Υπουργείο σας, δεν είναι άλλη από το να συγκαλύψετε αναδρομικά δαπάνες- το προβλέπετε μέσα- και να τις φορτώσετε στον κρατικό προϋπολογισμό. Χωρίς να υπάρχει καμία λογοδοσία για το πως έγιναν, για ποιο σκοπό έγιναν, με ποια νομιμότητα έγιναν. Τίποτα απ' όλα αυτά δεν περιλαμβάνονται στο σχέδιο νόμου το οποίο εισηγείσθε.

Αυτή είναι «κατεπείγουσα» ανάγκη την οποία έχετε και όχι ο χαρακτήρας του σχεδίου νόμου. Και αν, όπως είπατε, προηγουμένως, κύριε Υπουργέ, πρέπει να λήξουν κάποιες εκκρεμότητες μέσα στο 2018, τότε γιατί δεν το φέρνατε νωρίτερα;

Επίσης, η βασική εκκρεμότητα του νομοσχεδίου το οποίο εισηγείστε, κατά την ταπεινή μου άποψη , είναι το γεγονός ότι πρώτον, διότι ήρθατε υποψιασμένοι σήμερα εδώ . Πριν από μια βδομάδα έχω καταγγείλει ακριβώς αυτή την απόπειρα που συγκαλύπτεται μέσα από το σχέδιο νόμου, την έχουμε καταγγείλει με δηλώσεις μας, γιατί η Ενιαία Αρχή Δημοσίων Συμβάσεων (ΕΑΑΔΗΣΥ) θεωρεί ότι το νομοσχέδιο σας είναι διάτρητο, νομικά και πολιτικά. Σας λέει, ότι τελικά έρχεστε να καθιερώσετε το τεκμήριο της κατεπείγουσας ανάγκης και μάλιστα, θα σας έλεγα ότι πάμε σε ένα παραλογισμό που είναι πραγματικά προκλητικός.

Το γεγονός, κύριε Υπουργέ, ότι θέλετε να νομιμοποιήσετε, αναδρομικά, όλες τις συμβάσεις που έχουν γίνει, είναι μια πολιτική επιλογή την οποία την κρίνουμε και την κατακρίνουμε. Το γεγονός ότι θεωρείτε από σήμερα ότι, για όλο το 2019, θα έχουμε απρόβλεπτες καταστάσεις οι οποίες θα καλυφθούν από τέτοιου είδους συμβάσεις, καταλαβαίνετε ότι εδώ κηρύσσετε εμπάργκο στη λογική όχι μόνο στην πολιτική.

Προφανώς και θα καταψηφίσουμε την πρότασή σας να συζητηθεί με τη διαδικασία του κατεπείγοντος. Αλλά, να σας πω κάτι; Πολιτικά, δεν θα πρέπει να υπάρξει μια λογοδοσία; Πώς είναι δυνατόν μέσα από ένα τέτοιο σχέδιο νόμου που έρχεται να ψηφισθεί με διαδικασίες fast track, να παραβιάζεται το Εθνικό και το Ενωσιακό Δίκαιο, κατά τέτοιο τρόπο που τελικά να φτιάχνεται ένα δίκαιο α λα ΣΥΡΙΖΑ; Ό,τι θέλουμε, το φέρνουμε, γιατί έχουμε πλειοψηφία και το ψηφίζουμε.

Μέσα υπάρχουν διατάξεις που πρέπει να σας πω ότι οποιοσδήποτε νομικός που τις διαβάζει, ντρέπεται. Δεν υπάρχει καμία ασφάλεια δικαίου, την οποία να κατοχυρώνετε και σας λέω το εξής: πολιτικά νιώθετε καλά να το εισηγηθείτε αυτό το νομοσχέδιο; Μήπως τελικά οι κατεπείγουσες ανάγκες του Υπουργείου είναι να τελειώνουμε πριν τις γιορτές και υπό την συζήτηση που γίνεται για τον προϋπολογισμό, με πολλά αγκάθια του Υπουργείου, γιατί ξέρετε κάτι, Αυτά ψάχνουμε, δεν ψάχνουμε κάτι άλλο.

Κύριε Υπουργέ, θα σας καλούσαμε και σας καλούμε να το αποσύρετε και να μην προχωρήσει. Δεν περιποιεί τιμή για το Κοινοβούλιο να συζητήσει αυτό το σχέδιο νόμου με αυτές τις διατάξεις, με αυτές αν θέλετε τις προτάσεις που κάνετε, όταν έχετε ακόμη και θεσμικούς φορείς οι οποίοι με εύσχημο μεν και διπλωματικό τρόπο, σας λένε ότι δεν υπάρχει στο νομικό κόσμο αυτό το οποίο προσπαθείτε να κάνετε.

Επίσης, δεν μπορείτε να παραβιάζετε ούτε τους ορισμούς για τις δημόσιες συμβάσεις, ούτε για το περιεχόμενό τους. Επειδή, λοιπόν, η Ενιαία Αρχή Δημόσιων Συμβάσεων δεν κάνει Αντιπολίτευση στην Κυβέρνηση, αλλά δεν κλείνει και τα μάτια, το ερώτημά μας είναι το εξής: τώρα, πριν αρχίσει η συζήτηση, πριν αποκαλυφτούν οι πραγματικές, αν θέλετε προθέσεις του συντάκτη αυτού του νομοσχέδιου, μήπως να το αποσύρατε, έτσι ώστε να ξαναδείτε τις συμβάσεις να είναι συμβατές, τόσο με το Εθνικό όσο και με το Ενωσιακό Δίκαιο και από την άλλη πλευρά, να μην ανοίξετε μια ατραπό στην οποία, κύριε Υπουργέ, από δω και πέρα, οποιαδήποτε σύμβαση, όπως και οι προηγούμενες, αν προσπαθήσετε να νομιμοποιήσετε θα είναι όπως καταλαβαίνετε εξ ορισμού ύποπτη. Εννοώ νομικά και πολιτικά ύποπτη, διότι διαφορετικά δεν θα είχατε ανάγκη τέτοιου τύπου διατάξεων για να εξυπηρετήσετε την πολιτική του Υπουργείου. Πρότασή μας.

Προφανώς και δεν είναι κατεπείγον το νομοσχέδιο και να το αποσύρετε τώρα όσο είναι καιρός, διότι σας εκθέτει όχι μόνο ως Κυβέρνηση, αλλά σας εκθέτει και ως εκείνου, ο οποίος εκεί έχει την ευθύνη και την εποπτεία όλης αυτής της διαδικασίας, γιατί τελικά τα ερωτήματα μετά θα είναι αμείλικτα και θα πρέπει να απαντηθούν.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου Χρυσή Αυγή):**

Εκτός από εθνομηδενιστές, υπηρέτες των πάσης φύσεως Σόρος, σύμφωνα με τα λεγόμενα των συνυπουργών σας, κύριε Υπουργέ, είστε και παντελώς ανίκανοι. Δεν μπορείτε να πραγματοποιήσετε, ούτε κατ' ελάχιστον, τίποτα από τις ιδεολογικές σας αγκυλώσεις. Ωραία είστε στα λόγια, τα λέτε, αλλά στην πράξη αποδεικνύεται εδώ και τέσσερα χρόνια, ότι αυτά τα οποία πιστεύετε δεν μπορείτε ούτε να τα πραγματοποιήσετε έστω και κατ' ελάχιστον.

Ό,τι και να πράξετε, η παγκόσμια γεωπολιτική σκακιέρα αλλάζει. Η άθλια συμφωνία του ΟΗΕ στο Μαρακές είναι η αρχή του τέλους της κιμαδομηχανής της παγκοσμιοποίησης. Χαρείτε την fake πλειοψηφία σας, για όσο χρόνο σας μένει, περάστε όσα νομοσχέδια νομίζετε που, όπως είπαν και προλαλήσαντες, όπως είπαν και οι αρμόδιοι βρίθουν από αντισυνταγματικές κορόνες. Το κατεπείγον, για τέταρτο χρόνο, αν δεν κάνω λάθος που το ακούμε συνεχώς είναι ο φερετζές της διαπλοκής. Δεν έχετε κανένα πλάνο, δεν έχετε κανένα σχέδιο για όλο αυτό το οποίο συμβαίνει στην πατρίδα μας. Διότι άλλες χώρες, η μία μετά την άλλη έχουν καταλάβει τι γίνεται και ασφαλίζουν τα σύνορά τους και δημιουργούν μια νέα πραγματικότητα.

Το εν λόγω νομοσχέδιο θα μπορούσε να χαρακτηριστεί και ως η χαρά των λαθροδιακινητών, του παράνομου εμπορίου οργάνων, των μαστροπών, του trafficking, του ξεπλύματος και όλων όσων χαίρονται σε αυτήν την αναμπουμπούλα που έχει διαλύσει χώρες ολόκληρες και μέσω αυτής της καταστροφής κάποιοι επιβιώνουν. Το αποσύρετε ή όχι, η νέα παγκόσμια πραγματικότητα θα το καταστήσει παντελώς άχρηστο. Θεωρούμε ότι το κατεπείγον δεν μπορεί να συνεχισθεί. Αμιγώς για το κατεπείγον μιλώντας δεν μπορεί να είναι κάτι επί τέσσερα χρόνια κατεπείγον. Θα έπρεπε να είχατε προβλέψει και να ξέρετε τι γίνεται και να προβλέπετε ότι και για τον επόμενο χρόνο θα υπάρχουν κατεπείγουσες ανάγκες. Αυτό δείχνει και αποδεικνύει την ανικανότητα σας. Ό,τι και να γίνει όμως, αυτό το νομοσχέδιο, κάποια στιγμή, ελπίζουμε και ευχόμεθα λίαν συντόμως, θα πάει στον κάλαθο των αχρήστων.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει η Ειδική Αγορήτρια του ΚΚΕ, κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του ΚΚΕ):** Ευχαριστώ, κύριε Πρόεδρε.

Δεν συμφωνούμε με τη μορφή του κατεπείγοντος, για τρεις λόγους.

Ο πρώτος είναι ότι κατά τη διάρκεια της συζήτησης του προϋπολογισμού, δεν μπαίνουν νομοσχέδια και μάλιστα με τη μορφή του κατεπείγοντος και δεν πρέπει να φέρνουμε τις κατ' εξαίρεση περιπτώσεις.

Δεύτερον, το νομοσχέδιο αυτό περιέχει και άρθρα, τα οποία δεν έχουν τη μορφή του κατεπείγοντος. Αντίθετα, είναι για να εξυπηρετήσουν την κερδοφορία των μεγαλοξενοδόχων ή την ιδιωτικοποίηση τμήματος της δασοπυρόσβεσης. Και αναφέρομαι στο άρθρο 3.

Τρίτον, μέσα από αυτό το προτεινόμενο νομοσχέδιο, τι κάνετε; Προτείνετε παρατάσεις σε παρεκκλίσεις και διατάξεις που δεν είναι σύμφωνες με την εθνική νομοθεσία. Εμείς λέμε καθαρά, ότι ούτε ανακούφιση στους πρόσφυγες φέρνει, ούτε ανάσα στους νησιώτες. Αντίθετα, είναι νομοθετικές ρυθμίσεις που εντείνουν τον εγκλωβισμό σε χιλιάδες ανθρώπους, που είναι στη χώρα μας και ζουν μέσα σε δύσκολες και σκληρές συνθήκες.

Κλείνοντας, αύριο είναι η παγκόσμια ημέρα του μετανάστη και είναι μια κάκιστη συγκυρία αυτό το νομοσχέδιο και καλό είναι να αποσυρθεί.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο Ειδικός Αγορητής των Ανεξαρτήτων Ελλήνων κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων):** Αισθάνομαι σαν να ζω, μάλλον, σε μια άλλη πραγματικότητα που την καταλαβαίνω διαφορετικά εγώ. Συγχωρήστε μου μια προσωπική αναφορά, γιατί είμαι ιδρυτικό μέλος των Γιατρών της Ειρήνης και ασχολούμαι χρόνια με αυτό το θέμα.

Θα ήθελα να θυμίσω στους αγαπητούς συναδέλφους, ότι η κατάσταση αυτή είναι έκτακτη από μόνη της. Ανά πάσα στιγμή έρχεται κόσμος στη χώρα μας. Αν δεν το ξέρετε να το μάθετε. Συνεπώς, δεν είναι μια σταθερή κατάσταση. Είμαι από αυτούς που έχουν πει, ότι ο εκάστοτε Υπουργός Μεταναστευτικής Πολιτικής εκτίει ποινή. Εκτίει ποινή και είναι στο μάτι του κυκλώνα γιατί είναι ένα εξελισσόμενο πρόβλημα. Και είναι εκρηκτικό πρόβλημα, όχι μόνο για την Ελλάδα και την Ιταλία, αλλά ήδη αρχίζει να γίνεται εκρηκτικό και για άλλες χώρες.

Το έκτακτο αυτής της κατάστασης πιστεύω ότι υπαγορεύει με τον πιο απλό τρόπο το σημερινό νομοσχέδιο.

Επειδή, άκουσα διάφορα, θέλω, να θυμίσω «η περίφημη διασπάθιση» κονδυλίων για το προσφυγικό, σε τι αφορά. Από το 1,600 δις -που υποτίθεται- ότι ήρθαν στη χώρα, να ξέρει, λοιπόν, κάποιος ο οποίος είναι καλοπροαίρετος -αν είναι καλοπροαίρετος- ότι η ελληνική Κυβέρνηση διαχειρίστηκε 354,93εκατ.. Για αυτά υπάρχει απόλυτη διαφάνεια και η Εκπρόσωπος της Επιτροπής, η Νατάσα Μπερτό, με κατηγορηματική δήλωση 26/9/2018 είχε πει: Δεν έχει βρεθεί μέχρι σήμερα κανένα στοιχείο κακοδιαχείρισης κονδυλίων οποιασδήποτε μορφής, τονίζοντας μάλιστα, ότι η OLAF –γιατί εκεί πατάνε, φαντάζομαι οι άνθρωποι που δεν διαβάζουν και που χαρακτηρίζονται μόνο από εμπάθεια και μικροψυχία- η OLAF υποχρεωτικά επιλαμβάνεται, όταν υπάρχει καταγγελία τρίτων, όπως αυτή της οργάνωσης Solidarity Now για δύο συμβάσεις με την εταιρεία, δεν αφορά όμως την ελληνική Κυβέρνηση.

Τελειώνοντας, θα ήθελα, να πω για πολλοστή φορά ΝΑΙ η διαδικασία του κατεπείγοντος, αν ενδείκνυται, ενδείκνυται σε μια εξελισσόμενη-έκρυθμη κατάσταση όπως είναι το προσφυγικό, αν δεν έχετε ενημερωθεί, ενημερωθείτε, για το τι γίνεται στον Έβρο αυτή την εποχή.

Πιστεύω, ότι απαντήσεις θα σας δώσει ο ίδιος ο Υπουργός, ο οποίος χειρίζεται αυτό το θέμα. Βεβαίως και είμαστε υπέρ της διαδικασίας του κατεπείγοντος.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει Ειδικός Αγορητής του «Ποταμιού, ο κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):**. Πριν από οποιαδήποτε συζήτηση, θα ήθελα, να εκφράσω τη συμπαράστασή μου σε όλο τον οργανισμό του ΣΚΑΙ, που δέχτηκε μια δολοφονική επίθεση σήμερα τα ξημερώματα, μες στη νύχτα, από διάφορους κουκουλοφόρους αγωνιστές, δειλούς και μέλη σκοτεινών κύκλων, όπως είπε ο Πρωθυπουργός, οι οποίοι μάλλον έχουν οπλιστεί από μηνύματα και κηρύγματα μίσους και διχασμού, που ακούμε και παρακολουθούμε στο δημόσιο βίο, τουλάχιστον τα τελευταία οκτώ χρόνια, και ζούμε έναν ακήρυκτο πολιτικό εμφύλιο πόλεμο, τον οποίο πρέπει να τον σταματήσουμε χθες. Πρώτοι σημαιοφόροι αυτής της επιχείρησης σταματήματος αυτής της κατρακύλας, είναι αυτοί που έχουν σπείρει το σπόρο του μίσους και του διχασμού μετά από 70 χρόνια ξανά.

Για το συγκεκριμένο νομοσχέδιο και για το κατ' επείγον θέλω, να πω πάρα πολύ σύντομα, ότι θα μου έκανε εντύπωση αν ερχόταν ένα νομοσχέδιο υπό κανονικές συνθήκες. Κατανοώ, απολύτως, τους λόγους για τους οποίους έρχεται με ένα τρόπο κατεπείγοντος, διότι όλα τα νομοσχέδια, τα εννέα στα δέκα, ως τώρα που έχουμε συζητήσει είναι ή επείγοντα ή κατεπείγοντα ή έρχονται με τροπολογίες σε διάφορες συμβάσεις εμπορικών σχέσεων με το Κουβέιτ –ας πούμε. Είναι βροχή οι τροπολογίες και τα νομοσχέδια που έρχονται ως επείγοντα και κατεπείγοντα. Θα μου έκανε πολύ μεγάλη εντύπωση, αν ερχόταν υπό κανονικές συνθήκες να συζητηθεί ένα νομοσχέδιο μάλιστα από την Κυβέρνηση, την προοδευτική Κυβέρνηση Υπουργών που αλληλογρονθοκοπούνται συνεχώς, εδώ και πολύ καιρό, πριν αρχίσει ο αγώνας πάνω στο ρινγκ και αρχίσει ο ένας να ρίχνει τον άλλο στα σχοινιά από μια Κυβέρνηση η οποία, όταν λέγαμε, ότι σκάει μία βόμβα με επιδρομή προσφύγων, μεταναστών, λαθρομεταναστών -ας το δεχτούμε και έτσι- ή μεταναστών, που υπό λαθραίες συνθήκες διακινούνται, καθιστώντας εκατομμυριούχους τους διακινητές, όταν κρούαμε τον «κώδωνα του κινδύνου» υπήρχαν κάποιοι άνθρωποι εδώ και σε αυτή την Κυβέρνηση -που μόλις είχαν αναλάβει- που έλεγαν: Μα καλά πώς κάνετε έτσι; Όλοι άνθρωποι είναι. Λες και εμείς νομίζαμε, ότι μερικοί είναι «μπιφτέκια» και μερικοί άλλοι, ότι είναι «στρουθοκάμηλοι ή πεπόνια».

Ακούγαμε αυτή την ανοησία, ότι είναι όλοι άνθρωποι και έχουμε καταγγελίες για την τότε Αμυγδαλέζα, εκείνο το Ντα Χάου, το Άουσβιτς, το Μαουντχάουζεν και την Τρεμπλίνκα και έχουμε φτιάξει είκοσι τρισχειρότερα από την Αμυγδαλέζα.

Επειδή, είχαμε καταθέσει δύο ερωτήσεις, σχετικές, μια τον Σεπτέμβριο και μία πριν πέντε μέρες, με το τι γίνεται με το ζήτημα της διαχείρισης προσφυγικής - μεταναστευτικής κρίσης που περνάμε και δεν πήραμε καμία απάντηση, κατανοώ, απολύτως γιατί έρχεται με τη διαδικασία του κατεπείγοντος.

Είναι ένα νομοσχέδιο που σκοπό έχει να μπαλώσει όλα τα λεφτά που χάθηκαν σε τρύπιες τσέπες ή σε δειλούς και σκοτεινούς κύκλους, που δεν είναι γνωστοί και που χρηματοδοτούνται και από αυτήν την ενίσχυση των προγραμμάτων για τις μεταναστευτικές και προσφυγικές ροές. Ακόμη, δε, δεν έχουν κατονομαστεί και δεν ξέρουμε ποιοι είναι, πόσα έχει πάρει ο καθένας, που διακινούνται, ποιος αναλαμβάνει τις τροφοδοσίες και τι γίνεται.

Όλο αυτό το πακέτο δεν έχει ποτέ εξηγηθεί και αναλυθεί σε αυτό εδώ το Κοινοβούλιο. Ελπίζω στην επόμενη κοινοβουλευτική διαδικασία που θα υπάρξει, να εξηγηθούν όλα αυτά και να αναλυθούν, για να καταλάβουμε πού πήγαν αυτά τα 1,6 δισεκατομμύρια, που είχε πει ο Επίτροπος πριν πολύ καιρό.

Που έχουν πάει και ποιοι τα έχουν πάρει, ονόματα και διευθύνσεις, είτε είναι μη κυβερνητικές οργανώσεις είτε είναι οι φίλοι της αρκούδας.

Κατανοώ, απολύτως, το κατεπείγον της υπόθεσης αλλά δεν κατανοώ, καθόλου, αυτή την προοδευτική, δήθεν, αριστερή Κυβέρνηση που ασχολείται, κυρίως, με ρουσφέτια, μπαλώματα, βολέματα και τακτοποιήσεις ημετέρων, στους οποίους, μάλιστα, φοράει και κόκκινα περιβραχιόνια λες και είναι τα SS.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Δεν υπάρχει κάποιος από την Ένωση Κεντρώων στην αίθουσα.

Κυρίες και κύριοι συνάδελφοι, από τις τοποθετήσεις των Εισηγητών, γίνεται δεκτή η διαδικασία του κατεπείγοντος κατά πλειοψηφία.

Η ομιλία των Εισηγητών και των ομιλητών, στην καταρχήν και κατ' άρθρον συζήτηση, περιορίζεται στο μισό του χρόνου που προβλέπεται από τα άρθρα 97 και 103 του Κανονισμού της Βουλής.

Προτείνω να μιλήσουν οι Εισηγητές δώδεκα λεπτά επί της αρχής και επί των άρθρων, με τη σχετική ανοχή βέβαια και οι ομιλητές από έξι λεπτά επί της αρχής και επί των άρθρων.

Γίνεται δεκτή η πρότασή μου;

Η πρότασή μου γίνεται δεκτή κατά πλειοψηφία.

Ο κ. Βίτσας, έχει τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Καταρχήν, θέλω να καταδικάσω κι εγώ, από τη μεριά μου, τη βομβιστική επίθεση ενάντια στον τηλεοπτικό σταθμό ΣΚΑΪ.

Νομίζω ότι είναι ξεκάθαρο ότι αυτού του είδους η επίθεση, στην ουσία, στρέφεται ενάντια στην δημοκρατία και την πολυφωνία. Δεν μπορεί κανένας να αντιστρέψει το νόημα της.

Να ξεκαθαρίσουμε ακόμη ότι είναι τελείως, κατά τη γνώμη μου, λάθος να μην αντιλαμβάνεται κάποιος ότι μια τέτοια επίθεση έχει πολιτικό σκοπό.

Το να προσπαθεί κάποιος να μετατρέψει αυτό τον πολιτικό σκοπό, σε κάτι δήθεν παιδάκια, τα οποία ακούνε και ως εκ’ τούτου παρασύρονται, είναι τελείως λάθος. Έχουν τη δική τους ατζέντα, απειλούν τη δημοκρατία και γι' αυτό τον λόγο θα πρέπει όλοι να είμαστε αντίθετοι. Αυτό, είναι, το πρώτο ζήτημα.

Έγινε μια συζήτηση για το κατεπείγον και θα ήθελα να πω δύο - τρία πράγματα εξαρχής, ξεκινώντας αντίστροφα. Στα φοιτητικά μου χρόνια αλλά και μετά, πολλές φορές φόρεσα κόκκινο περιβραχιόνιο περιφρούρησης, όπως φαντάζομαι ότι και σήμερα και άλλα Κόμματα φόρεσαν κόκκινο ή πράσινο, όπως θυμάμαι του ΠΑ.ΣΟ.Κ. ή κόκκινο εκ μέρους της ΚΝΕ και του Κ.Κ.Ε., που σε τίποτα δεν στέρησε τη δημοκρατικότητα, αλλά και την αντίδραση. Τέτοιου είδους, λοιπόν, ταυτοποιήσεις, στην ουσία περιγράφουν τη διάθεση κάποιου, κάθε φορά να βλέπει με συγκεκριμένα γυαλιά την κατάσταση. Άρα, ας τον αφήσουμε στον τρόπο που σκέφτεται.

Δεύτερον, κύριε Παπαθεοδώρου, αναφερθήκατε και θα αναφερθώ ξανά και εγώ στην επιστολή που έστειλε η Ανεξάρτητη Αρχή Δημοσίων Συμβάσεων, αλλά έχω αίσθηση, ότι την διαβάσατε, από πίσω προς τα εμπρός. Γιατί το λέω αυτό; Γιατί, το πρώτο πράγμα που λέει η Ανεξάρτητη Αρχή, είναι ότι είναι αναρμόδια. Το πρώτο πράγμα που απάντα, δηλαδή, είναι ότι είναι αναρμόδια, γιατί πρόκειται περί μίσθωσης ακινήτων, τα οποία εξαιρούνται από το νόμο των δημόσιων συμβάσεων. Πέραν όμως από αυτό, εμείς -δεν το αφήσαμε έτσι και θα σας πω παρακάτω- κάναμε συζήτηση με την Επιτροπή Δημοσίων Συμβάσεων και νομίζω ότι πέρα από το γεγονός ότι αυτό που λέω, πιστοποιήθηκε, από τη μία μεριά, είδαμε και τις δικές της ανάγκες ή αυτά που έλεγε με πολύ μεγάλη λεπτομέρεια και -μετά θα σας πω και- θα φέρω στη Βουλή νομοτεχνικές βελτιώσεις, που έγιναν και έχουν και τη δική της σφραγίδα.

Τρίτον, αυτό που θέλω να πω και να το ξεκαθαρίσουμε, είναι το εξής. Κύριε Βαρβιτσιώτη, το γεγονός ότι καταγγέλλεται κάτι, δεν σημαίνει ότι συμβαίνει κιόλας. Εδώ και τέσσερις μήνες καταγγέλλετε, καταγγέλλετε, καταγγέλλετε για κακοδιαχείριση του προσφυγικού και ένα στοιχείο δεν έχετε φέρει, έστω ένα.

Στη συζήτηση της Επίκαιρης Επερώτησης 74 βουλευτών της Ν.Δ., σας δώσαμε όλες τις Συμβάσεις που έχουν γίνει, από όλα τα Υπουργεία που τις έχουν κάνει. Τέτοια οκνηρία;

Καλά, ο κύριος Ψαριανός είπε ότι δεν απαντήθηκε το «Ποτάμι» για τον μήνα Σεπτέμβριο, ενώ είχε απαντηθεί από το Υπουργείο Εθνικής Οικονομίας και Ανάπτυξης, δηλαδή, από αυτόν που έπρεπε να απαντηθεί. Λέω, λοιπόν, το γεγονός ότι δημιουργείτε καπνό, δεν σημαίνει ότι υπάρχει και φωτιά. Μπορεί η φωτιά, να είναι μέσα στο δικό σας το Κόμμα, μέσα στη δυσκολία τη δική σας, να έχετε, μια σαφή αντιπολιτευτική και σοβαρή τακτική.

Αυτό είναι το βασικό ζήτημα. Διαφορετικά, απλά, προσπαθείτε να σπείρετε μια σύγχυση, αλλά με αυτή τη σύγχυση, δεν σημαίνει ότι το Υπουργείο Μεταναστευτικής Πολιτικής θα δουλεύει; Δεν σημαίνει ότι θα σταματάνε τα πάντα, για να κάνουμε εμείς τη χάρη να σας πείσουμε ότι -κάτι που δεν πρόκειται να γίνει - δεν υπάρχει αυτό που λέτε. Τέσσερις μήνες έχουν περάσει. Επαναλαμβάνω, έχουν περάσει τέσσερις μήνες. Και στην συζήτηση που είχαμε μεταξύ μας, σας έφερα έγγραφα, ακόμη και του πρώην Διευθυντή της Υπηρεσίας Πρώτης Υποδοχής.

Εσείς, απλούστατα το αγνοείτε. Σαν Ν.Δ., εννοώ.

Σχετικά με το νομοσχέδιο. Βασική νομοθεσία, όπως ξέρετε, για τη διαχείριση της προσφυγικής και της μεταναστευτικής κρίσης από το 2015 είναι ο ν.4375/16 και το π.δ 122/17. Αυτή η νομοθεσία βοήθησε αρκετά, σε συνδυασμό πάντα με το πρακτικό τρόπο διαχείρισης της κατάστασης. Έχουμε, όμως, γεγονότα, που συνέβησαν και μετά και μας ανάγκασαν σε πάρα πολλές αναπροσαρμογές.

Επειδή το είπατε, θέλω να σας θυμίσω ότι και στα δύο Υπουργεία, στα οποία έχω υπηρετήσει, είναι πρώτη φορά, που φέρνω ένα νόμο με τη διαδικασία του κατεπείγοντος. Η συζήτηση στην ουσία για το νομοσχέδιο μεταναστευτικής πολιτικής, που έγινε το Μάιο, διήρκησε 8 μήνες και το γνωρίζετε αυτό.

Σήμερα σας λέω, ότι αυτό το νομοσχέδιο είναι το πρώτο από τρία, αυτό ας το ονομάσω τακτοποιητικό, το δεύτερο έχει να κάνει με την αναδιάρθρωση της Υπηρεσίας Πρώτης Υποδοχής και Ταυτοποίησης και το τρίτο θα έχει να κάνει με παρεμβάσεις στον Μεταναστευτικό Κώδικα.

Από τότε που ψηφίστηκε ο ν.4375/16, εφαρμόστηκε το νέο δημόσιο λογιστικό, το οποίο δεν το είχατε εφαρμόσει, όταν ήταν κυβέρνηση η Ν.Δ. και το ΠΑ.ΣΟ.Κ., έγινε το νέο πλαίσιο για τις δημόσιες συμβάσεις με το ν.4412 και το πραγματικό γεγονός, το οποίο ελπίζω ότι το γνωρίζετε, είναι ότι επί του πεδίου μια σειρά από υπηρεσίες εκτελούνταν, όχι από το Υπουργείο Μεταναστευτικής Πολιτικής, αλλά από το Υπουργείο Εθνικής Άμυνας, την Ύπατη Αρμοστεία του ΟΗΕ, το Διεθνή Οργανισμό Μετανάστευσης και συνεργάτες τους.

Ακόμη πιο αναλυτικά, πρέπει να γνωρίζετε ότι οι Ένοπλες Δυνάμεις, το Υπουργείο Εθνικής Άμυνας, έχει την ευθύνη της σίτισης στα πέντε κέντρα υποδοχής και ταυτοποίησης στα νησιά, της διοίκησης 22 κέντρων φιλοξενίας, των επισκευών, αλλά και μείζονων διαγωνιστικών διαδικασιών, ιδιαίτερα για iso box, για ένδυση και υπόδηση, κουβέρτες κ.λπ.. Η Ύπατη Αρμοστεία διαχειρίζεται το πρόγραμμα ΕΣΤΙΑ, δηλαδή φιλοξενία σε διαμερίσματα περίπου 25.000 ανθρώπων, το πρόγραμμα μετρητών, το γνωστό CASH, τις μεταφορές, ένα κέντρο φιλοξενίας και με τους συνεργάτες της μια σειρά άλλα προγράμματα εντός των κέντρων φιλοξενίας. Ο ΔΟΜ (Διεθνής Οργανισμός Μετανάστευσης), το νέο πρόγραμμα εξάμηνης φιλοξενίας σε καταλύματα, άλλα συγκροτήματα κ.λπ..

Δεν έφερα μαζί μου μια έκδοση που κάναμε για τα κέντρα φιλοξενίας στην ενδοχώρα και πραγματικά όποιος ξέρει, υπάρχουν τέτοια κέντρα φιλοξενίας σε άλλη χώρα; Γιατί οι ίδιοι μας λένε, ότι εμείς δεν έχουμε τέτοια κέντρα φιλοξενίας και μένουν εντυπωσιασμένοι από τα κέντρα φιλοξενίας στην ενδοχώρα. Αντί να έχετε μια κάμερα και να τρέχετε για να δείτε πότε σ’ ένα κέντρο φιλοξενίας ξεπερνιέται η δυναμικότητά του, κοιτάξτε πώς μπορείτε να γνωρίσετε πραγματικά αυτό που συμβαίνει.

Θα ήθελα να πω, ότι το 2019 και το 2020 είναι χρονιές μεταβατικές μιας σειράς αρμοδιοτήτων από τους Διεθνείς Οργανισμούς και Μη Κυβερνητικές Οργανώσεις στην ευθύνη του δημοσίου. Ανέκυψαν ανάγκες, ερωτήματα, διαφορετικές απόψεις περί αρμοδιοτήτων από τις υπηρεσίες, για παράδειγμα, ποιος αναλαμβάνει την πρωτοβουλία, ποιος κάνει την πρόσκληση, ποιος καταρτίζει τη σύμβαση, ποιος παρακολουθεί την εκτέλεση της σύμβασης, ποιος κάνει την εκκαθάριση και την αποπληρωμή κ.λπ..

Συγχρόνως, το 2018, είχαμε αύξηση των αφίξεων άνω του 30% στα νησιά και άνω του 300% στον Έβρο. Η κατάσταση ήταν και είναι επείγουσα, τόσο στη διαχείρισή της, όσο και στο νομοθετικό ξεκαθάρισμα αρμοδιοτήτων. Αυτό, σε πρώτο επίπεδο, προσπαθεί να κάνει το νομοσχέδιο, επειγόντως.

Θέλω να σας δώσω δύο παραδείγματα, ένα είναι οι μεταφορές και το άλλο είναι οι ενοικίαση καταλυμάτων στα Γρεβενά και στη Βόλβη. Και στις δύο περιπτώσεις η προηγούμενη διεύθυνση της ΥΠΥΤ (Υπηρεσία Υποδοχής και Ταυτοποίησης) με διάφορους τρόπους επιδίωκε να μην αναλάβει, κατά τη γνώμη μου, την ευθύνη.

Στην αρχή, λόγω δήθεν αναρμοδιότητας και όταν όλο αυτό εξηγήθηκε, σε σχέση με το νόμο, κατόπιν ισχυριζόμενοι υπηρεσιακή αδυναμία. Στην αρχή ένα μπλέξιμο με τη διοικητική αδυναμία και μετά υπηρεσιακή αδυναμία.

Όμως, το υπαρκτό πρόβλημα έπρεπε να αντιμετωπιστεί. Την 1/1/2019, οι Υπηρεσίες του Υπουργείου ακόμα αναλαμβάνουν τις μεταφορές και τις μετακινήσεις. Κανονικά αυτό έπρεπε να γίνει την 1/7/2018 και ζήτησα εγώ, ο ίδιος και οι Υπηρεσίες, βεβαίως, παράταση και ευχαριστώ την Ύπατη Αρμοστεία, από αυτό το βήμα, για τη βοήθεια.

Συγχρόνως, έπρεπε να μετακινήσουμε στην ενδοχώρα ευάλωτους, για τους οποίους είχε αρθεί ο γεωγραφικός περιορισμός. Συμφωνήσαμε με τον ΔΟΜ, απευθυνθήκαμε στην Ευρωπαϊκή Επιτροπή. Όμως, οι διαδικασίες εκεί είναι αργόσυρτες και γραφειοκρατικές και δεν μπορούσαμε να περιμένουμε. Εγκρίθηκε, στα τέλη Οκτωβρίου, τελικά, το Πρόγραμμα.

Εγώ θέλω να σας πω όλη αυτήν την προσπάθεια, τι έβγαλε. Διότι, δεν μπορείτε να λέτε να βοηθήσουμε τα νησιά – και σωστά να το λέτε αυτό και εγώ το λέω αυτό το πράγμα-, αλλά αυτό θα γίνει με κάποιο μαγικό τρόπο. Γιατί πρέπει να υπάρχουν αντίστοιχες δομές στην ενδοχώρα. Και όταν σας είπα ότι αυξήθηκε κατά 30% και κατά 300%, είχε εξαντληθεί όλο το απόθεμα από τον Απρίλιο.

Σήμερα, όμως, το πρωί, οι παραμένοντες στα Κέντρα Υποδοχής και Ταυτοποίησης των νησιών είναι:

-Στη Μόρια 4.714, -από 8.500-9.000 που ήταν στις αρχές Σεπτεμβρίου.

-Στο Βαθύ Σάμου 3.862 και νιώθω την ανάγκη να απολογηθώ για το γεγονός ότι το Πρόγραμμά μας ακόμα δεν έχει γίνει ικανό να μπορέσει να απαλύνει την κατάσταση της Σάμου.

-Στο Πυλί στην Κω 927.

-Στη Βιάλ στη Χίο 1.262 και

-στη Λέρο 779.

Σύνολο 11.544, σήμερα το πρωί, από 18.000 που ήταν τον Σεπτέμβριο του 2018.

Αυτό δεν μπορούσε να γίνει τυχαία και δεν έγινε από μόνο του. Αυτά είναι τα βασικά άρθρα, που είναι η «ψυχή» του νομοσχεδίου.

Και εδώ θέλω να πω για το άρθρο 6, για το οποίο δημιουργείτε την εντύπωση και λέτε ότι «πάτε να νομιμοποιήσετε» κ.τ.λ.. Ας θυμηθούμε, ανάμεσά τους και τη Βασιλίτσα. Αναρτήθηκε εκδήλωση ενδιαφέροντος για όλη την Ελλάδα, στα τέλη Ιουλίου του 2018. Ανταποκρίθηκαν η Βόλβη και τα Γρεβενά και οι μισθώσεις αναρτήθηκαν στη ΔΙΑΥΓΕΙΑ, το Σεπτέμβριο του 2018.

Εκ τούτου, γνωρίζετε όλοι ότι είναι στα μεν Γρεβενά είναι 10 ευρώ το άτομο, την ημέρα. Άλλωστε και ο Κοινοβουλευτικός Εκπρόσωπος του κόμματός σας έκανε μία -θα έλεγα- αριθμητική πράξη «7 άτομα Χ 10 ευρώ = 70 ευρώ Χ 30 μέρες =2.100 ευρώ». Εντάξει, από τέτοια, ξέρουμε όλοι να κάνουμε.

Την ίδια στιγμή, στα ίδια συγκροτήματα, πριν από ένα χρόνο, η Ύπατη Αρμοστεία του ΟΗΕ έδινε 36 ευρώ. Το ίδιο και σε σχέση με τη Βόλβη, όπου το κάθε διαμέρισμα ενοικιάζεται με 180 ευρώ το μήνα, όταν η Ύπατη Αρμοστεία τα ενοίκιαζε, στο προηγούμενο χρονικό διάστημα στη διπλάσια τιμή. Αλλά αυτά τα είπαμε. Και εδώ θέλω να ξεκαθαρίσω το εξής.

Δεν υπάρχει κάποια σύμβαση η οποία δεν έχει «ανεβεί» στην «Διαύγεια», είτε από το Υπουργείο Μεταναστευτικής Πολιτικής, είτε από το Υπουργείο Εθνικής Άμυνας, είτε από το Υπουργείο Υγείας, είτε από το Υπουργείο Παιδείας. Όλα γίνονται γνωστά και υπάρχει μία μόνιμη προσπάθεια ώστε να τείνουμε, σε μεγάλο μέρος, να μην χρησιμοποιούμε έκτακτες και ταχύτατες διαδικασίες, αλλά αυτό όταν μιλάς για το «μεταναστευτικό- προσφυγικό», δεν είναι πάντα δυνατό - θα επανέλθω σε αυτό.

Όσον αφορά το άρθρο 6, έχουμε το τι νομιμοποιούμε- επειδή είναι πολύ συγκεκριμένα τα πράγματα- ή την προέγκριση ανάληψης δαπάνης για το 2019, ύψους 1.350.000 ευρώ, που αφορά τη Βόλβη και τα Γρεβενά, τη μίσθωση της εγκατάστασης στην Κάτω Μηλιά Πιερίας, που έχει συντελεστεί και είναι 28.600 ευρώ- το θέμα ήταν, ότι όταν υπογράφηκε αυτή η μίσθωση δεν είχε γίνει η δέσμευση της πίστωσης, αυτό κάνουμε- τη δαπάνη για την εγκατάσταση της Δ.Ε.Η. στην Κάτω Μηλιά ύψους 45.000 ευρώ- αυτό υπάρχει και δεν είχε εκπληρωθεί στο μνημόνιο συνεργασίας με την ΜΚΟ ADRA, που διαχειριζόταν αυτή τη Δομή. Το σύνολο σχεδόν των δαπανών Δ.Ε.Η. των Δομών της ΥΠΥΤ, ύψους 500.000 ευρώ, το σύνολο των δαπανών παροχής υπηρεσιών υπηρεσίας καθαριότητας, κινητής τηλεφωνίας, σταθερής τηλεφωνίας, δημοσίων σχέσεων, συντήρηση μηχανημάτων, ύψους 85.000 ευρώ, τους ηλεκτρονικούς υπολογιστές, ανταλλακτικά, συντήρηση, φωτοαντιγραφικά μηχανήματα, ανταλλακτικά οχημάτων, ύψους 26.000 ευρώ, την υπηρεσιακή μετακίνηση υπαλλήλων σε Δομές εκτός Αθήνας που πραγματοποιήθηκαν με όρους, επείγοντες και δεν έχει γίνει, έγκαιρα, δέσμευση πίστωσης, ύψους 1000 ευρώ, τα έξοδα μετεγκατάστασης ενός υπαλλήλου στο εξωτερικό, ύψους 3000 ευρώ και το «φοβερό» που αφορά το Υπουργείο Εσωτερικών, είναι ένα κονδύλι ύψους 500 ευρώ, το οποίο το πλήρωσε ο «καημένος» ο υπάλληλος από την τσέπη του και νομίζω ότι πρέπει να του δοθούνε και δεν νομίζω θα έχει κανένας αντίρρηση.

Αυτά όλα καλύπτονται από τον προϋπολογισμό του ΥΜΕΠΟ (Υπουργείο Μεταναστευτικής Πολιτικής) και θέλω να σας πω και κάτι άλλο, επειδή, δεν θα μιλήσω για τον Προϋπολογισμό στην συζήτηση για τον Προϋπολογισμό. Αυτό που έχει γίνει δεκτό και από την Ευρωπαϊκή Επιτροπή, είναι ότι τα έξοδα συνολικά ή αν θέλετε, ο κύκλος δαπανών για το «μεταναστευτικό» το 2019 θα είναι περίπου 440 εκατομμύρια ευρώ. Από αυτά, τα χρήματα που θα δαπανηθούν από τον Κρατικό Προϋπολογισμό, είναι 43 εκατ. ευρώ, που είναι οι μισθοί και η λειτουργία του ΥΜΕΠΟ και 5 εκατ. ευρώ η εθνική συμμετοχή στο ΠΔΕ (Πρόγραμμα Δημοσίων Επενδύσεων). Όλα τα άλλα τα έχουμε διεκδικήσει και τα έχουμε κερδίσει και θα έρθουν να προστεθούν, ώστε στο τέλος του 2019- και ενώ μένει ένας χρόνος ακόμα- θα έχουμε φτάσει στην απορρόφηση του 1.300.000.000 ευρώ από το 1.6 δις ευρώ που είναι μέχρι το 2020 και θα έχουμε το 2020.

Αν υπάρχουν ερωτήσεις, θα σας παρακαλούσα να δεχθείτε ορισμένες τεχνικές απαντήσεις από τους συνεργάτες μου- είναι εδώ οι Γενικοί Γραμματείς και οι Ειδικοί Γραμματείς. Έχουμε την Golden Visa, σας είπα και προηγούμενα, ότι αν υπήρχε αυτό, δεν θα υπήρχε και η γνωστή ιστορία με τα POS.

Στην παράγραφο 4 του άρθρου 3, λύνουμε, κατά τη γνώμη μου, μια και καλή και σε συμφωνία με όλους τους πράκτορες των νησιών, το ζήτημα των προστίμων, που κατά την άποψή μου, αδίκως, μπαίνουν στους πράκτορες και λύνουμε και τον τρόπο και τη διαδικασία που αυτό θα γίνεται, διότι που θα ξέρει ο πράκτορας, ότι ο άλλος μεταφέρει στο πλοίο του από την Τουρκία στην Ελλάδα, κάποιον που δεν έχει τα απαραίτητα έγγραφα. Δεν είναι δυνατόν να τιμωρηθεί αυτός ο πράκτορας και να μην τιμωρείται αυτός που κάνει τη μεταφορά. Αυτή είναι η προσπάθεια που κάνουμε.

Τέλος, μετά από μια σειρά συζητήσεων με το Υπουργείο, αλλά και με την Ανεξάρτητη Αρχή Δημοσίων Συμβάσεων- απλά σας τα λέω θα έρθουν μαζί με άλλες νομοτεχνικές βελτιώσεις- συμφωνήθηκαν τα εξής:

Πρώτον, επί του άρθρου 1 διευκρινίστηκε εκ νέου ό,τι αφορά καταρχήν τις μισθώσεις των ακινήτων που, λόγω φύσης, εξαιρούνται του ν. 4412/2016 και για τις λοιπές συμβάσεις θα γίνει προσθήκη, ως νομοτεχνική βελτίωση, ότι στις λοιπές περιπτώσεις θα εφαρμόζεται ο νόμος των δημοσίων συμβάσεων.

Επί του άρθρου 2 διευκρινίστηκε ότι η περίπτωση των προμηθειών υπηρεσιών της αρμόδιας υπηρεσίας είναι διακριτή από τη μίσθωση των ακινήτων και νομοτεχνικά θα διαγραφεί η αναφορά στην έννοια «προμηθειών υπηρεσιών». Το σωστό είναι, βέβαια, «προμηθειών παροχής υπηρεσιών».

Επί του άρθρου 3, αναφορικά με τον χαρακτηρισμό «απόρρητη προμήθεια» προστίθεται η αναφορά «σύμφωνα με το άρθρο 15 του ν. 4412/2016 και κάθε άλλης σχετικής διάταξης».

Επί του άρθρου 4, δε θα γίνει κάποια αναδιατύπωση. Εκείνο που, απλά, εγώ επιβεβαιώνω είναι ότι η έννοια της ανάθεσης ουσιαστικά αναφέρεται σε διάθεση πιστώσεων στον αρμόδιο δημόσιο φορέα.

Επί του άρθρου 6, θα γίνει νομοτεχνική βελτίωση που θα διευκρινίσει ότι αφορά τις μισθώσεις ακινήτων και επί του άρθρου 7, η διάταξη θα αναδιατυπωθεί, προκειμένου η παράταση να ισχύει μέχρι τις 31/10/2019 και όχι 31/12/2019 και, ταυτόχρονα, θα ξεκινήσει συνεργασία με τις αρμόδιες υπηρεσίες της Γενικής Γραμματείας Εμπορίου, για τον σχεδιασμό και υλοποίηση των συμφωνιών - πλαίσιο, ενώ ταυτόχρονα θα ληφθεί και τεχνική βοήθεια.

Θέλω να σας πω, ότι αυτά γίνονται εν γνώσει των δυσκολιών και του χρονικού διαστήματος που απαιτείται. Δηλαδή, η άποψή μου είναι ότι ο βιολογικός καθαρισμός της Μόριας θα έπρεπε, ήδη, να έχει ολοκληρωθεί. Μέσα, όμως, από την κανονική διαδικασία πέρασαν 8 μήνες για να οριστικοποιηθούν οι συμβάσεις και οι μελέτες. Το ίδιο πράγμα συμβαίνει με τις ενοικιάσεις χώρων. Εμείς κάναμε, όπως καταλάβατε, πάνω από δύο μήνες για να κάνουμε τις μισθώσεις, ο Διεθνής Οργανισμός Μετανάστευσης αυτή τη στιγμή κάνει λιγότερο από 15 ημέρες, με χρήματα που εξασφαλίσαμε εμείς για τον Διεθνή Οργανισμό Μετανάστευσης.

Αυτά τα γνωρίζετε, αλλά αρεσκόμαστε στο να «βγάζουμε από τη μύγα ξύγκι» ή να βρίσκουμε αντιπολιτευτικούς λόγους, εκεί που δεν υπάρχουν. Όταν, λοιπόν, θα φέρετε και ως Ν.Δ. κάποιο στοιχείο, πραγματικό, εγώ θα είμαι ο πρώτος που θα ζητήσω να τιμωρηθεί, αλλά σας έχω πει ότι στο τέλος θα ζητήσετε και συγγνώμη.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)**: Σε σχέση με την τοποθέτησή σας, κατανοώ την άβολη πολιτικά θέση στην οποία βρίσκεστε, αλλά δε θα μου λέτε ότι διάβασα την γνώμη της Αρχής και όχι την επιστολή - δεν σας έστειλε επιστολή η Αρχή - από το τέλος προς την αρχή. Την διάβασα κανονικά από την αρχή μέχρι το τέλος. Το μπαλώσατε λίγο στο τέλος, αλλά όχι ακριβώς.

Τι σας λέει η Αρχή; Σας λέει, στο άρθρο 2, ότι δεν είναι προμήθεια υπηρεσιών οι συμβάσεις, λέγεται αλλιώς. Νομοτεχνικό όμως!

Σας λέει ότι εάν οι συμβάσεις, όπως δεν είπατε κύριε Υπουργέ, έχουν αντικείμενο τη μίσθωση ακινήτων, εκεί, βεβαίως, δεν υπάρχει αρμοδιότητα της Αρχής. Λέει, όμως, ότι «εάν η αναφερόμενη μίσθωση κατάλληλων ιδιωτικών ακινήτων μπορεί να περιλαμβάνει και μίσθωση ξενοδοχειακών μονάδων», κύριε Υπουργέ, «ή καταλυμάτων», έχει αρμοδιότητα η Αρχή. Τι κάνετε εσείς με αυτές τις συμβάσεις; «Μακιγιάρετε» τις συμβάσεις με ξενοδοχεία.

Έρχεται, λοιπόν, η Αρχή και αυτό σας το λέει «γλυκά», σας το λέει νομικά. Ότι εάν, τυχόν, υποκρύπτεται κάτι τέτοιο, τότε έχουμε αρμοδιότητα και αυτή η αρμοδιότητα λέει ότι δεν έχετε ακολουθήσει τις νόμιμες διαδικασίες. Αυτό σας λέει η Αρχή.

Το δεύτερο θέμα στο οποίο αναφερθήκατε, κύριε Υπουργέ για τη Βασιλίτσα, τα Γρεβενά, την Κάτω Μηλιά. Αυτή είναι η υπόθεση Ηλιόπουλου; Το γεγονός ότι έχετε κάνει συμβάσεις, χωρίς να έχει υπάρξει ούτε μελέτη σκοπιμότητας, ούτε μελέτη νομιμότητας, ούτε τίποτα απ' όλα αυτά και έρχεστε να τις πληρώσετε μετά, αυτό κάτι λέει. Αυτό μας είπατε προηγουμένως.

Όσο για τη Βασιλίτσα, στην οποία αναφερθήκατε στον λόγο σας. Λέτε -και είναι σωστό- ότι έκανε 10 € το δωμάτιο, για κάθε άτομο. Στη Βασιλίτσα, στο χιονοδρομικό, εκεί που δεν ήθελαν να πάνε οι πρόσφυγες. Πολύ ωραία. Προηγουμένως, με τα «χρυσά κλειδιά» της Ύπατης Αρμοστείας, 36 €. Κάνατε και οικονομία. Ξέρετε πόσο είναι το δωμάτιο που πληρώνει ο Δήμος Αθηναίων κατ’ άτομο; 3.30 ευρώ. Πού είναι τα υπόλοιπα; Γιατί δεν πήγατε εκεί; Γιατί πήγατε στα Γρεβενά;

Αυτό, λοιπόν, που θα πρέπει να μας εξηγήσετε είναι, όχι γιατί η Ύπατη Αρμοστεία πλήρωνε 36 ευρώ και εσείς πληρώνετε 10 ευρώ. Δεν κάνετε δουλειά ξενοδόχου, δεν κάνετε real estate, κύριε Υπουργέ. Θα πρέπει να μας εξηγήσετε, πώς επιλέγετε και με ποια διαδικασία, να κάνετε σύμβαση με ένα ξενοδοχείο, στα 1.600 μέτρα υψόμετρο, design chalet, για να πληρώσετε τώρα αναδρομικά τις 256.000 ευρώ και το ένα εκατομμύριο και κάτι που είπατε προηγουμένως στους υπόλοιπους των Γρεβενών.

Σας λέμε, λοιπόν, ότι αυτά δεν έχουν καμία βάση, γιατί όταν στο Δήμο Αθηναίων πληρώνουν 3,30, εσείς πληρώνετε 10 και δεν υπάρχει κανένας να σας ελέγξει. Και δεν είναι νόμιμα.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ποιοι πληρώνουν 3,30;

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Το άτομο σε ενοικιαζόμενα σπίτια. Αυτό είναι το ποσό.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Καμία σχέση, καμία σχέση.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Η διασπάθιση είναι αυτό, το οποίο πολύ καλά περιγράψατε προηγουμένως. Πάτε να πληρώσετε τώρα τις συμβάσεις των Γρεβενών και τις υπόλοιπες συμβάσεις, που με πλήρη αδιαφάνεια έχετε συνάψει και δεν μπορείτε να τις πληρώσετε από κάπου αλλού. Έρχεστε να τις φορτώσετε στον Κρατικό Προϋπολογισμό 2019.

Αυτό είναι που λέει η Επιτροπή ότι είναι παράνομο. Αυτή την παρανομία πάτε να καλύψετε και τα υπόλοιπα θα τα πω στην ομιλία μου.

**ΜΑΡΙΑ ΘΕΛΕΡΙΤΗ( Αντιπρόεδρος της Επιτροπής):** Τον λόγο έχει ο κ. Υπουργός

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Απλούστατα, θέλω να πω το εξής. Δεν ξέρω από που έχετε τις πληροφορίες σας. Εγώ μπορώ να σας μιλήσω με συγκεκριμένα στοιχεία. Το Πρόγραμμα «ΕΣΤΙΑ» το χειρίζεται η Ύπατη Αρμοστεία του ΟΗΕ, ανά μήνα, το Πρόγραμμα στοιχίζει 400 € το άτομο. Για κάντε τον υπολογισμό να δείτε τι ποσό βγαίνει μαζί με τις υπηρεσίες.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Τι μου απαντάτε ακριβώς τώρα;

**ΔΗΜΗΤΡΙΣΟΣ ΒΙΤΣΑΣ (Υπουργός Μεταναστευτικής Πολιτικής):** Αναφέρομαι στο περί το 3,30 κ.λπ. και είναι τελείως διαφορετικό το κατάλυμα. Το ξέρετε κι εσείς. Είναι και τελείως διαφορετικό, η ενοικίαση ενός διαμερίσματος. Τελείως διαφορετικά πράγματα. Τα ξέρετε. Αυτό δε με το Βασιλίτσα επαναλαμβάνετε συνεχώς. Δεν ξέρω τι εννοείτε. Να μην πηγαίνει κανένας Έλληνας στα ξενοδοχεία της Βασιλίτσας.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Να πηγαίνουν όλοι, κύριε Υπουργέ, τι λέτε τώρα; Δεν στοχοποιούμε τη Βασιλίτσα και το χιονοδρομικό. Σας παρακαλώ.

**ΔΗΜΗΤΡΙΣΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ χαίρομαι που το διαβάσατε από την αρχή προς τα πίσω. Τι να κάνουμε τώρα, που όπως και να το κάνεις ακόμα με αυτά που συμφωνήσαμε, γιατί εμείς συζητάμε με όλους, αποδεικνύεται ότι εγώ έχω δίκιο. Δηλαδή, το γεγονός ότι πρόκειται για μίσθωση ακινήτων και όχι για μίσθωση ξενοδοχείων, με την έννοια ότι δεν παρέχεται καμία άλλη υπηρεσία, παρά η μίσθωση του κτηρίου και ότι αυτό δεν είναι αρμοδιότητα και το λέει και η ίδια η αρχή. Έτσι είναι τα πράγματα. Τι να κάνουμε.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής του ΣΥΡΙΖΑ):** Θα ήθελα κι εγώ να ξεκινήσω εκφράζοντας την καταδίκη μας στην βομβιστική επίθεση που έγινε στο ΣΚΑΙ και εκ μέρους της Κοινοβουλευτικής Ομάδας του ΣΥΡΙΖΑ. Θα μου επιτρέψετε να διαβάσω με συντομία την ανακοίνωση του Γραφείου Τύπου του ΣΥΡΙΖΑ. Καταδικάζουμε απερίφραστα την τοποθέτηση βόμβας στον τηλεοπτικό σταθμό ΣΚΑΙ. Αποτελεί μία βαθιά αντιδημοκρατική ενέργεια που στρέφεται ενάντια στην ελευθεροτυπία και την ενημέρωση. Οι αστυνομικές αρχές πρέπει να ολοκληρώσουν τάχιστα τις έρευνές τους και οι δράστες να οδηγηθούν άμεσα στη δικαιοσύνη.

Το δεύτερο που ήθελα να πω είναι ότι λαθραίοι άνθρωποι δεν υπάρχουν και επειδή αναφέρθηκε και σε αυτή την αίθουσα ο όρος αυτός, νομίζω ότι πρέπει να παρεμβαίνουν τα προεδρεία προκειμένου να διαγράφεται από τα πρακτικά. Υπάρχει και ερώτηση των βουλευτών του ΣΥΡΙΖΑ στο Υπουργείο Εξωτερικών η οποία ξεκαθαρίζει ότι αυτός ο όρος όχι μόνο δόκιμος, αλλά και απαράδεκτος είναι.

Έρχομαι τώρα στο νομοσχέδιο. Το μεταναστευτικό και προσφυγικό ζήτημα αποτελεί γι’ αυτή την Κυβέρνηση μία από τις αιχμές της πολιτικής της στόχευσης. Η Κυβέρνηση, το Υπουργείο Μεταναστευτικής Πολιτικής και ο ΣΥΡΙΖΑ εν γένει, μαζί με την ελληνική κοινωνία δίνουμε την μάχη από το 2015 έως σήμερα ώστε να μπορέσουμε να απαντήσουμε με ανθρωπιά, αλληλεγγύη και σεβόμενοι τα δικαιώματα των προσφύγων και των μεταναστών σεβόμενοι το Διεθνές και Ευρωπαϊκό Δίκαιο και σεβόμενοι το κράτος δικαίου. Μέσα σε αυτή την προσπάθεια, η μάχη που δίνεται καθημερινά σε όλα τα επίπεδα λαμβάνει χώρα τόσο σε διεθνή και ευρωπαϊκά φόρα μέχρι την αποσυμφόρηση των νησιών, την καλυτέρευση των συνθηκών, τη δημιουργία νέων θέσεων στην ενδοχώρα και την ένταξη, με αλληλεπίδραση πάντοτε, με τις τοπικές κοινωνίες.

Το παρόν σχέδιο νόμου, το οποίο επεξεργαζόμαστε σήμερα, αποτελείται από 8 άρθρα τα οποία ως επί το πλείστο ρυθμίζουν ή τροποποιούν διαδικαστικά θέματα ώστε να επιτρέψουν στις υπηρεσίες του Υπουργείου να είναι πιο λειτουργικές και να απαντήσουν ταχύτερα στις αντικειμενικές και επείγουσες ανάγκες που ενέχει το προσφυγικό.

Περαιτέρω, το νομοσχέδιο περιέχει και εξειδικευμένες διατάξεις, για ορισμένους τύπους αδειών διαμονής και για άλλα συναφή ζητήματα. Για να γίνω πιο συγκεκριμένος θα αναφέρω τις πιο σημαντικές ρυθμίσεις που προτείνονται με το παρόν νομοθέτημα.

Πρώτον απλοποιείται η διαδικασία που ήδη προβλέπεται στο νόμο 4375/2016 και αφορά τη δυνατότητα μίσθωσης ακινήτων και συνεργασιών ανάμεσα σε δημόσιες υπηρεσίες για την έκδοση βεβαίωσης καταλληλόλητας, καθώς και μίσθωσης ακινήτων και από τη νεοσύστατη Διεύθυνση προστασίας αιτούντων άσυλο. Αναφέρθηκε σχετικά και ο Υπουργός. Όπως, επίσης, η χρήση κάθε κατάλληλης εγκατάστασης για την φιλοξενία προσφύγων.

Όλα τα παραπάνω υλοποιούνται έπειτα από απόφαση του Υπουργού Μεταναστευτικής πολιτικής, όπως καθορίζεται στο άρθρο 1 του σχετικού νόμου.

Σε αυτό το σημείο, θα ήθελα να τονίσω και να υπενθυμίσω και στους συναδέλφους που παρευρίσκονται, ότι το 2016 η Βουλή είχε δεσμεύσει 5.000.000 ευρώ, με σκοπό να συνδράμει το Υπουργείο στην διαχείριση του προσφυγικού. Η χρηματική αυτή ενίσχυση δόθηκε στο Υπουργείο, με απόφαση του Προέδρου της Βουλής, το περασμένο καλοκαίρι και θα αποτελέσει ένα σημαντικό βοήθημα και ως προς τη μίσθωση κατάλληλων χώρων για την φιλοξενία των προσφύγων που μεταφέρονται στην ενδοχώρα.

Συνεχίζω, με το περιεχόμενο του νομοσχεδίου. Στο άρθρο 2, γίνονται απαραίτητες προσθήκες στο θεσμικό πλαίσιο, εντός του Οργανισμού του Υπουργείου Μεταναστευτικής Πολιτικής, όπως ορίστηκε με το προεδρικό διάταγμα 122/2017. Οι τροποποιήσεις αυτές συμβάλλουν στο να ανατεθούν καλύτερα κάποιες αρμοδιότητες. Όπως επίσης, διασαφηνίζονται στον Οργανισμό και διατάξεις με σκοπό την εύρυθμη και αποτελεσματική λειτουργία της Υπηρεσίας Ασύλου, π.χ. διατυπώνεται με μεγαλύτερη σαφήνεια η αρμοδιότητα του οικονομικού τμήματος, αναφορικά με ζητήματα των αποδοχών, πρόσθετων αμοιβών, αποζημιώσεων, καθώς και των οποιωνδήποτε άλλων απολαβών του προσωπικού της Υπηρεσίας Ασύλου που καταβάλλεται από τον τακτικό προϋπολογισμό, προκειμένου να αποφύγουμε και προβλήματα που υπήρχαν στο παρελθόν με καθυστερήσεις πληρωμών.

Βελτιώνεται επίσης, η διάταξη της εταιρικής κινητικότητας, προκειμένου να επιτρέπει την εξέλιξη των μετακινούμενων στην κεντρική υπηρεσία υπαλλήλων των αυτοτελών υπηρεσιών του Υπουργείου.

Στο άρθρο 5, που αφορά την τροποποίηση του πρόσφατου ν.4550/2018, με τον οποίο ενσωματώθηκε η Ευρωπαϊκή Οδηγία τις Συνθήκες Υποδοχής, προβλέπεται έκδοση υπουργικής απόφασης, ώστε να ρυθμιστούν λεπτομέρειες για την παροχή συνθηκών υποδοχής, γενικών και υλικών, σε πολίτες τρίτων χωρών ή ανιθαγενείς αιτούντες διεθνή προστασία, καθώς και ΚΥΑ για τα σχετικά με τους ανήλικους πρόσφυγες, ώστε να προχωρήσει όσο το δυνατόν πιο σωστά η εφαρμογή του ν.4540/2018.

Σε αυτό το σημείο, θα ήθελα να επισημάνω ότι προέχει η εφαρμογή του νόμου της επιτροπείας για τους ασυνόδευτους ανήλικους, μια πολύ σημαντική νομοθετική παρέμβαση, όπως επίσης είναι και προτεραιότητα του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, η δημιουργία νέων δομών, άμεσα, για τους ασυνόδευτους ανηλίκους.

Τέλος, διατάξεις όσον αφορά το προσφυγικό συναντάμε και στα άρθρα 6 και 7. Το άρθρο 6, ρυθμίζει ζητήματα δαπανών του Υπουργείου τα οποία σε κάθε περίπτωση αποδεικνύονται και προκύπτουν μέσα από την «Διαύγεια» ενώ, το άρθρο 7, παρατείνει, για ένα ακόμα έτος με σαφή και ορισμένη προθεσμία, ρυθμίσεις που λειτουργούν κατ’ εξαίρεση της γενικής νομοθεσίας, αλλά παραμένουν αναγκαίες, καθώς εξυπηρετούν επείγουσες ανάγκες, σύναψη δημοσίων συμβάσεων, απόσπαση προσωπικού, συντετμημένες διαδικασίες στα σύνορα κ.λπ..

Επίσης, θα ήθελα εδώ να τονίσω ότι είναι οι γενεσιουργοί αιτίες του προσφυγικού. Δηλαδή, οι πόλεμοι, η φτώχεια, οι δικτατορίες, η κλιματική αλλαγή, οι οποίες επιβάλλουν δυστυχώς, την συνέχιση αυτών των έκτακτων συνθηκών, και πρέπει εκεί να παλέψουμε όλοι ώστε αυτές να σταματήσουν και να βελτιωθούν οι συνθήκες. Όπως, επίσης και το γεγονός ότι δεν τηρούνται οι διατάξεις και οι συμφωνίες για την μετεγκατάσταση από άλλες ευρωπαϊκές χώρες, ούτως ώστε να μπορεί να εξομαλυνθεί η κατάσταση περαιτέρω.

Όσον αφορά στα λοιπά ζητήματα που εισάγει το νομοσχέδιο θα εστιάσω κυρίως στα εξής: Με το άρθρο 3, θεσμοθετείται νέα κατηγορία εθνικής θεώρησης εισόδου, η οποία θα χορηγείται σε πολίτες Αυστραλίας ηλικίας 18 έως 31 ετών, που συμμετέχουν στο πρόγραμμα για την κινητικότητα των νέων, σύμφωνα με το Μνημόνιο Κατανόησης μεταξύ Ελλάδας και Αυστραλίας.

Επίσης, με το ίδιο άρθρο, θεσμοθετείται νέα κατηγορία χορήγησης Εθνικής Θεώρησης Εισόδου, σε πολίτες τρίτων χωρών που αποτελούν πτητικό, τεχνικό και διοικητικό προσωπικό που εισέρχεται στη χώρα για κάλυψη αναγκών δασοπυρόσβεσης, κατά τη αντιπυρική περίοδο, κατόπιν εισήγησης του αρμόδιου δημόσιου φορέα.

Με το άρθρο 4, βελτιώνονται τα προβλεπόμενα που αφορούν την άδεια διαμονής επενδυτών, τη λεγόμενη «Golden Visa», τόσο διευθετώντας ζητήματα που έχουν προκύψει σε περιπτώσεις από κοινού κυριότητας ακινήτων, όσο και σε περιπτώσεις κληρονόμων κ.λπ..

Επίσης, το κυριότερο είναι ότι ενισχύεται, περαιτέρω, ο έλεγχος της προέλευσης των χρηματικών ποσών, μέσω των πιστωτικών ιδρυμάτων, των λοιπών παρόχων υπηρεσιών πληρωμών που λειτουργούν στην Ελλάδα και της Τράπεζας της Ελλάδος, στο πλαίσιο των υποχρεώσεων και αρμοδιοτήτων τους για την πρόληψη και καταστολή του «ξεπλύματος βρώμικου χρήματος», μέσω της διασφάλισης καταβολής του τιμήματος σε λογαριασμό πληρωμών του δικαιούχου της πίστωσης και της εν γένει παρακολούθησης της κίνησης, της πληρωμής από τον πληρωτή στον δικαιούχο.

Επίσης, με την παράγραφο 4 του ίδιου άρθρου, αναδιαμορφώνεται η διαδικασία του ν. 4251/2014, για την επιβολή διοικητικών κυρώσεων σε αεροπορικές ή ναυτιλιακές εταιρείες, καθώς και σε κάθε άλλο φυσικό ή νομικό πρόσωπο που εκτελεί οποιασδήποτε μορφής δημόσια μεταφορά από το εξωτερικό προς την Ελλάδα, που είτε δεν κατέχει έγγραφα, είτε κατέχει εμφανώς πλαστά έγγραφα ταυτοποίησης.

Αυτό που αλλάζει, δηλαδή, είναι ότι όσον αφορά τις θαλάσσιες υποθέσεις, το πρόστιμο θα επιβάλλεται με απόφαση του λιμενάρχη, αντί του Γενικού Γραμματέα της Αποκεντρωμένης Διοίκησης, όπως ισχύει.

Επίσης, με τις λοιπές παραγράφους του άρθρου 4, εισάγεται εξουσιοδότηση στο Υπουργείο ώστε να καθορίζει τον τύπο και το περιεχόμενο των ειδικών βεβαιώσεων νόμιμης διαμονής και περαιτέρω, διασφαλίζεται η εγκυρότητα των βεβαιώσεων αυτών, καθώς προβλέπεται η εκτύπωσή τους, σε έντυπο με υψηλές προδιαγραφές ασφαλείας, χωρίς να κάνουμε εκπτώσεις στα δικαιώματα αυτών που τις δικαιούνται.

Το τέλος για την εκτύπωση της άδειας διαμονής θα καταβάλλεται, πλέον, μαζί με την αίτηση για την άδεια και όχι κατά την παραλαβή της άδειας, όπως ίσχυε μέχρι τώρα. Αυτό γίνεται τόσο για να απλουστευθεί η διαδικασία, καθώς το αποδεικτικό καταβολής του τέλους θα υποβάλλεται μαζί με το κατά περίπτωση προβλεπόμενο παράβολο και αφετέρου για να αποφευχθεί η υπηρεσιακή δαπάνη, σε περιπτώσεις που ο δικαιούχος δεν προσέρχεται για την παραλαβή της άδειας διαμονής.

Αυτές είναι οι κυριότερες ρυθμίσεις του σχεδίου νόμου σε μια πρώτη ανάγνωση. Επίσης, θα ήθελα να σταθώ και σε κάποια άλλα ζητήματα. Πέρα από τις διαδικαστικές αυτές διατάξεις, εκείνο που πρέπει πάντα στο μυαλό μας να έχουμε και να αναδεικνύουμε σε κάθε ευκαιρία είναι αυτό που λέμε πολιτική διάσταση του προσφυγικού και μεταναστευτικού ζητήματος.

Σε μία Ευρώπη που έχει σκοτεινιάσει επικίνδυνα από τα σύννεφα ακροδεξιών, αντιμεταναστευτικών, ξενοφοβικών και αντιλαϊκών πολιτικών, πρέπει να παλέψουμε για την αλληλεγγύη, την ανθρωπιά και την ένταξη με σεβασμό στο Διεθνές Δίκαιο. Όλα αυτά τα κάνουμε σαν Βουλευτές και σαν Κυβέρνηση χωρίς να παραγνωρίζουμε τις δυσκολίες, τις καθυστερήσεις, τα κωλύματα και τις κακές συνθήκες που συνεχίζουν και παραμένουν σε κάποιες δομές στα νησιά, έχοντας βέβαια προχωρήσει σε μια ισχυρή αποσυμφόρηση το τελευταίο διάστημα.

Ενδεικτικά αναφέρω, ότι από τις αρχές του 2018 έχουν μεταφερθεί προς την ενδοχώρα πάνω από 25.000 άνθρωποι, ενώ έχει επανεκκινήσει το πρόγραμμα των οικογενειακών επανενώσεων προς τη Γερμανία για εκκρεμείς και νέες αιτήσεις χωρίς πλαφόν. Οι αποφάσεις της Υπηρεσίας Ασύλου έχουν αυξηθεί κατά 30%, ενώ οι επιδόσεις αποφάσεων αυξήθηκαν κατά 50%.

Όσον αφορά, την αρχή προσφυγών υπάρχουν καθυστερήσεις οι οποίες χρήζουν επιτάχυνσης και βέβαια βελτίωσης στη λειτουργία της. Δεν λέμε ότι τα κάνουμε όλα καλά, έχουμε ακόμα δρόμο για να τα καταφέρουμε, γι' αυτό που λέμε τον πήχη το δικό μας, τον πήχη της Αριστεράς και πώς πρέπει να ανταποκριθούμε σε αυτές οι συνθήκες. Όμως, έχουν γίνει σημαντικά νομοθετικά βήματα, σημαντικά βήματα και διοικητικά, στην εκπαίδευση των προσφυγόπουλων, στην πρόσβαση στην υγεία, στην εργασία και την κοινωνική πρόνοια.

Θα ήθελα ολοκληρώνοντας, να αναφερθώ και στην τελευταία εξέλιξη του Παγκόσμιου Συμφώνου για τη Μετανάστευση, με βάση του οποίου έχει οικοδομηθεί πάνω στις αρχές της Διακήρυξης της Νέας Υόρκης για τους Πρόσφυγες και τους Μετανάστες, προάγει και προωθεί τη διεθνή συνεργασία και είναι στη βάση του Διεθνούς Δικαίου. Μάλιστα σε εργασίες του ΟΗΕ το 2017, είχα συμμετάσχει και εγώ και είχα παρακολουθήσει από κοντά τη διατύπωση αυτών των προϋποθέσεων. Μετά λοιπόν τις αντιδράσεις από τις ΗΠΑ, το Ισραήλ και την Αυστραλία προστέθηκαν και ευρωπαϊκές χώρες, όπως η Αυστρία, η Ουγγαρία, η Πολωνία, η Τσεχία και η Βουλγαρία, οι οποίες εκτός από τον εχθρό που έχουν «βαφτίσει», τους πρόσφυγες, έχουν και έναν εσωτερικό εχθρό, τους εργαζόμενους όπου αυτή τη στιγμή μιλάμε για κατάργηση του οκταώρου, για 400 ώρες υπερωρία το χρόνο παραπάνω.

Θα ήθελα πάνω στο Παγκόσμιο Σύμφωνο αυτό στο οποίο συμμετείχε και η Ελλάδα ενεργά, να πάρουν θέσεις και όλες οι άλλες οι πολιτικές δυνάμεις, γιατί βάζει τις αυτονόητες γενικές κατευθύνσεις για να προχωρήσουμε συλλογικά, ενιαία και με βάση το Διεθνές Δίκαιο στην αντιμετώπιση του προσφυγικού.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας):** Κυρία Πρόεδρε, μετά από τέσσερα χρόνια στην Κυβέρνηση, δεν δικαιούται σε καμία περίπτωση ούτε ο Υπουργός, ούτε κανένα από τα στελέχη του ΣΥΡΙΖΑ, να κουνάει το δάχτυλο στη Ν.Δ.. Ειδικά, για τον έλεγχο τον οποίο ασκεί η Αντιπολίτευση. Τώρα είναι η ώρα της δικιάς σας απολογίας, των πεπραγμένων. Τέσσερα χρόνια τώρα, η διαχείριση που έχετε κάνει στο μεταναστευτικό - προσφυγικό είναι μνημείο ανικανότητας, ιδεοληψίας αλλά και αδιαφάνειας και με αυτό το νομοσχέδιο το επιβεβαιώνετε πλήρως.

Σε καμία περίπτωση, η παράταση της εκτάκτου ανάγκης δεν δικαιολογείται από καμία από τις ροές.

Σε ό,τι αφορά τα νησιά, μας είπατε ότι αυξήθηκαν 30%. Σύμφωνα με τα στοιχεία του Υπουργείου σας, δεν είναι αύξηση 30%. Χίλιοι παραπάνω από πέρυσι έχουν έρθει στα νησιά. Μεγάλη αύξηση είναι όντως στον Έβρο. Εγώ σας είχα προτείνει πως να κινηθείτε στον Έβρο, και πως πρέπει να το χειριστείτε. Αλλά φαίνεται, ότι δεν θέλετε να ακούσετε. Έχετε χαράξει μια μεταναστευτική πολιτική, η οποία οδήγησε στο να στηθούν στην Ευρώπη παντού τείχη, φράχτες παντού. Έχετε χαράξει και εφαρμόσει μια μεταναστευτική πολιτική, η οποία έχει ξεσηκώσει όλους τους ευρωπαίους πολίτες. Έχετε χαράξει μια πολιτική, στην οποία δεν έχετε δείξει ούτε τον ελάχιστο σεβασμό στα ανθρώπινα δικαιώματα, αυτών που φιλοξενούνται στη χώρα μας. Οι συνθήκες διαμονής στην Μόρια, στην Χίο, στη Σάμο, προσβάλλουν την ανθρώπινη ύπαρξη και την συνείδηση οποιουδήποτε και είναι αποτέλεσμα της δικής σας πολιτικής. Και βέβαια, έχετε διαχειριστεί αυτό το θέμα, με γνώμονα ιδεοληψίες και γνώμονα το να διατηρείτε μια κατάσταση έκτακτης ανάγκης και κακής διαχείρισης.

Δύο χρόνια πριν φτιάξατε ένα Υπουργείο. Δεν έχετε δικαιολογία, γιατί το Υπουργείο σας δεν έχει στελεχωθεί και δεν έχει οργανωθεί. Εγώ τότε έλεγα, ότι ήταν λάθος που στήσατε Υπουργείο. Εσείς λέγατε ότι είναι γενναία πολιτική πράξη. Τι κάνετε; Ρουσφετολογικές και φωτογραφικές ρυθμίσεις, από τις οποίες βρίθει και το νομοσχέδιο σας. Αντισυνταγματικές, ορισμένες από αυτές, σύμφωνα με την επιστολή που σας έστειλε ο Γενικός σας Γραμματέας, σε ό,τι αφορά τη μετακίνηση του προσωπικού και την στελέχωση του Υπουργείου.

Ας πάμε όμως, να δούμε τι κάνετε. Γιατί η νομοθέτηση στο πόδι ή η κακή νομοθέτηση την οποίαν έχετε κάνει, διότι και στο νομοσχέδιο που φέρατε τον Απρίλιο, εμείς σας είπαμε ότι δεν θα λύσετε κανένα πρόβλημα. Τότε μας λέγατε ότι είναι υπερβολική η κριτική μας και ότι δεν ξέρουμε τι μας γίνεται. Μετά από οκτώ μήνες, είδαμε τα αποτελέσματα της πολιτικής. Δεν επιταχύνθηκε, σε καμία περίπτωση, η διαδικασία του ασύλου. Σήμερα, όποιος μπαίνει από τον Έβρο στη χώρα, παρανόμως, παίρνει ένα χαρτί, με το οποίο η αστυνομία του δίνει έξι μήνες άδεια παραμονής, μόνο γιατί μπήκε. Μέσα στους έξι μήνες πάει στην Υπηρεσία Ασύλου, η οποία του δίνει ημερομηνία για συνέντευξη το 2021. Άρα, de facto, νομιμοποίηση οποιουδήποτε μπαίνει στη χώρα. Αυτό, είναι μια εγκληματική πολιτική. Είναι η πολιτική «ανοίξαμε και σας περιμένουμε». Δεν υπάρχει άλλη. Και έχετε καταφέρει αυτή την πολιτική, παρότι έχετε αυτή τη γενναία ευρωπαϊκή χρηματοδότηση, που δεν είχε καμία άλλη χώρα. Και είναι η Ελλάδα, η μόνη χώρα της Ευρώπης, την οποία χρηματοδοτεί η DG Echo, που χρηματοδοτεί τις επείγουσες ανθρωπιστικές ανάγκες στον υπόλοιπο πλανήτη. Χρηματοδοτεί στην Αιθιοπία, στο Μπαγκλαντές, στην Ιορδανία, στον Λίβανο. Δεν χρηματοδοτεί σε καμία άλλη ευρωπαϊκή χώρα. Συγχαρητήρια, έχετε μετατρέψει τη χώρα μας, ως αποδέκτη διεθνούς ανθρωπιστικής βοήθειας, που απευθύνεται στις χώρες του μη ανεπτυγμένου, ακόμα, κόσμου.

Πιο συγκεκριμένα, στα άρθρα. Σε ό,τι αφορά τις ρυθμίσεις για την «Golden Visa», τις έχετε προαναγγείλει από τον Απρίλιο. Είπατε ότι θα τις κάνετε τον Αύγουστο.

Φέρατε, αναρτήσατε ορισμένες ρυθμίσεις, τίποτα από αυτά δεν έρχεται. Ανοίγετε κάποια παράθυρα, τα οποία δεν καταλαβαίνω, σε τι εξυπηρετούν, π.χ. «Golden Visa» για «time sharing»; Έρχεται κάποιος, νοικιάζει για τα επόμενα 15 χρόνια ένα ακίνητο, για δεκαπέντε μέρες καλοκαίρι και αυτός παίρνει Golden Visa; Δεν καταλαβαίνω γιατί. Πρέπει να μας το εξηγήσετε. Αυτό είναι το καινούργιο. Είναι η προσθήκη.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** *(εκτός μικροφώνου)*Τι λέτε;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ξέρω πολύ καλά τι λέω.Το προσθέτετε.

Λέτε, είναι τόσο κραταιό το Υπουργείο σας, τόσο δυνατά οργανωμένο, ώστε ακόμα και την έκδοση των εγγράφων των ταυτοτήτων, που θα βγάζετε για τους πρόσφυγες, δεν το αναθέτετε στην Ελληνική Αστυνομία που κάνει τη δουλειά τόσα χρόνια, δεν το αναθέτετε σε καμία άλλη υπηρεσία του ελληνικού κράτους, το αναλαμβάνετε εσείς, λες και έχετε καταφέρει όλα τα υπόλοιπα να τα κάνετε σωστά.

Λέτε για τις μισθώσεις των ακινήτων, για την κάλυψη των αναγκών υποδοχής, ταυτοποίησης, προσωρινής φιλοξενίας κ.τ.λ., εφόσον, οι χώροι θεωρούνται κατάλληλοι από τις αρμόδιες υπηρεσίες. Έχετε δει ποια αρμόδια υπηρεσία έχει εγκρίνει τους χώρους σας; Ποια είναι η οργάνωση του Υπουργείου σας, που εγγυάται, ότι οι χώροι αυτοί είναι κατάλληλοι; Η επιλογή σας, η δικιά σας επιλογή, ο πρώην Γενικός Διευθυντής της Υπηρεσίας Πρώτης Υποδοχής, των οποίων είχατε γνωρίσει εσείς προσωπικά, σας κατήγγειλε με δέκα σημειώματά του, ότι δεν είναι διαδικασίες για την επιλογή αυτών των χώρων και ότι πάρα πολλοί από αυτούς τους χώρους, τους οποίους έχετε, είναι παντελώς ακατάλληλοι. Συνεχίζετε τη νομιμοποίηση αυτής της υπόθεσης, σε ό,τι αφορά τα νησιά και τον Έβρο πουθενά αλλού.

Δεύτερον, μας λέτε, ότι δεν σας έχουμε καταγγείλει ούτε μία υπόθεση αδιαφάνειας και διαφθοράς και αναφερθήκατε κιόλας και στην Μηλιά Πιερίας, στην οποία νοίκιασε το Υπουργείο Μεταναστευτικής Πολιτικής, έναντι 2.500€ το μήνα, ένα χωράφι από κάποιον, που το νοίκιαζε από τους ιδιοκτήτες, έναντι 2.500 € το χρόνο. Και αυτά τα βρήκαμε στις συμβάσεις που εσείς καταθέσατε. Φανταστική μπίζνα. Νοικιάζω κάτι 2.500 € το χρόνο, περίπου 200 ευρώ το μήνα και το νοικιάζω στο Υπουργείο Μεταναστευτικής Πολιτικής 2.500 € το μήνα. Μπράβο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αυτό αναφέρεται στη σύμβαση;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Βεβαίως. Και υπάρχουν όλα τα παραστατικά. Διότι το νοικιάζετε από τον ενοικιαστή.

Στο άρθρο 2. Πιο ρουσφέτι, πεθαίνεις. Δίνεται η δυνατότητα σε υπαλλήλους των περιφερειακών υπηρεσιών, οι οποίες είναι αυτές που έχουν «κρεμάσει», διότι λείπει κόσμος από τις περιφερειακές υπηρεσίες, που έχουν αποσπαστεί στην κεντρική υπηρεσία -την εννιάμηνη τους απόσπαση- να την κάνουν κάλυψη οργανικής θέσης. Μάλιστα, ο Γενικός σας Γραμματέας, σας έχει θέσει και θέματα αντισυνταγματικότητας σε σχέση με αυτό, σε επιστολή που σας έχει στείλει. Θέλετε να τη δείτε; Πολύ ευχαρίστως. Σας το διαβάζω: «Ιδιαίτερα εδώ πρέπει να επισημανθεί η εμφανής αντισυνταγματικότητα της διάταξης περί μεταφοράς στο Υπουργείο μας όλων των πολιτικών υπαλλήλων που υπηρετούν είτε με μετάταξη, είτε με απόσπαση, είτε με διάθεση στα ΤΟΣΚΕΔΠ αφενός χωρίς να ερωτηθούν οι ίδιοι, αφετέρου χωρίς τη σύμπραξη του Υπηρεσιακού Συμβουλίου Δημοσίων Υπαλλήλων». Σας εστάλη στις 19/07/2018.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ποιος;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.):** Ο κ. Κώστας Παπαδημητρίου.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Ναι, για ποιο πράγμα; Για τα ΤΟΣΚΕΔΠ. Τι γράφει το άρθρο;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.):** Το άρθρο γράφει ότι οι υπάλληλοι των περιφερειακών σας υπηρεσιών δεν μπορούν να μεταταγούν με αυτόν τον τρόπο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Να σας απαντήσω.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.):** Θα απαντήσετε μετά, κύριε Υπουργέ. Δόξα τω Θεώ, εσείς μπορείτε να λέτε ότι θέλετε. Εμείς, όμως, θα κάνουμε την κριτική μας και θα συνεχίσουμε να την κάνουμε όσο και αν εσείς προσπαθείτε να θολώσετε τα νερά με το τι ωραία που τα έχετε κάνει, τι καταπληκτικές είναι οι πολιτικές σας, πόσο καταφέρατε αλλά δεν καταφέρατε και απόλυτα να αποσυμφορήσετε τα νησιά. Πως κυνηγάμε, με την κάμερα δήθεν, λες και κάνουμε την πολιτική της κατσαρίδας, τις συνθήκες εκεί που υπάρχει υπερπληθυσμός.

Μόνο εμείς, τον διεθνή τύπο δεν τον διαβάζετε;

Τη διεθνή κριτική που υφίστασθε δεν την έχετε δει; Το BBC, την Deutche Welle , τα γαλλικά μέσα, τα ιταλικά μέσα, το Al Jazeera; Δεν την έχετε διαβάσει αυτή; Μόνο ο Βαρβιτσιώτης σας φταίει για το ότι πάει με τις κάμερες. Όλοι οι άλλοι που πάνε με τις κάμερες και μας έχουν ξευτιλίσει, παγκοσμίως, δεν σας απασχολούν. Αλλά δεν πειράζει.

Στο άρθρο 2 -και αυτό δείχνει την αδυναμία συγκρότησης ενός υπουργείου- παρατείνεται η αρμοδιότητα του Τμήματος Προμηθειών της Υπηρεσίας Ασύλου να ασκεί και τις αρμοδιότητες του τμήματος οικονομικών του Υπουργείου και αυτό γιατί δεν έχετε καταφέρει να το συγκροτήσετε δύο χρόνια μετά από την σύσταση του Υπουργείου.

Στο άρθρο 6, το οποίο εγώ το βρίσκω σκανδαλώδες και εξωφρενικό. Μας είπατε ότι θα κάνετε νομοτεχνική βελτίωση. Την περιμένω να την δω γραπτώς, διότι έχω χάσει την εμπιστοσύνη μου σε οτιδήποτε λέγεται προφορικώς από οποιοδήποτε στέλεχος του ΣΥΡΙΖΑ, μέσα στη Βουλή και έξω από αυτή.

«Μισθώσεις που υπογράφηκαν και δαπάνες που πραγματοποιήθηκαν από το Υπουργείο Μεταναστευτικής Πολιτικής ή από το Υπουργείο Εσωτερικών για λογαριασμό του Υπουργείου Μεταναστευτικής Πολιτικής, μέχρι τη δημοσίευση του παρόντος, χωρίς την τήρηση των διαδικασιών, θεωρούνται νόμιμες και μπορούν να αναληφθούν και να πληρωθούν σε βάρος των πιστώσεων του προϋπολογισμού του οικονομικού έτους 2019 του Υπουργείου Μεταναστευτικής Πολιτικής». Από πότε, από πάντα; Σε τι αφορούν; Στο διηνεκές; Είπατε «μην ανησυχείτε, είναι ευρωπαϊκά χρήματα». Πού είναι τα ευρωπαϊκά χρήματα; Φορτώνετε στον ελληνικό προϋπολογισμό αυτά που δεν μπορείτε να εισπράξετε, γιατί δεν έχετε τηρήσει τις διαδικασίες, στην Ευρώπη. Αυτό κάνετε.

Ξέρετε, για αυτή την διάταξη, θα είστε και πολιτικά και προσωπικά υπόλογος. Προσέξτε πάρα πολύ αυτές τις διατάξεις.

Εγώ θα φοβόμουν να φέρω μια τέτοια διάταξη στη Βουλή, που δικαιολογεί ό,τι έχω ξοδέψει με μια φωτογραφία και χωρίς κανέναν έλεγχο. Ότι βελτίωση και να κάνετε, εάν δεν προσδιορίσετε με σαφήνεια το τι αφορά, να ξέρετε ότι θα είστε στο διηνεκές υπόλογος για αυτήν τη διάταξη.

Βέβαια, το τελευταίο αφορά την κ. Γεροβασίλη και την τροπολογία που έφερε. Η σύσταση Γενικής Διεύθυνσης Οικονομικών Υπηρεσιών από τα υπουργεία είναι υποχρέωση που έχει αναληφθεί από το 2014 και αποτελούσε μια από τις κεντρικές τομές που έγιναν στο ελληνικό κράτος, μετά από τη συμφωνία και τη σύμπραξη με τη γαλλική Task force, για το πώς θα λειτουργήσει καλύτερα το ελληνικό δημόσιο. Το κάθε υπουργείο πρέπει να έχει τη γενική του διεύθυνση οικονομικών υπηρεσιών.

Φτάνουμε το 2018 και παρατείνουμε έως το 2019 για το Υπουργείο Προστασίας του Πολίτη, την παρέκκλιση από μία τέτοια ρύθμιση; Πραγματικά, είναι η φωτογραφία της ανικανότητας στην διοίκηση, στη χρηστή διοίκηση των Κυβερνήσεων του ΣΥΡΙΖΑ.

Εγώ, παρέδωσα στο διάδοχό μου Γενική Διεύθυνση Οικονομικών Υπηρεσιών στο Υπουργείο Ναυτιλίας και «μάτωσαν» άνθρωποι για να ολοκληρωθεί, να συσταθεί και να λειτουργήσει.

Εσείς, με ωραίες τροπολογίες, αφήνετε την έννοια της λογοδοσίας, την έννοια της διαφάνειας, την έννοια της σωστής διοίκησης, την έννοια της εύρυθμης λειτουργίας του κράτους, στην άκρη, γιατί κανένας σας δεν θέλει ούτε να κουραστεί, ούτε να βελτιώσει αυτό που παρέλαβε, μάλλον, να θέλει το αφήσει χειρότερο.

Εγώ, νομίζω, ότι αυτό το νομοσχέδιο, αποδεικνύει τρία πράγματα. Πρώτα απ' όλα αποδεικνύει το γεγονός ότι μετά από τέσσερα χρόνια, δεν έχετε καταφέρει να συγκροτήσετε μία συγκροτημένη μεταναστευτική πολιτική. Πάλι για έκτακτες ανάγκες, οι οποίες δεν είναι έκτακτες, έρχεστε και νομιμοποιείτε έκτακτες διαδικασίες. Το δεύτερο, πιστοποιεί ότι δεν έχει καμία διοικητική επάρκεια, δεν έχετε καταφέρει να συγκροτήσετε, ούτε κατ' ελάχιστον, το διοικητικό μηχανισμό, ο οποίος αφορά τη διαχείριση του προσφυγικού. Το τρίτο, δείχνει μία έλλειψη διάθεσης διαφάνειας.

Γιατί, μου λέτε, ποια συγκεκριμένη καταγγελία σας έχουμε κάνει σε διαγωνισμό και σας απαντάμε: φέρτε μας ένα διεθνή διαγωνισμό που κάνετε για την προμήθεια, έστω και ενός κλινοσκεπάσματος, που αφορά τη διαχείριση του προσφυγικού, στα τέσσερα χρόνια που το διαχειρίζεστε. Φέρτε μας, έναν. Φέρτε έναν δημόσιο διεθνή διαγωνισμό, που καταφέρατε να ολοκληρώσετε τέσσερα χρόνια τώρα και παρά τη γενναία χρηματοδότηση.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Υπουργός.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Απλά, θα ήθελα να θυμίσω στον κ. Βαρβιτσιώτη, ότι τα περί «Golden Visa» και χρονομίσθωσης, υπάρχουν αυτούσια, όπως γράφεται και τώρα, στον ν.4146/2013.

Δεύτερον, νομίζω, ότι δεν ήσασταν μέσα στην αίθουσα -εκείνη τη στιγμή- όταν έλεγα, ποιες είναι οι δαπάνες του άρθρου 6, όπως λέτε, τις θυμόσαστε, αλλά εγώ θα σας τις δώσω αμέσως τώρα. Θέλω να σας τις δώσω για να τις έχετε, γιατί είναι μαζί και οι δομές φιλοξενίας των αιτούντων άσυλο, γιατί μιλήσαμε συγκεκριμένα.

*(Σε αυτό το σημείο ο Υπουργός παραδίδει τα αναφερθέντα έγγραφα στον κύριο Βαρβιτσιώτη)*

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.)):** Θα ήθελα να ξεκινήσω με μία τοποθέτηση σχετικά με το θλιβερό σημερινό γεγονός της τρομοκρατικής ενέργειας στον σταθμό του ΣΚΑΙ και να πω το εξής: ότι αυτή η ενέργεια ήταν δολοφονική, αυτή η ενέργεια ήταν ενάντια στην κοινωνία, ενάντια στους εργαζόμενους δημοσιογράφους του σταθμού αυτού. Ήταν μία ενέργεια ενάντια στην ενημέρωση, ήταν μία ενέργεια η οποία πλήττει, όχι μόνο την ομαλή λειτουργία των μέσων μαζικής ενημέρωσης, αλλά την ομαλή λειτουργία της δημοκρατίας. Αυτό το οποίο θα θέλαμε να τονίσουμε πάνω απ' όλα, είναι ότι είναι καλό να καταδικάζουμε όλοι την τρομοκρατία, όταν υπάρχουν τέτοιες ενέργειες. Είναι απαραίτητο και είναι καλύτερο, να την προλαμβάνουμε και την προλαμβάνουμε, όταν δεν έχουμε αποφασίσει να κάνουμε εμπάργκο στην ασφάλεια, όπως κάνει η Κυβέρνηση 3,5 χρόνια τώρα. Αυτό το οποίο έχει σημασία είναι, όλες οι δημοκρατικές δυνάμεις να ενωθούν στο να απαντήσουν με τρόπο ξεκάθαρο, απόλυτο και χωρίς καμία ανοχή, σε ενέργειες οι οποίες πλήττουν τους θεσμούς της δημοκρατίας, όπως είναι η ενημέρωση.

Όταν καταλάβουμε, ότι για να μην φτάνουμε σε αυτά τα αποτελέσματα, θα πρέπει να έχουμε κόψει τις ρίζες του δέντρου της τρομοκρατίας, τότε νομίζω, ότι σε κάθε περίπτωση, μπορεί αυτός ο αγώνας να βρει όλους στοιχισμένους πίσω του.

Σχετικά με το σχέδιο νόμου. Κύριε Υπουργέ, είπα προηγουμένως ότι το παρόν σχέδιο νόμου συνιστά μια νομική και πολιτική αυθαιρεσία. Μια απόπειρα αναδρομικής συγκάλυψης ημαρτημένων ατασθαλιών στη διαχείριση του προσφυγικού. Μια διαδικασία συνεχούς παρέκκλισης από το εθνικό και ενωσιακό δίκαιο.

Είναι σημαντικό ότι επιλέξατε αυτή τη διαδικασία, κύριε Υπουργέ, ακριβώς διότι δεν θέλατε να κληθεί εδώ και να ακουστεί η Ενιαία Αρχή Δημοσίων Συμβάσεων, που εμείς θα την είχαμε καλέσει. Πήγατε με τη διαδικασία του κατεπείγοντος, γιατί δεν θέλατε να έρθει εδώ η Αρχή και να πει ότι η γνώμη της δεν ήταν απλά επιφυλακτική, ήταν αρνητική.

Εάν εσείς έχετε διαφορετική νομική και πολιτική γνώμη από την Αρχή Δημοσίων Συμβάσεων είναι δική σας θέση, αλλά δεν ενδιαφέρει κανέναν άλλο, διότι αυτό που ερμηνεύει στη γνώμη της η Αρχή είναι τόσο το εθνικό όσο και το ενωσιακό δίκαιο, το οποίο δεν μπορεί να αλλάξει με συριζαίικο δίκαιο, γιατί αυτό, το οποίο προτείνετε είναι συριζαίικο δίκαιο και θα σας το αποδείξω.

Θέλω να σας πω, επίσης, προκαταβολικά, ότι η δική μας η απόφαση, εφόσον δεν κληθεί η Αρχή - κάτι το οποίο θα μπορούσατε να είχατε κάνει, έστω και με κατά παρέκκλιση διαδικασία, να την είχατε καλέσει, να μας εξηγήσει πού έχετε εσείς δίκιο και πού έχει η Αρχή, ανεξάρτητη είναι ούτως ή άλλως - είναι να αποχωρήσουμε από τη συζήτηση ενός νομοσχεδίου, που θεωρούμε ότι βρίθει πολιτικών και νομικών παραδοξοτήτων, για να σας το πω εύσχημα, αυθαιρεσιών, όπως είπα προηγουμένως. Αυτό θα κάνουμε, αλλά θέλουμε να πληροφορήσουμε, τόσο αυτούς που μας ακούν, όσο και τους υπόλοιπους βουλευτές, όχι για το πού κάνετε απλά λάθος, αλλά για το ότι έρχεστε να ανατρέψετε τη νομική πραγματικότητα, έτσι τουλάχιστον, όπως τη γνωρίζουμε όλοι, για τις δημόσιες συμβάσεις.

Τι δεν μπορούσατε να κάνετε μέχρι σήμερα; Είναι πολύ απλό, με το υφιστάμενο καθεστώς δεν μπορούσατε να συνάψετε δημόσια σύμβαση, διότι απλούστατα δεν είχατε σεβαστεί καμία από τις προϋποθέσεις. Θυμάστε τι μου λέγατε; Πέρα από το «αμίμητο», ότι ο κόσμος περνάει καλύτερα στη Μόρια και γίνεται και εκπαίδευση των παιδιών στα μουσικά όργανα και ότι δεν είναι κολαστήριο - είναι στα πρακτικά, θα σας φέρω στην Ολομέλεια το πρακτικό από τη δική σας ομιλία, όπως τοποθετηθήκατε στην ερώτηση - επίσης, δεν μπορούσατε να πληρώσετε τις συμβάσεις αυτές, έτσι όπως ήταν το νομοθετικό καθεστώς και προσπαθείτε να τις αλλάξετε με μια ερμηνεία, η οποία ποιά είναι σήμερα; Ενώ οι επτά συμβάσεις του Σεπτεμβρίου μιλάνε για στέγαση των προσφύγων στα ξενοδοχεία, λέτε όχι, δεν είναι συμβάσεις ξενοδοχειακών υπηρεσιών, γιατί δεν τους παρέχουν κάτι άλλο εκτός από τη στέγαση και κάνετε μια παντελώς, αυθαίρετη ερμηνεία αυτού που σας λέει η Αρχή, ότι έχει αρμοδιότητα να ψάξει, το ψάχνει και θεωρεί ότι νομικά είναι ασαφές.

Άρα, και να πληρώσετε, κύριε Υπουργέ, σας το λέω από τώρα, αυτές οι συμβάσεις εκπίπτουν, θα εκπέσουν. Εάν θέλετε δε να πάρετε και την πολιτική και την ποινική ευθύνη, διότι υπάρχει πρόβλημα, σας το είπα έξω προηγουμένως, τότε πραγματικά αυτό είναι δική σας υπόθεση.

Αναφορικά με τα άρθρα.

Στο άρθρο 1. Τι σας λέει η Αρχή. Η Αρχή σας λέει ότι δεν διευκρινίζεται αν τυχόν, η αναφερόμενη στη διάταξη μίσθωση κατάλληλων ιδιωτικών ακινήτων -όχι ξενοδοχείων- μπορεί να περιλαμβάνεται στη μίσθωση ξενοδοχειακών μονάδων, καταλυμάτων ή άλλου είδους ξενοδοχειακές υπηρεσίες.

Εκεί, λοιπόν, που η Αρχή έχει αρμοδιότητα, σας λέει να το αποσαφηνίσετε - θα το κάνετε, φαντάζομαι. Και σας λέει, επίσης, ότι διαπιστώνεται ασάφεια στις διατάξεις αυτές, καθώς δεν προκύπτει το αντικείμενο, ο σκοπός, οι έννομες συνέπειές τους και η διαδικασία, με βάση την οποία πρόκειται να εφαρμοστούν, να υλοποιηθούν, με ή χωρίς αντάλλαγμα π.χ., τυχόν προσδιορισμός της αξίας του συγκεκριμένου αντικειμένου, υλοποίηση προγράμματος κ.τ.λ. κ.τ.λ.. Αυτά είναι παράνομα, για να εξηγούμαστε από τώρα.

Υπάρχει, όμως και κάτι, το οποίο είναι πρωτοφανές και προκλητικό. Ο Υπουργός αποφασίζει για όλα αυτά; Δεν βάζετε μια Υπηρεσία να αποφασίσει; Ο Υπουργός αποφασίζει π.χ. για τη χρήση των εγκαταστάσεων, κατάλληλων για τη διεξαγωγή των ενεργειών υποδοχής και φιλοξενίας; Για τη χρήση; Ο Υπουργός επιλέγει; Ο Υπουργός προσδιορίζει τις προϋποθέσεις; Δεν υπάρχει, εδώ, μια απόλυτα αυθαίρετη πολιτική απόφαση; Με ποιες προϋποθέσεις; Με ποιες εισηγήσεις; Με ποιες μελέτες; Με ποια Έκθεση Σκοπιμότητας τα κάνετε όλα αυτά; Και σας ρωτάω, πολιτικά και νομικά, πώς ένας Υπουργός νομιμοποιείται να αποφασίσει ότι είναι καλύτερος ο χώρος Α από τον χώρο Β; Πώς; Επειδή, έτσι του αρέσει; Μα, ακριβώς γι' αυτό το λόγο έχουμε κράτος δικαίου, για να μην κάνει ο Υπουργός ότι του αρέσει ή να μη δίνει συμβάσεις σε όποιον θέλει. Για να μην επιλέγει - όπως λέγατε - με απλή εκδήλωση ενδιαφέροντος. Γι' αυτό έχουμε νομοθετικό πλαίσιο, για να μη γίνονται έτσι οι συμβάσεις. «Για να μην κάνεις σύμβαση με τον κηπουρό σου», όπως λέγαμε παλιά. Συνεχίζω. Αν δεν είναι αυτό κάλυψη ημαρτημένων, τι είναι; Αναδρομικά κιόλας.

Σας είπα προηγουμένως ότι δεν έχετε στο άρθρο 6 - θα επανέλθω - ημερομηνία, από πότε αρχίζει. Και η απάντηση θα πρέπει να είναι ότι «γνωρίζω τις συμβάσεις και εξυπηρετώ αυτές τις συμβάσεις, μέχρι τότε». Αλλά σας λέω ότι, αυτή η διαδικασία, όχι μόνο δεν προβλέπεται, αλλά είναι ο ορισμός της παρανομίας. Συμβάσεις, τις οποίες καθορίζει το Υ.ΜΕ.ΠΟ.*,* αλλά παραβιάζουν το Εθνικό Ενωσιακό Δίκαιο, όπως σας έχει πει η Αρχή.

Άρθρο 3. Σας έχει απαντήσει η Αρχή το αυτονόητο, ότι δεν μπορεί να χαρακτηρίζεται μια σύμβαση απόρρητη. Στο νόμο, δεν υπάρχουν συμβάσεις απόρρητες. Απόρρητο μπορεί να είναι το περιεχόμενο μιας σύμβασης. Προφανώς. Όμως, η σύμβαση και η προκήρυξή της ή η διακήρυξή της, δεν μπορεί να είναι. Ούτε η υπογραφή της να είναι απόρρητη. Σας είπα και προηγουμένως. Προφανώς και η Αρχή αγνοεί αυτό που αγνοούμε και όλοι εμείς, ότι υπάρχει το Εθνικό Δίκαιο, το Ενωσιακό Δίκαιο και το «Συριζαίικο» Δίκαιο, το οποίο λέει ότι μπορούμε να κάνουμε απόρρητες συμβάσεις. Όχι, δεν μπορούμε. Δυστυχώς. Ευτυχώς για μας.

Αυτό επιβεβαιώνεται και στο άρθρο 6, με τη διαπίστωση ότι στις μισθώσεις που υπεγράφησαν και δαπάνες που πραγματοποιήθηκαν από το Υ.ΜΕ.ΠΟ. ή για λογαριασμό του, μέχρι τη δημοσίευση του νόμου αυτού, θεωρούνται νόμιμες. Ποιος τις ήλεγξε; Πώς μπορούν να θεωρηθούν νόμιμες οι συμβάσεις; Και αν είναι παράνομες; Αν είναι καταχρηστικές; Αν είναι απόρροια πλάνης, απειλής; Πώς είναι νόμιμες οι συμβάσεις εξ ορισμού, για να μπαίνουν μέσα στο άρθρο αυτό; Είναι ο ορισμός του νομικού παραλογισμού και της πολιτικής αυθαιρεσίας. Και ρωτήστε. Θα σας πουν ότι έτσι είναι τα πράγματα.

Θεωρούνται νόμιμες και μπορούν να αναληφθούν και να πληρωθούν, σε βάρος του Κρατικού Προϋπολογισμού. Πρόκειται για την νομιμοποίηση κάθε παρανομίας, αδιαφάνειας, αναδρομικής τακτοποίησης ατασθαλιών. Όμως, ταυτόχρονα, αυτή η διάταξη - σας το λέω-, είναι ομολογία για το «πάρτι» που γίνεται, εδώ και καιρό, στη διαχείριση των πόρων για το μεταναστευτικό. Δεν χρειάζεται να είστε μέρος του «πάρτι», αλλά αυτό το οποίο σας ζητούμε είναι να μην το νομιμοποιήσετε. Και με το άρθρο 6 έρχεστε να το νομιμοποιήσετε. Εάν κατηγορούμε για κάτι την Κυβέρνηση, τώρα, είναι ότι κατά τρόπο προκλητικό και νομικά αδιανόητο, έρχεται να νομιμοποιήσει ακόμα και όλες αυτές τις συμβάσεις, τις οποίες εμείς θεωρούμε παράνομες. Αυτό δεν θα μπορούσατε να το κάνετε διαφορετικά, παρά μόνο με το άρθρο 6.

Το άρθρο 7 είναι πολύ «καλό». Το άρθρο 7 λέει, ότι παρατείνεται για ένα ακόμα έτος- μέχρι τον Οκτώβριο είπατε τώρα, χρόνο, ενδεχομένως, συνταγματικά προβλεπόμενο- ως την 31η Δεκεμβρίου λέγατε- μέχρι τον Οκτώβριο είπατε- η κατά παρέκκλιση της ισχύουσας νομοθεσίας, σύναψη δημοσίων συμβάσεων, δηλαδή, με απευθείας αναθέσεις, χωρίς δημοσίευση ή προκήρυξη διαγωνισμού. Συγκεκριμένα, παρατείνεται η πρόβλεψη της παραγράφου 10 του νόμου του 2015, που ορίζει, ότι για περιγραφόμενες συμβάσεις συντρέχει η προϋπόθεση της έκτακτης και κατεπείγουσας ανάγκης, που οφείλεται σε απρόβλεπτα γεγονότα και αφορά τους ΟΤΑ κ.λπ..

Το «εξαιρετικό» και το «απρόβλεπτο» το προβλέπετε μέχρι τον Οκτώβριο του 2019. Πώς σας φαίνεται; Γιατί θεωρείτε, όπως είπατε- εσείς το θεωρείτε, εσείς το ερμηνεύετε- ότι η διαχείριση του «προσφυγικού» είναι από μόνη της απρόβλεπτη. Σας λέω, εσείς μπορεί να το προβλέπετε αυτό, ο νομοθέτης έχει διαφορετική άποψη στο γενικό κανόνα του δικαίου.

Έτσι λοιπόν, εδώ έρχεστε να καλύψετε συμβάσεις εκτέλεσης έργων, παροχής υπηρεσιών, προμήθειας αγαθών ή μισθώσεων κινητών και ακινήτων, σε ό,τι αφορά την υποδοχή και την φιλοξενία. «Δια πάσα νόσον», μάλλον.

Έρχεστε επίσης να καλύψετε όλες τις συμβάσεις μέχρι το 2019, ενώ σε τέτοιου είδους συμβάσεις, μέχρι σήμερα από την Κυβέρνηση έχουν διατεθεί εκατομμύρια ευρώ. Η γενίκευση της πρακτικής των, κατά παρέκκλιση, διαδικασιών, ευνοεί την αδιαφάνεια στη διαχείριση των πόρων. Εάν προσθέσετε εδώ και τις συμβάσεις, που εσείς ονομάζετε «απόρρητες», με Υπουργική Απόφαση, όχι δεν υπάρχει μόνο αιτιολογία αυτών των συμβάσεων, αλλά καταλαβαίνετε, ότι έχετε πλέον νομιμοποιήσει την αυθαιρεσία σε όλο της το μεγαλείο.

Τι σας λέει όμως η Αρχή ταυτόχρονα; Δεν υπάρχει τεκμήριο απρόβλεπτης και κατεπείγουσας ανάγκης, θα πρέπει κάθε φορά να το αιτιολογείτε. Το «προσφυγικό» δεν μπορεί να παραμένει τρία χρόνια μετά, μια απρόβλεπτη και κατεπείγουσα ανάγκη, λόγω γεγονότων που δεν είχαμε προβλέψει. Να προβλέψετε γεγονότα, να κάνετε διαγωνισμούς, να μπορεί να συμμετέχει όποιος θέλει στους διαγωνισμούς και να μην πηγαίνετε με απευθείας συμβάσεις.

Αυτό σας λέει η Αρχή, την οποία δεν θέλατε σήμερα να καλέσουμε εδώ για να συζητήσουμε για όλα αυτά, γι' αυτό πήγατε με την κατεπείγουσα διαδικασία.

Τέλος, υπάρχουν ζητήματα συμβατότητας με το Ενωσιακό Δίκαιο. Ξέρετε τι σημαίνει αυτό; Ακόμη και αν αλλάξετε το Εθνικό Δίκαιο α λα ΣΥ.ΡΙΖ.Α., όπως το κάνετε σήμερα, υπάρχει ζήτημα συμβατότητας με το Ενωσιακό Δίκαιο, δηλαδή δεν μπορείτε να πληρώσετε τις συμβάσεις που κάνατε, διότι προσκρούουν στο Ενωσιακό Δίκαιο. Δεν μπορείτε, σε καμία περίπτωση, να χρησιμοποιείτε ως αιτιολογία τις απρόβλεπτες ανάγκες, διότι μόνο και μόνο το γεγονός ότι συζητάμε, για το αν πήγανε στην Μηλιά – Κόκκινη ή Κάτω, δεν με ενδιαφέρει- ή στην Βασιλίτσα, είναι δική σας επιλογή, δεν είναι απρόβλεπτο, είναι «σχεδιασμός».

Αυτό λοιπόν που σας λέω είναι, γι' αυτό το λόγο θα καταπέσουν αυτές οι συμβάσεις, γι' αυτό τον λόγο δεν μπορείτε να πληρώσετε τα χρήματα αυτά και εάν ta πληρώσετε, τότε θα υπάρξει από την άλλη πλευρά- και το θεωρώ δεδομένο- ότι θα υπάρξει, όχι αμφισβήτηση, αυτό που το Ελεγκτικό Συνέδριο ονομάζει «καταλογισμό» και όσοι έχουμε ασκήσει διοίκηση γνωρίζουμε, ότι είναι μια βαριά ευθύνη, απέναντι στην διαχείριση κρατικού χρήματος.

Για όλους αυτούς τους λόγους εγώ σας λέω το εξής: Πέρα το γεγονός, ότι είναι πρωτοφανής αυτή διαδικασία- όχι του «κατεπείγοντος»- είναι πρωτοφανής η παρέμβαση που κάνετε και πολιτικά και νομοθετικά, για να δικαιολογήσετε πράγματα, που κατά την άποψή μου είναι αδικαιολόγητα και για τα οποία, νομίζω, ότι η Κυβέρνηση εκτίθεται πάρα πολύ αυτή τη στιγμή πολιτικά και θα αναζητηθούν οι ευθύνες.

Για όλους αυτούς τους λόγους εμείς θα καταψηφίσουμε στην Ολομέλεια, αλλά θα σας πρότεινα κύριε Υπουργέ, κάτι. Εφόσον, λοιπόν, κάνατε όλες αυτές τις νομοτεχνικές παρεμβάσεις που είπατε προηγουμένως, που αλλάζουν ακόμη και όρους μέσα, οι οποίοι είναι αναγκαίοι, γιατί σας είπαν ότι είναι λάθος. Θα σας έλεγα να προστρέξετε πάλι στην Αρχή και να ρωτήσετε, εάν έτσι όπως έχει σήμερα διατυπωθεί το νομοσχέδιο, είναι συμβατό με το Ενωσιακό Δίκαιο. Αν σας πει «όχι», μην το φέρετε για ψήφιση. Αυτό δεν είναι προτροπή, είναι πολιτική θέση.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Παρόντες ήταν οι βουλευτές, οι κ.κ.: Αθανασίου Αθανάσιος, Βάκη Φωτεινή, Γάκης Δημήτριος, Γκιόλας Ιωάννης, Θελερίτη Μαρία, Κοζομπόλη – Αμανατίδη Παναγιώτα, Λάππας Σπυρίδων, Μορφίδης Κωνσταντίνος, Μπαλάφας Ιωάννης, Μπαλής Συμεών, Θραψανιώτης Εμμανουήλ, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Σαρακιώτης Ιωάννης, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τριανταφυλλίδης Αλέξανδρος, Μιχελής Αθανάσιος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Βαρβιτσιώτης Μιλτιάδης, Βούλτεψη Σοφία, Μηταράκης Παναγιώτης, Γκιουλέκας Κωνσταντίνος, Δαβάκης Αθανάσιος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τσιάρας Κωνσταντίνος, Χαρακόπουλος Μάξιμος, Αχμέτ Ιλχάν, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Παναγιώταρος Ηλίας, Λαγός Ιωάννης, Γκιόκας Ιωάννης, Λαμπρούλης Γεώργιος, Μανωλάκου Διαμάντω, Παπαχριστόπουλος Αθανάσιος, Ψαριανός Γρηγόριος και Παναγούλης Ευστάθιος (Στάθης).

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής)**: Κοιτάξτε να δείτε, κύριε Παπαθεοδώρου, πού κάνετε λάθος σε σχέση με το δεν θα πληρωθούν ή θα πληρωθούν κ.λπ.. Αυτό που λέτε μπορεί να ισχύει, εάν επέλεξες έναν έναντι άλλου. Όταν τους έχεις επιλέξει όλους, υπάρχει αυτή η γνωστή διαφορά. Όταν έχεις κάνει μια δημόσια πρόσκληση, σου έχουν έρθει δέκα κι έχεις επιλέξει με τους ίδιους όρους και τους δέκα, δεν υπάρχει ζήτημα.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.))**: Κύριε Υπουργέ, επειδή αυτό που λέτε δεν ισχύει, θα σας πρότεινα να συζητήσετε με τους νομικούς σας το γεγονός ότι δεν σημαίνει ότι επειδή δεν αφήσατε κανέναν παραπονούμενο στη μοιρασιά, δεν είναι παράνομη η σύμβαση και όχι μόνο δεν σημαίνει αυτό, αλλά αυτοί που μπορούν να επικαλεστούν το έννομο συμφέρον, μπορεί να βρίσκονται και εκτός των ανθρώπων οι οποίοι προσήλθαν για να υπογράψουν τη σύμβαση. Μια σύμβαση δεν κρίνεται ούτε καταχρηστική, ούτε παράνομη επειδή είναι όλοι ευχαριστημένοι από τη μοιρασιά. Γι' αυτό σας είπα! Αυτά είναι «Συριζαίικο» δίκαιο, δεν είναι το ελληνικό εθνικό δίκαιο.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Τον λόγο έχει ο κ. Βίτσας.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής)**: Με συγχωρείτε, αλλά είναι καινούργιο δίκαιο αυτό που λέτε εσείς! Εξαιρούνται από τον ν. 4412, γίνεται εκδήλωση ενδιαφέροντος, επιλέγονται όλοι με συγκεκριμένη τιμή. Τότε, σας λέω, είναι πάρα πολύ εύκολος ο δρόμος. Ο οποιοσδήποτε ο οποίος δεν έχει έννομο συμφέρον ή που έχει ή μπορεί να επικαλεσθεί έννομο συμφέρον, θα πρέπει να έρθει και με βάση τι το βάζει αυτό το πράγμα; Απλά νομικά είναι.

**ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ. – ΔΗΜ.ΑΡ.))**: Απλά είναι, θα δείτε τις εκπλήξεις που θα έχετε!

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής)**: Νομίζω ότι έχει λήξει η συζήτηση επ’ αυτού.

Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή)**: Τοποθέτηση στο σχέδιο νόμου «Επείγουσες ρυθμίσεις αρμοδιότητας Υπουργείου Μεταναστευτικής Πολιτικής». Από μόνος του ο τίτλος του Υπουργείου Μεταναστευτικής Πολιτικής, που σημαίνει ότι κάτι γίνεται οργανωμένα, θα έπρεπε να μην εμπεριέχει τίποτα στο εν λόγω νομοσχέδιο σχετικά με απρόβλεπτες και έκτακτες ανάγκες.

Λίγο πριν τις γιορτές των Χριστουγέννων και όχι τυχαία, κατά την άποψή μας, φέρνετε το παρόν σχέδιο νόμου. Με το παρόν σχέδιο νόμου προτείνονται ρυθμίσεις που αφορούν θέματα μεταναστευτικής, όπως λέτε εσείς, πολιτικής, λαθρομεταναστευτικής λέμε εμείς, και χορήγησης ασύλου. Μεταξύ άλλων, επιτρέπεται η μίσθωση ιδιωτικών ακινήτων με Υπουργική Απόφαση για την κάλυψη αναγκών υποδοχής, ταυτοποίησης και προσωρινής φιλοξενίας πολιτών τρίτων χωρών.

Επιπλέον, παρατείνεται μέχρι την 31η Δεκεμβρίου 2019 η εφαρμογή των διατάξεων που προβλέπουν την, κατά παρέκκλιση της κείμενης νομοθεσίας, σύναψη δημοσίων συμβάσεων απ’ όλους τους εμπλεκόμενους φορείς (Υπουργεία, Νομικά Πρόσωπα Δημοσίου Δικαίου, ΟΤΑ κ.λπ.) για την κάλυψη των αναγκών λαθρομεταναστών, μεταναστών για εσάς, και προσφύγων. Στέγαση, σίτιση, ιατροφαρμακευτική περίθαλψη και πολλών άλλων που, μεγάλο τμήμα του ελληνικού πληθυσμού αυτή τη στιγμή δεν μπορεί να τα έχει ή απόσπαση προσωπικού του δημοσίου και ευρύτερου δημόσιου τομέα ή πρόσληψη προσωπικού με συμβάσεις ορισμένου χρόνου και εξαιρετική διαδικασία, ως προς τη χορήγηση ασύλου στα σύνορα σε πολίτες τρίτων χωρών.

Μέχρι το τέλος του 2019, παρατείνεται και η δυνατότητα του οικονομικού τμήματος να ασκεί τις αρμοδιότητες του Τμήματος Προμηθειών του εν λόγω Υπουργείου, αναφορικά με τις προμήθειες της υπηρεσίας ασύλου, λόγω της μη επαρκούς στελέχωσης του Τμήματος Προμηθειών.

Επίσης, επανακαθορίζονται ζητήματα αναφορικά με τη χορήγηση μόνιμης άδειας επενδυτή και προβλέπεται η χορήγηση και σε ενήλικες που αποκτούν ακίνητη περιουσία αντικειμενικής αξίας 250.000€, εξ’ αδιαθέτου ή από διαθήκη ή συνέπεια γονικής παροχής. Η λεγόμενη Golden Visa, που και εκεί γίνονται πλήθος παράνομων καταστάσεων, το ανέφερε και ο κύριος Υπουργός και υποτίθεται ότι τώρα προσπαθείτε να βελτιώσετε, να διορθώσετε τα κακώς κείμενα.

Βέβαια, στο εξωτερικό βλέπουμε ότι σε χώρες οι οποίες έχουν κάτι αντίστοιχο, σκέφτονται ή να σταματήσουν τη συγκεκριμένη διαδικασία ή να την αυστηροποιήσουν ακόμη περαιτέρω, διότι και εδώ δεν υπάρχει κανένας, απολύτως, έλεγχος για την προέλευση των εν λόγω χρημάτων.

Στο τίτλο του εν λόγω νομοσχεδίου έχουμε «επείγουσες ρυθμίσεις». Οι επείγουσες και οι έκτακτες συνθήκες υπάρχουν εδώ και χρόνια και αν ήταν δικαιολογία για το 2015, όπου με το πρόσχημα ότι έρχονταν εκατοντάδες χιλιάδες λαθρομετανάστες, πρόσφυγες, όπως θέλετε πέστε τους, στην πατρίδα μας και όχι σε άλλες πατρίδες, ειδικά εδώ, γιατί όλα τα έχουν βρει ελεύθερα και ωραία και πολύ βολικά. Αυτές οι ροές, μετά από 3,5 χρόνια, θα έπρεπε να ελέγχονται, σας το είπαν όλοι. Να υπάρχει ένας τρόπος, με τον οποίο να μπορεί να ελεγχθεί όλη αυτή η κατάσταση και τρόπος υπάρχει, θα αναφερθούμε στο τέλος. Όποιος θέλει, έρχεται, όποιος θέλει μένει και πλέον, σπανίως, φεύγει. Ακόμα και αυτοί που έρχονταν εδώ γιατί θεωρούσαν ότι ήταν το πρώτο βήμα για να εισέλθουν εντός της Ε.Ε. και να πάνε μετά στη Γερμανία, στη Γαλλία, στη Ολλανδία και αλλού, βλέπουν πόσο ξεχαρβαλωμένο είναι το ελληνικό κράτος, πόσο βολικό είναι για να κάνουν τις «μπίζνες» τους και φυσικά αλλάζουν γνώμη και μένουν εδώ.

Το ουσιαστικό, επείγον, που υπάρχει στο σχέδιο νόμου είναι η ανάγκη σας να εισπράττετε από όπου μπορείτε, να αναθέτετε απευθείας έργα και να βολεύεστε κατά οποιοδήποτε τρόπο. Το Υπουργείο σας, ουσιαστικά, συνεχίζει να νομοθετεί τη συνέχιση της κατά παρέκκλιση υπογραφής δημοσίων συμβάσεων. Από όλο το σχέδιο νόμου, έχει ουσία για εσάς, το άρθρο 1, όπου με απόφαση του Υπουργού, μπορεί να χρησιμοποιηθεί οποιαδήποτε δημόσια κατάσταση κρίνεται κατάλληλη ή να μισθώνονται ιδιωτικές για την κάλυψη των αναγκών της προσωρινής στέγασης και φιλοξενίας.

Η έννοια της μίσθωσης ιδιωτικών ακινήτων που προβλέπεται σε πολλά άρθρα του νομοσχεδίου, προκειμένου, προφανώς, να υπάρχει νομοθετική κάλυψη για το γεγονός ότι πολλές δομές φιλοξενίας έχουν δημιουργηθεί σε ιδιωτικές εγκαταστάσεις τα τελευταία δύο χρόνια. Μία μπίζνα από τις καλύτερα αναπτυσσόμενες στη πατρίδα μας την τελευταία τριετία. Και επειδή από ό,τι βλέπουμε κόβεται και η χρηματοδότηση σε πολλές εκ των περιπτώσεων από το εξωτερικό για αυτό προσπαθείτε να τα βάλετε στον Κρατικό Προϋπολογισμό με διάφορους τρόπους. Απροκάλυπτα, νομοθετείτε το δικαίωμά σας να μπορείτε να κάνετε ό,τι θέλετε, χωρίς να σας ελέγχει κανείς ή έτσι νομίζετε ότι πράττετε.

Με το άρθρο 5 του νομοσχεδίου, ο Υπουργός αποκτά την πλήρη αρμοδιότητα για όλα τα θέματα που αφορούν την υλοποίηση στεγαστικών προγραμμάτων και προγραμμάτων παροχής υλικών συνθηκών υποδοχής.

Στο άρθρο 6, καθορίζεται ότι οι μισθώσεις πραγματοποιήθηκαν μέχρι τη δημοσίευση του νόμου, χωρίς την τήρηση συγκεκριμένων διαδικασιών και αυτές θεωρούνται νόμιμες. Επίσης, παρατείνεται ως την 31/12/2019 η ισχύς συμβάσεων που έληγαν στο τέλος αυτού του χρόνου, λόγω της έκτακτης και κατεπείγουσας ανάγκης όπως πάλι ισχυρίζεστε εσείς. Κι όμως η γνώμη, αν και ειπώθηκε και από τους προλαλήσαντες, της Ενιαίας Ανεξάρτητης Αρχής Δημοσίων Συμβάσεων, στην οποία κοινοποιήθηκε το νομοσχέδιο, ελάχιστα πριν προωθηθεί στη Βουλή ήταν κατηγορηματικά αντίθετη στη συνέχιση της διαδικασίας των παρεκκλίσεων. Και αυτό θα έχει την εξέλιξη που είχαν και όλες οι μνημονιακές συμβάσεις τα πρώτα χρόνια, περικοπές συντάξεων, μισθών, όπου και τότε οι αρμόδιες νομικές υπηρεσίες και οι έγκριτοι νομικοί σας έλεγαν ότι όλα αυτά είναι παράνομα και όσοι καταφύγουν στα δικαστήρια, στο τέλος θα δικαιωθούν. Τώρα, έχει φτάσει το πλήρωμα του χρόνου και όλοι, ο ένας μετά τον άλλο, όλοι αυτοί δικαιώθηκαν και δικαιώνονται και θα συνεχίσουν να δικαιώνονται, παρά τα όποια νομικά ή άλλα κωλύματα βάζετε. Το ίδιο θα γίνει και με αυτή την ιστορία.

Είπε ο κύριος Υπουργός «μα στις συμβάσεις τους βάζουμε όλους μέσα». Είπε, δηλαδή, ωμά ότι τους ταΐζουμε όλους για να μην κάνει κανένας καμία καταγγελία ή μην καταφύγει και ζητήσει κάτι παραπάνω. Και σε αυτό που ακούστηκε πιο πριν ότι υπάρχουν και κάποιοι οι οποίοι δεν είναι σε αυτές τις συμβάσεις, απάντησε ο Υπουργός «ας έρθουν και αυτοί να τους βάλουμε και αυτούς».

Ποια η γνώμη της εν λόγω Αρχής. Οι διατάξεις που έχουν θεσπιστεί για τις διαδικασίες που ακολουθούνται στη σύναψη Δημοσίων Συμβάσεων συνιστούν κομβικές θεσμικές πολιτικές επιλογές της πολιτείας. Αποτελούν τους πυλώνες του προγράμματος μεταρρύθμισης του ελληνικού συστήματος Δημοσίων Συμβάσεων και αποσκοπούν στον εκσυγχρονισμό και στον εξορθολογισμό των διοικητικών διαδικασιών. Στην αύξηση της αποτελεσματικότητας και στην ενίσχυση της διαφάνειας στον τομέα των Δημοσίων Συμβάσεων. Παρόλα αυτά εσείς συνεχίζετε να τους αγνοείτε και βέβαια αποσπάτε κόσμο, μεταφέρετε κόσμο, διαθέτετε πιστώσεις, όλα χωρίς να σας ελέγχει κανείς.

Ας πάμε λίγο πίσω στον χρόνο, σε σημαντικές καταγγελίες που είχε κάνει μετά την παραίτησή του ο πρώην Γενικός Γραμματέας πρώτης υποδοχής, ο Οδυσσέας Βουδούρης, το 2016, τότε είχε πει για βαριές σκιές στο Υπουργείο, ζητώντας να φωτιστούν. Μίλησε για πιέσεις από το γραφείο του Υπουργού, Γιάννη Μουζάλα, για επιλογές στο προσφυγικό που οδηγούσαν σε απευθείας αναθέσεις αντί διαγωνισμών και για τεράστια εργολαβικά κέρδη από κατασκευής συγκεκριμένης δομής φιλοξενίας.

Επίσης, ο κ. Βουδούρης κατήγγειλε πως υπάρχουν σκιές πολύ σημαντικές και δεν θέλω να παραμείνω σε ένα Υπουργείο που υπάρχουν σκιές. Θεωρώ ότι αυτές οι σκιές θα πρέπει να φωτιστούν, άμεσα, προς όφελος όλων. Ο ίδιος είχε κατηγορήσει τότε τον Υπουργό Μεταναστευτικής Πολιτικής για φαραωνικά σχέδια, δημιουργίας δομής φιλοξενίας, δίπλα από το πρώην εργοστάσιο SOFTEX Θεσσαλονίκης, κόστους 8,6 εκατ. ευρώ που θα ανατεθεί σε εμπορική εταιρεία, με εργολαβικό κέρδος 1 εκατ. ευρώ καθώς και για εμμονή σε αδόκιμες επιλογές. Όπως η προμήθεια οικίσκων, όχι με βάση τις διεθνείς προδιαγραφές της Ύπατης Αρμοστείας του ΟΗΕ για τους πρόσφυγες αλλά με απαίτηση από το γραφείο του Υπουργού για οικίσκους μεγαλύτερους, κατά 60 εκατοστά. Υπάρχει στην περίπτωση αυτή, μία πίεση που οδηγεί στην διαδικασία απευθείας ανάθεσης, αντί να γίνουν διαγωνισμοί.

Είχε μιλήσει τότε και για τα ασυνόδευτα παιδιά, που από τότε είχαν ακουστεί πολλά και το πού καταλήγουν πολλά εξ’ αυτών και για τις πιέσεις που οδηγούν σε διαδικασίες απευθείας ανάθεσης αντί και πάλι να γίνουν διαγωνισμοί. Είχε κάνει λόγο για την πλήρη ασάφεια που υπάρχει όσον αφορά τον ακριβή αριθμό των προσφύγων.

Όσον αφορά στα οικονομικά ζητήματα, η καταλόγηση του Υπουργείου Μεταναστευτικής Πολιτικής ότι δεν έχει συντάξει προϋπολογισμό για τη διαχείριση του προσφυγικού και δεν έχει προχωρήσει σε εκτίμηση του κόστους ανά πρόσφυγα στην Ελλάδα. Πρακτική που ακολουθείται από άλλες χώρες. Έθεσε εξάλλου και ζητήματα απορρόφησης των ευρωπαϊκών κονδυλίων από τα αρμόδια Υπουργεία, απορρόφηση που ανέρχεται σε 28% και απέδωσε αυτή την καθυστέρηση στην ανυπαρξία των κατάλληλων δομών στο Υπουργείο Μεταναστευτικής Πολιτικής που θα απορροφήσουν τα κονδύλια. Δύο χρόνια περίπου μετά, πάλι υπάρχει αυτή η ανυπαρξία.

Πιο πρόσφατα, και ο Στρατηγός εν αποστρατεία Ανδρέας Ηλιόπουλος κατήγγειλε παρόμοια πράγματα. Δεν μας κάνει εντύπωση η αντιμετώπιση του συγκεκριμένου ζητήματος κατ’ αυτόν τον τρόπο. Απλά, πλέον, έχετε ξεπεράσει κάθε όριο. Συγκεντρώνετε όλες τις αρμοδιότητες και με Υπουργικές Αποφάσεις κάνετε τα πάντα. «Νομιμοποιείτε» παλιές μισθώσεις, αποσπάτε, μετακινείτε κόσμο, δίνετε έργα και βολεύετε, ως συνήθως, τους δικούς σας ανθρώπους. Ούτε Ανεξάρτητες Αρχές λαμβάνετε υπόψιν σας, που εσείς τις προωθούσατε παλιότερα, ούτε κανέναν απολύτως. Ας δείτε πώς αντιμετωπίζει η γειτονική μας Ιταλία τα ζητήματα των ροών. Ας δείτε πώς αντιμετωπίζουν η μία μετά την άλλη οι χώρες της Ευρώπης και εντός και εκτός Ε.Ε. την κατάσταση αυτή. Έχουμε φτάσει σε αυτό το τραγελαφικό και οξύμωρο να μπαίνουν από τον Έβρο λαθρομετανάστες, πρόσφυγες, μετανάστες, πέστε το όπως θέλετε, να μπαίνουν από την Τουρκία στη Βουλγαρία να έχουν πατήσει το πόδι τους σε χώρα της Ε.Ε. και να μπαίνουν στην Ελλάδα. Γιατί; Γιατί στη Βουλγαρία υπάρχει ένα αυστηρό θεσμικό πλαίσιο, υπάρχει απόφαση ότι δεν θα δέχονται κανέναν, υπάρχει θέληση του Κράτους τους να παραμείνει κράτος των Βούλγαρων και όχι κράτος του οποιουδήποτε άλλου, σαν αυτό που θέλει να προωθήσει ο Οργανισμός Ηνωμένων Εθνών, μέσω αυτής της Συνθήκης που ψήφισε και η Ελλάδα στο Μαρακές. Δεν ξέραμε τι ψηφίζαμε, μάλλον κάποιοι ήξεραν τι ψήφιζαν.

Βέβαια, για να υπάρξει ένα οργανωμένο σχέδιο για το πώς θα αντιμετωπιστεί αυτή η γενικότερη κρίση, βάλτε τον τίτλο εσείς όπως θέλετε, θα έπρεπε να λειτουργείτε αλλιώς, όπως λειτουργούν όλο και περισσότερες, ευτυχώς, χώρες στην Ευρώπη, αλλά και αλλού. Θα έπρεπε να μην δίνετε το καλό παράδειγμα στους πάσης φύσεως διακινητές ότι μένουν ατιμώρητοι όλοι και όλα στην Ελλάδα, ελάτε εδώ, γιατί αυτό κάνουν όλοι. Λόγω των ιδεοληψιών σας, έχετε βάλει όλες τις δομές να λειτουργούν προς αυτή την κατεύθυνση και όχι προς μία κατεύθυνση υπεράσπισης των Ελλήνων πολιτών.

Όσο θα υπάρχουν συνθήκες που τις έχουν ψηφίσει και εσείς αλλά και οι προηγούμενοι, που τώρα υποτίθεται ότι κουνάν το δάχτυλο, Δουβλίνο 1, Δουβλίνο 2, όσο υπάρχει αυτή η συμφωνία, Συνθήκη του Μαρακές, σαφώς και τα πράγματα δεν θα αντιστραφούν, και όσο και αν προσπαθείτε να αποσυμφωρήσετε τη Μόρια, τη Βιάλ και άλλες περιοχές, συνεχώς θα έρχονται και άλλοι και άλλοι και θα είστε αναγκασμένοι να φτιάχνετε όλο και περισσότερες δομές εντός της μητροπολιτικής Ελλάδος, όχι της νησιωτικής για να αποσυμφορήσετε τα νησιά. Τα νησιά θα αποσυμφορηθούν όταν θα υπάρξουν νόμοι, κανόνες όταν το κράτος θα λειτουργήσει για να αποτρέψει την παράνομη είσοδο όλων, όσων μπαίνουν στην πατρίδα μας.

Ακούσαμε για τα ποσοστά ότι η αύξηση στα νησιά ήταν 30% πέρυσι, στον Έβρο 300% και όλα αυτά. Λοιπόν, θα έρθει η ώρα που θα ακούσετε και στην Ολομέλεια τις θέσεις της Χρυσής Αυγής, τις οποίες τις γνωρίζετε και μπορεί να τις σιχαίνεστε οι περισσότεροι από εσάς, δεν μας πειράζει όμως καθόλου. Εκείνο που μας ενδιαφέρει είναι το πως θα μπορέσει να σταματήσει αυτή η γάγγραινα, αυτή η βίαιη αλλαγή πληθυσμού στην πατρίδα μας.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Εκ μέρους του Κ.Κ.Ε., καταδικάζουμε την έκρηξη βόμβας στο ΣΚΑΪ, τέτοιες ενέργειες αποτελούν άλλοθι για την ένταση της καταστολής και βοηθάνε αυτούς που θέλουν να καλλιεργήσουν κλίμα φόβου και σιγή νεκροταφείου στο λαό, να μην υπάρχουν αντιστάσεις και διαμαρτυρίες για σκληρές πολιτικές.

Όσον αφορά στο νομοσχέδιο. Είναι γεγονός ότι τα προβλήματα των προσφύγων και μεταναστών είναι πολλά και μεγάλα. Επανειλημμένα έχουν τεθεί, και ειδικά τώρα τον χειμώνα, οι συνθήκες στις οποίες ζουν, ειδικά στα νησιά του Αιγαίου είναι τραγικές, όπως στη Σάμο, στη Λέσβο ιδιαίτερα, αφού άνθρωποι και παιδιά μένουν εγκλωβισμένοι μέσα σε σκηνές με λάσπες, κάτω από τη βροχή και το κρύο και η Κυβέρνηση δεν έχει πάρει τα μέτρα προστασίας που θα έπρεπε.

Στο ΚΥΤ της Σάμου, μας είπε ο κ. Υπουργός, 3.462 οι «ξεριζωμένοι», όμως η χωρητικότητα τους είναι μόλις για 648 άτομα. Στην πλειοψηφία είναι σκηνές, σκορπισμένες μέσα σε χωράφια. Μάλιστα 400-500 έχουν πάρει άσυλο, δεν μπορούν να μετακινηθούν στην ηπειρωτική χώρα, επειδή δεν υπάρχουν θέσεις για να φιλοξενηθούν. Συχνά, έχουμε πολλές διαμαρτυρίες και από τους μετανάστες αλλά και από τους κατοίκους των νησιών, επειδή υπάρχουν προβλήματα και ζητούν και αυτοί να μετακινηθούν σε δομές της ηπειρωτικής Ελλάδας και κυρίως, οι ευάλωτες ομάδες αλλά και να κλείσουν τα Hot Spots, να απεγκλωβιστούν πρόσφυγες και μετανάστες από τα νησιά και τη χώρα, αλλά και να μεταφέρονται στην ηπειρωτική χώρα και οι υπηρεσίες ασύλου.

Μάλιστα, πριν από ένα μήνα, ήταν ίσως και περισσότερο, που η Ύπατη Αρμοστεία του OHE για τους πρόσφυγες ζητούσε, με ανακοίνωσή της, από την Κυβέρνηση να επιταχυνθούν τα μέτρα για να αντιμετωπισθούν οι συνθήκες διαβίωσης στη Σάμο και τη Λέσβο, να αντιμετωπιστούν συνολικά τα προβλήματα 11.000 περίπου προσφύγων που αιτούνται άσυλο.

Συνεπώς, και στα ΚΥΤ είναι δύσκολες και άθλιες οι συνθήκες. Oι μεταφορές έχουν επιβραδυνθεί το τελευταίο διάστημα, ενώ υπάρχει και έλλειμμα θέσεων στέγασης στην ενδοχώρα.

Το ερώτημα που τίθεται είναι το εξής: «λύνει τέτοια ζητήματα το νομοσχέδιο που χαρακτηρίζετε ως κατεπείγον;» Κατά τη γνώμη μας, όχι. Στις περισσότερες περιπτώσεις, παρατείνονται οι ημερομηνίες για την ίδια πολιτική που εφαρμόζετε. Παρατάσεις ακόμα και παρεκκλίσεις από την κείμενη διαδικασία της νομοθεσίας που αφορούν δημόσιες συμβάσεις και την ίδια ώρα, οι «ξεριζωμένοι» ζουν σε απαράδεκτες συνθήκες.

Ταυτόχρονα, ενισχύονται μετακινήσεις υπαλλήλων, για να κλείνετε «τρύπες» και να ανοίγονται άλλες, ενώ θα έπρεπε να γίνει πρόσληψη μόνιμου προσωπικού και είναι και κάποια πράγματα τα οποία δεν καταλαβαίνουμε γιατί τα εντάσσετε στο κατεπείγον, όπως στο άρθρο 3, ενσωματώνετε τη Σύμβαση Ελλάδας-Αυστραλίας για την κινητικότητα των νέων που θα συνδυάζουν αναψυχή και απασχόληση. Εμείς λέμε ότι ευνοούν τα κέρδη των μεγαλοξενοδόχων για «φτηνό» προσωπικό κεκαλυμμένα με τον τίτλο «εργασία και διακοπές». Εξάλλου, να σας πω, υπάρχουν ανακοινώσεις και δελτία τύπου των συνδικαλιστικών και μαζικών φορέων της Αυστραλίας που είχαν και έχουν ταχθεί κατά της Σύμβασης, αφού όπως λένε- και λέμε τα λόγια τους - «τη θέλουν οι επιχειρηματικοί όμιλοι για να μπορούν να διασφαλίζουν ευέλικτο φτηνό προσωπικό, οπουδήποτε μέσα στην ίδια τη χώρα, στην Ε.Ε. που ούτως ή άλλως είναι η δική της πολιτική και τώρα, βέβαια, σε όλες τις ηπείρους. Θέλουν ακόμα πιο «φθηνό» εργατικό δυναμικό».

Η κινητικότητα, λοιπόν, εκμεταλλεύεται την ανεργία των νέων που στην Ελλάδα ξεπερνάει το 50% αλλά και στην Αυστραλία έχει ξεπεράσει το 20% και η τάση παραμένει ανοδική, ενώ, οι συνθήκες δουλειάς και στις δύο χώρες χαρακτηρίζονται από τις ατομικές συμβάσεις, την αδήλωτη και κακοπληρωμένη δουλειά, τις σκληρές συνθήκες.

Να σας πω, επίσης, ότι γύρω από τη μετανάστευση και την κινητικότητα, έχει δημιουργηθεί ένα πολύ μεγάλο πλέγμα επιχειρήσεων, οι λεγόμενοι «πράκτορες μετανάστευσης», οι οποίοι «θησαυρίζουν» από την ανάγκη των νέων, συνολικά των εργαζομένων, να επιβιώσουν ψάχνοντας μια δουλειά και στην Αυστραλία δρουν 3.500 τέτοιοι «πράκτορες μετανάστευσης» με πολύ μεγάλο κύκλο εργασιών, πάνω, ουσιαστικά στο δουλεμπόριο. Αυτούς διευκολύνετε, αυτό λέμε.

Επίσης, στο ίδιο άρθρο θεσμοθετείται, ώστε ένα τμήμα της δασικής κατάσβεσης να πάει σε ιδιώτες και δεν ξέρουμε και τι λένε οι αντίστοιχοι φορείς, όμως με τη μορφή του «κατεπείγοντος» δεν μπορούμε να ακούσουμε ούτε αυτούς και ως προς το χρόνο.

Ακόμα να πω στο άρθρο 7, στην παράγραφο 3, εντείνεται για ακόμα μια φορά έως το τέλος της επόμενης χρόνιας και ουσιαστικά μονιμοποιείτε τις απαράδεκτες αυτές fast track διαδικασίες εξέτασης των αιτήσεων ασύλου και προσφυγών που προβλέπονται στην παράγραφο 4, του άρθρου 60, του ν.4375/2016.

Η διαδικασία αυτή εφαρμόζεται στις περιπτώσεις μεγάλου αριθμού αφίξεων και υποβολής αιτήσεων ασύλου σε σύνορα, λιμάνια, αερολιμένες ή στα ΚΥΤ, αφορά, δηλαδή, σε δεκάδες χιλιάδες πρόσφυγες που σήμερα βρίσκονται εγκλωβισμένοι στη χώρα, αλλά και στην συντριπτική πλειοψηφία των προσφύγων και μεταναστών που θα περάσουν στην Ελλάδα το επόμενο διάστημα. Προβλέπει ολοκλήρωση της όλης διαδικασίας, δηλαδή, εξέταση αίτησης και προσφυγής μέσα σε λίγες μόνο ημέρες. Αυτά τα είχαν καταδικάσει και είχαν διαφωνήσει και οι σχετικοί φορείς, όταν εξεταζόταν αυτό το νομοσχέδιο. Εμείς, λέμε, ότι είναι απαράδεκτοι ή για ακόμα μια φορά παράταση ή μονιμοποίηση,- εμείς έτσι το βλέπουμε- αυτής της απαράδεκτης και παράνομης fast track διαδικασίας και το είχαμε καταγγείλει από την αρχή.

Στο άρθρο 6. Καθορίζει, ότι οι μισθώσεις που πραγματοποιήθηκαν μέχρι τη δημοσίευση του νόμου χωρίς την τήρηση συγκεκριμένων διαδικασιών, θεωρούνται νόμιμες. Επίσης, παρατείνεται ως το τέλος της επόμενης χρονιάς η ισχύς συμβάσεων που έληγαν στο τέλος αυτού του χρόνου, λόγω έκτακτης και κατεπείγουσας ανάγκης. Όλα αυτά, συμβαίνουν την ώρα που οι «ξεριζωμένοι» ζουν σε απαράδεκτες συνθήκες, στα ΚΥΤ των νησιών.

Αλλά, και στο άρθρο 1, με Υπουργική Απόφαση δίνετε τη δημιουργία, την μίσθωση ή στελέχωση ή διαχείριση των εγκαταστάσεων ή των μισθωμένων ακινήτων σε άλλους φορείς του δημόσιου ή σε ιδιώτες. Αυτό, βέβαια, ίσχυε, δεν είναι καινούργιο. Ποιο είναι το καινούργιο; Ότι τώρα μπορείτε να δίνετε και την εποπτεία σε ιδιώτη. Εμείς διαφωνούμε δραστικά. Το θεωρούμε απαράδεκτο.

Στο άρθρο 2, αντί να προσλάβετε προσωπικό, τι κάνετε; Εντείνετε τη κινητικότητα προς την κεντρική υπηρεσία και βεβαίως, δεν είναι εθελοντικό! Αυτό το θυμίζουμε, με την έννοια του ότι «το ζήτησα». Το αντίθετο.

Ουσιαστικά, μέσα από τη συζήτηση μπαίνει το πρόβλημα στη διαχείριση των Ευρωπαϊκών Κονδυλίων κ.λπ.. Εμείς ξεκαθαρίζουμε τη θέση μας, το Κ.Κ.Ε. ποτέ δεν υπερψήφισε τέτοιες συμβάσεις, γιατί θεωρούμε ότι το μεγαλύτερο σκάνδαλο είναι ότι τα ευρωπαϊκά κονδύλια είναι για να στηρίζουν τον «εγκλωβισμό» στην Ελλάδα.

Έτσι, τα ευρωπαϊκά κονδύλια στηρίζουν τις αντιδραστικές συμφωνίες Ε.Ε. με τους ευρωκανονισμούς, δεν ανακουφίζουν ούτε πρόσφυγες, ούτε ανάσα δίνουν στους νησιώτες, αντίθετα βιώνουν άθλιες και επικίνδυνες καταστάσεις. Τα κονδύλια αποτελούν στην κυριολεξία εξαγορά, προκειμένου χιλιάδες άνθρωποι να παραμένουν στη χώρα μας, εγκλωβισμένοι και να ζουν σε δύσκολες συνθήκες.

Η ουσία ποια είναι όμως; Φαίνεται και από τη συζήτηση σήμερα, ότι στις πλάτες των προσφύγων, μεταναστών, η Κυβέρνηση και τα άλλα κόμματα προσπαθούν να στήσουν ψεύτικες διαχωριστικές γραμμές. Η αντιπαράθεση είναι αποκλειστικά για τη διαχείριση των κονδυλίων ή τις κατηγορίες για ανεπάρκεια ή ανικανότητα, για να κρύψει τι; Κρύβετε ότι όλοι μαζί ψηφίζετε και υποστηρίζετε τις αποφάσεις της Ε.Ε. για περισσότερη καταστολή και λιγότερα δικαιώματα σε πρόσφυγες και μετανάστες, στηρίζετε τη συμφωνία Ε.Ε.- Κυβέρνησης- Τουρκίας και ουσιαστικά τον διπλό εγκλωβισμό και φυσικά θα υπάρχουν προβλήματα.

Σε ό,τι αφορά το Σύμφωνο του ΟΗΕ για τη Μετανάστευση. Δεν είναι η ανθρώπινη προσέγγιση της μετανάστευσης, όπως το χαρακτήρισε και ο Έλληνας Πρωθυπουργός, είναι η σύναψη της ρυθμιζόμενης και ελεγχόμενης μετανάστευσης για την ευημερία των καπιταλιστικών κερδών από τη μια και της ακόμα μεγαλύτερης καταστολής των λεγόμενων παράνομων μεταναστών, δηλαδή, όσων θεωρούνται άχρηστοι, βαρίδια για την καπιταλιστική εκμετάλλευση από την άλλη.

Όπως καταλαβαίνετε, καταψηφίζουμε, επί της αρχής, το νομοσχέδιο.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων):** Έχουν περάσει περίπου 60 χρόνια όταν ένας Αυστριακός νομπελίστας, ο Κόνραντ Λόρεντς, έγραψε ένα βιβλίο «Τα 8 θανάσιμα αμαρτήματα» και ένα απ' αυτά τα 8, ήταν οι συνθήκες που δημιουργεί, τότε δεν ξέραμε τη λέξη «ακραίος νεοφιλελευθερισμός» και οι συνθήκες που δημιουργεί το οικονομικό στάτους της τότε εποχής, όπου κάποιες χώρες αντί να αναπτύσσονται, δημιουργούσαν δικτατορίες, όπου ζούσαν καλά 2-3 και οι άλλοι [γαῖα πυρὶ μιχθήτω](https://el.wiktionary.org/w/index.php?title=%CE%B3%CE%B1%E1%BF%96%CE%B1_%CF%80%CF%85%CF%81%E1%BD%B6_%CE%BC%CE%B9%CF%87%CE%B8%CE%AE%CF%84%CF%89&action=edit&redlink=1).

Είχε προβλέψει από τότε, ότι αυτό θα τροφοδοτήσει ακροδεξιά κινήματα ο Αυστριακός νομπελίστας και ο ίδιος ο Γκαλμπρέιθ, ο οικονομικός σύμβουλος του προέδρου Κένεντι, είχε πει τότε, αναπτύξτε τις φτωχές χώρες κανονικά, γιατί θα σας γίνει μπούμερανγκ. Τα γεράκια τότε του Πενταγώνου τον θεωρούσαν τρελό. Και ο Γκαλμπρέιθ και ο Αυστριακός νομπελίστας δικαιώνονται σήμερα και πάρα πολλοί άλλοι, οι οποίοι έβλεπαν με μαθηματική ακρίβεια αυτό που θα δημιουργούσε η άνιση ανάπτυξη χωρών.

Έχει δύο σκέλη αυτό το πρόβλημα. Το ένα είναι καθαρά δικό μας, ελληνικό, και το άλλο είναι παγκόσμιο. Δεν είναι τυχαίο ότι πρόσφατα στο Μαρακές, οι χώρες που αρνήθηκαν οποιαδήποτε συζήτηση πάνω στο θέμα μιας κοινής συμφωνίας στο μεταναστευτικό είναι όλες οι χώρες του Βίσεγκραντ ουδεμιάς εξαιρουμένης, η Τσεχία, η Ουγγαρία, η Εσθονία. Θέλω επίσης, εδώ να θυμίσω σε αυτή τη συγκέντρωση κατά την γνώμη μου, μια ειλικρινή κουβέντα που είπε η ίδια η Μέρκελ ότι, η ίδρυση των Ηνωμένων Εθνών ήταν μια απάτη στον καθαρό εθνικισμό. Η δέσμευση να βρούμε μαζί απαντήσεις στα κοινά προβλήματά μας είναι προς τιμήν της, γιατί έχει μεγαλώσει στην Ανατολική Γερμανία και ξέρει την άλλη πλευρά του λόφου.

Θέλω ακόμα με νούμερα να θυμίσω το εξής: 258 εκατ. άνθρωποι βρίσκονται σε κίνηση και μεταναστεύουν, δηλαδή το 3,4 του παγκόσμιου πληθυσμού για ό,τι αυτό συνεπάγεται. Μπαίνει εδώ ένα θέμα, εμείς είμαστε στο μάτι του κυκλώνα, εμείς, οι Ιταλοί, είμαστε πύλη εισόδου, δεν το συζητάω, είμαστε στην πιο δύσκολη θέση και δεν χρειάζεται γι' αυτό το λόγο να δικαιολογήσω το υπερεπείγον.

Πρόσφατα και έχει μεγάλη σημασία, 50 οικονομολόγοι, ιστορικοί και πολιτικοί έκαναν μια πρόταση, αν πραγματικά δεν θέλουμε να διαλυθεί η Ε.Ε., που ακόμα κάποιοι πιστεύουμε ότι πρέπει να διατηρηθεί και πρέπει να μείνει σαν ζώνη δημοκρατίας, με τέτοια παράδοση, με τέτοιους αγώνες κ.λπ.. Ο Πικετί λοιπόν και οι άλλοι 50, έκαναν μερικές προτάσεις που δεν πέρασαν απαρατήρητες και δεν είναι τυχαίο ότι και ο βρετανικός Γκάρντιαν και η γαλλική Λεμόντκαι η Σπίγκελ και η Ρεπούμπλικα και τα μεγαλύτερα ειδησεογραφικά πρακτορεία του πλανήτη, θα έλεγε κανείς με κραυγή αγωνίας να υιοθετήσουμε αυτές τις προτάσεις που κάνουν, να αρχίσουν να φορολογούνται πλέον οι πολύ πλούσιοι, για να σταματήσει ανάμεσα στα πολλά και η μετανάστευση. Αυτό σαν παρένθεση για να συνεννοούμαστε. Τι θέλω να πω;

Επειδή, άκουσα με πάρα πολύ μεγάλη προσοχή και το Ειδικό Αγορητή της Αξιωματικής Αντιπολίτευσης και του ΚΙΝΑΛ, καταρχήν κανείς δεν θριαμβολόγησε για τίποτα, γιατί είναι ένα θέμα που πιστεύω ότι δικαιολογεί τη δικιά μου, τουλάχιστον, άποψη ότι ο Υπουργός Μεταναστευτικής Πολιτικής εκτίει ποινή. Μόνο χάρη δεν του έχουν κάνει. Ένα Υπουργείο που δημιουργήθηκε πριν δύο χρόνια, από το μηδέν, από το πουθενά με μια χώρα που δέχεται μπαράζ μεταναστευτικών κυμάτων, έναν Ερντογάν που εκβιάζει με αυτή την ιστορία, γιατί ξέρετε στα εδάφη του είναι πάνω από 300 εκατ. και πάει λέγοντας. Δηλαδή, το να κάνεις θεωρίες του σαλονιού σε μια πραγματικότητα που καίει στην κυριολεξία, λυπάμαι αλλά δείχνει ότι δεν έχεις καμία σχέση με την πραγματικότητα.

Θέλω όμως να τονίσω για δεύτερη φορά το εξής: Προφανώς, κάποιοι σ' αυτή την αίθουσα δεν έχουν ακούσει ότι, τα μεγαλύτερα κονδύλια αυτής της ιστορίας δεν τα διαχειρίστηκε η Ελληνική Κυβέρνηση. Υπάρχουν λοιπόν δύο υπηρεσίες και καλά θα κάνουν να διαβάσουν για να τις μάθουν. Η μία είναι η Ύπατη Αρμοστεία του ΟΗΕ και η άλλη είναι ο Διεθνής Οργανισμός Μετανάστευσης. Το ενάμισι δισεκατομμύριο που κάποιοι το φέρουν σαν ρομφαία, σαν δήθεν σκάνδαλο σε ότι αφορά την Ελληνική Κυβέρνηση, αφορά μόνο 354,93 εκατ.. Αν έχουν αντιρρήσεις για αυτούς τους δύο Οργανισμούς, μπορούν να τους καταγγείλουν αυτοί που έρχονται εδώ έτσι άνετα και καταγγέλλουν. Σας λέω πάντως, ότι το 1 εκατ. 600 χιλιάδες, το οποίο, παρεμπιπτόντως, τελειώνει το 2020, δεν έχει καν τελειώσει αυτή η χρηματοδότηση. Απ' αυτά αφορά την Ελληνική Κυβέρνηση το ποσό των 354,93 εκατ.. Και ξαναλέω η Νατάσσα Μπερτό, η οποία είναι εκπρόσωπος της Επιτροπής, με σαφήνεια είπε στις 26/9/2018 ότι κάποιοι για να λύσουν τα αδιέξοδά τους, προσπαθούν να βρουν σκάνδαλα. Λίγο δύσκολο. Δεν έχει βρεθεί μέχρι σήμερα κανένα στοιχείο κακοδιαχείρισης κονδυλίων, οποιασδήποτε μορφής. Μάλιστα, με σαφήνεια είπε ότι o OLAF μια καταγγελία απλή να γίνει, πρέπει να παρέμβει. Έγινε λοιπόν απ’ τη SolidarityΝow καταγγελία για δύο συμβάσεις και επενέβη ο OLAF. So what? Κακοδιαχείριση απ’ την Ελληνική Κυβέρνηση; Όχι. Πρέπει να πω ένα μπράβο και στον προηγούμενο Υπουργό και στον νυν γιατί επαναλαμβάνω, είναι σε μία ηλεκτρική καρέκλα, απρόβλεπτη, με καθημερινές ροές, απρόβλεπτες, που κανείς δεν ξέρει πότε και τι θα εξελιχθεί.

Ξέρουμε ότι υπάρχει ένταση αυτή τη στιγμή στο Αιγαίο, ξέρουμε ότι ο Ερντογάν είναι εγκλωβισμένος σαν το λιοντάρι στο κλουβί, δεν του βγήκαν οι συμμαχίες του και ανά πάσα στιγμή, μόνο μια απλή απειλή αν πραγματοποιήσει, για παράδειγμα να αφήσει 100.000, η χώρα είναι έτσι. Και εμείς τώρα κάνουμε θεωρίες του σαλονιού.

Θέλω τελειώνοντας να πω το εξής: Ότι μακάρι να έρθει η στιγμή που θα μπορούμε να ελέγχουμε, σε παγκόσμιο επίπεδο. Δεν αναφέρθηκε κανείς τι έγινε στο Μαρακές. Ο ίδιος ο Γκουντιέρες επαίνεσε αυτήν την προσπάθεια. Και αυτός συνωμοτεί με την Ελληνική Κυβέρνηση; Για να ξέρω. Βέβαια, οι πρόθυμοι ήταν ο Τραμπ, ο Σαλβίνι, οι γνωστοί ύποπτοι. Και εδώ γίνεται ακόμα πιο επίκαιρη η άποψη των 50 μεγάλων οικονομολόγων, ιστορικών και πολιτικών, «φορολογήστε τους πλούσιους», σε μια κοινωνία παγκόσμια, θα γίνω κουραστικός, όπου 8 άτομα, το ξαναλέω, έχουν περιουσιακά στοιχεία όσο τα φτωχότερα 3,5 δις.. Αυτό δεν είναι αδικία, είναι διαστροφή. Εάν δεν αντιδράσουμε σε αυτό και δεν χρειάζεται η φίλη μου η κυρία Μανωλάκου να το πει, η κοινή λογική το λέει, θα τελειώσει το σύμπαν. Αυτή είναι η πραγματικότητα. Και όσοι παλεύουν σήμερα και ξέρουμε ποιοι παλεύουν στην Ελλάδα τον ακραίο νεοφιλελευθερισμό και ποιοι συντάσσονται, ελαφρά τη καρδία μαζί του.

Νομίζω, λοιπόν, ότι είναι δικαιολογημένο το κατεπείγον, για να προχωρήσει το Υπουργείο να κάνει αυτά που πρέπει να κάνει. Και δεν είναι τυχαίο, ότι αυτό το Υπουργείο όλα τα βάζει στην Διαύγεια. Όποιος νομίζει ότι έχει κάποια αμφιβολία ή κάτι έγινε, γιατί ακούω για σκάνδαλο γιατί λέει ένας τύπος πήρε ένα οικόπεδο. Αυτό ήθελε να μας πει ο εκπρόσωπος. Με όλο το σεβασμό, που μπορεί να έγινε κιόλας. Ε και; Δυόμισι χιλιάρικα λέει το νοίκιαζε και το έδινε ένα χιλιάρικο. Ανακαλύψαμε το φοβερό σκάνδαλο του αιώνα. Για όνομα του Θεού. Και ευθύνεται για αυτό η Κυβέρνηση. Λίγη σοβαρότητα δεν βλάπτει σε αυτήν την αίθουσα. Το μεταναστευτικό θέμα είναι κομβικό σημείο και δεν αφορά μόνο την Ελλάδα, αφορά όλη την Ευρώπη, τα ακροδεξιά κινήματα και αυτά που λέγαμε.

**ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής):** Τον λόγο έχει ο κ. Ψαριανός.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Εγώ θα μιλήσω ως εκπρόσωπος του ακραίου νεοφιλελευθερισμού και πρέπει να δηλώσω, ότι εγώ είμαι με τα οκτώ άτομα και είμαι απέναντι στα 3,5 δισ.. Είμαι οπαδός αυτής της μικρής οικογένειας των οκτώ ατόμων. Ελπίζω να με δεχτούν ως 9ο, για να έχουμε τη μισή παγκόσμια περιουσία. Να πάρω κι εγώ κάτι.

Δεν θέλω να επαναλάβω αυτά που είχαμε πει, από την αρχή όταν έσκασε αυτό το κύμα προσφύγων, που ξεκίνησε από την Συρία, με πρόσφυγες της Συρίας, αλλά μετά έγινε μετανάστες και ξαναλέω λαθρομετανάστες, όχι επειδή υπάρχουν λαθραίοι άνθρωποι, επειδή υπάρχουν λαθραίοι τρόποι διακίνησης αυτών των ανθρώπων. Ξέρουμε πολύ καλά ποιοι είναι αυτοί και ποιοι οικονομούν από αυτήν την λαθραία διακίνηση. Όταν εμείς, λοιπόν, προειδοποιούσαμε και λέγαμε, ότι αυτό θα σκάσει στα χέρια μας, από την προηγούμενη Κυβέρνηση ακόμα, που είχε ξεκινήσει με την Αμυγδαλέζα κ.λπ.. Κάποιοι παράγοντες αυτής της σημερινής κυβέρνησης, που τότε ήταν αντιπολίτευση, μας εγκαλούσαν και μας έλεγαν ότι κινδυνολογούμε και όταν έγιναν κυβέρνηση μας έλεγαν ότι λιάζονται, ότι κάνουν κάτι βόλτες, ότι δεν τρέχει τίποτα, ότι και αυτοί άνθρωποι είναι, αυτά που ξαναείπα.

Όταν έπρεπε, λοιπόν, να πάρουμε μέτρα και όταν έπρεπε να τακτοποιούμε τους ανθρώπους που έρχονται, να αποδίδουμε σε όσους ζητούσαν πολιτικό άσυλο και το δικαιούνταν, πολιτικό άσυλο, με γρήγορες διαδικασίες. Αναφέρομαι, κυρίως, στους πρόσφυγες που κυνηγηθήκαν, βομβαρδίστηκαν και καταστράφηκαν από τον πόλεμο, κυρίως με τον ISIS στην Συρία. Τα μεγάλα όμως κύματα δεν ήρθαν από τη Συρία, ήρθαν από τις χώρες του Μάγκρεμπ, ήρθαν από τη βόρεια Αφρική, πιθανό από άλλες περιοχές, από το Αφγανιστάν, από το Πακιστάν και εμείς επιμέναμε να λέμε το γνωστό, προοδευτικό αυτό τσιτάτο «ότι είναι όλοι άνθρωποι». Ενώ έπρεπε να διαχειριστούμε αυτό το πράγμα με τρόπο σύννομο, έλλογο και αποδοτικό, πράγμα το οποίο δεν το κάναμε και το αφήσαμε να εξελιχθεί και να φτάσει στο σημείο που είναι τώρα, με υπερδιπλάσιους πληθυσμούς στα hot spots, στα σημεία που έχουμε ήδη και που θα έπρεπε να είναι περισσότερα, πιο οργανωμένα, πιο καλά συγκροτημένα και όλα αυτά τα πράγματα που όλοι γνωρίζουμε. Και ενώ υπήρξε διασπάθιση τεράστιων ποσών, δεν απέδωσε σε αποκατάσταση αυτών των δομών ή στη δημιουργία νέων δομών, που θα μπορούσαν να φιλοξενούν για ένα διάστημα, ανθρώπους οι οποίοι είτε θα έπαιρναν πολιτικό άσυλο, εάν το δικαιούνταν ή θα γύριζαν στις χώρες τους ή θα διοχετεύονταν σε άλλες ευρωπαϊκές χώρες, μετά από μια συμφωνία με τους ευρωπαίους, για αναλογική υποδοχή προσφύγων, επειδή εμείς είμαστε η εύκολη ανοιχτή πόρτα και εδώ μπουκάρουν όλοι μαζικά, πιο πολύ από άλλες χώρες και λιγότερο η Ιταλία και η Ισπανία, η Γαλλία πολύ λιγότερο κ.λπ..

Εξάλλου, αυτές χώρες, ειδικά η Ισπανία και η Γαλλία είχαν μεγάλη εμπειρία σε υποδοχή, ομογενοποίηση, αποκατάσταση προσφυγικών ροών. Εμείς δεν είχαμε. Τώρα τη βρήκαμε και γι' αυτό ήταν επείγον, όχι να το προβλέψουμε, να δούμε ότι έρχεται, ότι το βλέπω το κακό με δρασκελιές να πλησιάζει και προετοιμάζομαι.

Τέσσερα χρόνια μετά την έξαρση της προσφυγική της κρίσης, η Κυβέρνηση επικαλείται και πάλι καταστάσεις εκτάκτου ανάγκης, με σκοπό, μέσω του παρόντος νομοσχεδίου, να παρατείνει, για ένα ακόμη χρόνο, τις διαδικασίες απευθείας αναθέσεων, κατά παρέκκλιση κάθε κείμενης νομοθεσίας. Το λέει κιόλας και το περιγράφει. Για τις οποίες αυτές διαδικασίες, ακόμα και η Ανεξάρτητη Αρχή Δημοσίων Συμβάσεων διατυπώνει έντονα τις ενστάσεις και διαφωνίες της.

Το «Ποτάμι», παρακολουθώντας το καθεστώς της αναποτελεσματικής, αδιαφανούς και χωρίς λογοδοσία διαχείρισης κονδυλίων για το προσφυγικό-μεταναστευτικό, είχε καταθέσει το Σεπτέμβριο ερώτηση για την οποίαν εκκρεμεί ακόμη μια πειστική απάντηση, όχι μια απάντηση από ένα Υπουργείο φλου αρτιστίκ, από τα 9 Υπουργεία στα οποία απευθύνθηκε η ερώτηση. Μια πειστική απάντηση που να δίνει ονόματα, διευθύνσεις και ποσά. Εκκρεμεί ακόμα και το ζητάμε και τώρα. Προφανώς, δεν της βρίσκεται της Κυβέρνησης μια τέτοια απάντηση, αντίθετα της βρίσκεται μια εύκολη διαδικασία, δέκα μέρες πριν την αλλαγή του χρόνου να μας πει η Κυβέρνηση, ότι δυστυχώς λήγει η προθεσμία γιατί είναι με το τέλος του 2018. Ας βάλουμε το νομοσχέδιο μέσα στη βασιλόπιτα για το βράδυ της 31ης Δεκεμβρίου για να το καταθέσουμε, σαν χρυσό κέρμα. Δηλαδή, τόσους μήνες θα μπορούσαμε να έχουμε συζητήσει, να έχουμε βρει, να έχουμε συμφωνήσει, αν όχι όλοι οι περισσότεροι, σε μερικά πράγματα που θα έπρεπε να συμφωνήσουμε και στα οποία έχουν συμφωνήσει άλλες ευρωπαϊκές χώρες. Εξαιρώ βέβαια κάποιες πρώην ανατολικές χώρες που έχουν περάσει σε μια εντελώς ακροδεξιά λογική, παρά το ηρωικό σοσιαλιστικό παρελθόν τους, του ανθρωπισμού και της προόδου.

Υποψιασμένο, σχετικά με την παράταση του καθεστώτος αυτού, το Ποτάμι και εμείς, μια μέρα πριν την εισαγωγή του εν λόγω νομοσχεδίου, είχαμε ήδη αναδείξει το θέμα, καταθέτοντας πριν από μια βδομάδα, σχετική ερώτηση που βασιζόταν σε δημοσιεύματα ότι έρχεται ένα τέτοιο νομοσχέδιο, που κλείνει όλες τις τρύπες που είχαμε έως τώρα και βάζει μια επικάλυψη. Τσιμεντώνει τις ρωγμές που υπήρχαν έως τώρα στη διαχείριση των θεμάτων που αφορούν αυτό το ζήτημα. Το νομοσχέδιο λοιπόν αυτό αποτελεί ουσιαστικά μια εκτεταμένη τροπολογία, που έρχεται προς ψήφιση με την διαδικασία του κατεπείγοντος, κάτι που αποτελεί προσφιλή τακτική, όπως είπα και στην αρχή, συζητώντας για το κατεπείγον. Θα μου έκανε εντύπωση εάν ερχόταν κανονικά.

Από τα 8 άρθρα, μόνο στο άρθρο 3 θα μπορούσαμε να δεχτούμε μια λογική στις παραγράφους και στα σημεία που αναφέρετε. Όλο το υπόλοιπο το καταψηφίζουμε για να μην πω ότι θα έπρεπε ούτε καν να συμμετέχουμε σε αυτή τη συζήτηση. Όποιος έχει την πλειοψηφία να έρχετε να μαγειρεύει και να τρώει μόνος του. Τι τους θέλει τους άλλους;

Περάστε το, το περνάτε. Με τον Καμμένο, με τον «ψημένο», με τον «ψεκασμένο», με Κοτζιά, χωρίς Κοτζιά το περνάτε. Περάστε το.

Ερωτήματα που προκύπτουν στο νομοσχέδιο. Πρώτον, πόσο κοστίζει η ειδική βεβαίωση νόμιμης διαμονής κατ’ άτομο, δεύτερον, ποιο είναι το κόστος μισθώματος κατ’ άτομο 20, 30,60, 70 να τα βάλουμε κάτω και να τα μάθουμε. Καθαρά όμως.

Εκτός από το πρώτο που ρώτησα, πού πήγαν τα ποσά έως τώρα, που δεν ήταν 1,600 ήταν 1,200, ήταν 354,93 –και κάτι ψιλά- να μάθουμε πού πήγαν και πώς κατανεμήθηκαν. Και τι απόδοση είχαν. Δηλαδή, αυτά δόθηκαν δίκαια, μπράβο, πολύ σωστά, ξεκάθαρα. Χωρίς διαφάνεια, αλλά ξεκάθαρα δόθηκαν σε κάποιους. Ωραία, ποιο ήταν το αποτέλεσμα; Φτιάξαμε τις δομές; Τακτοποιήσαμε τη Μόρια, το Βαθύ, τα υπόλοιπα hot spots, τα σημεία υποδοχής και φιλοξενίας; Εδώ γίνονται τέρατα, μας είπε ο Υπουργός, ότι πηγαίνετε με τις κάμερες και ψάχνετε. Ποιες κάμερες; Δεν μπορεί να πλησιάσει κάμερα εκεί. Ποιος πηγαίνει με κάμερες; Στη λούφα γίνεται. Καρφώνει ο ένας τον άλλον. Έχουν γίνει πόσες δολοφονίες, βιασμοί, εγκλήματα κατά συρροή. Εάν αυτά είχαν γίνει επί άλλης κυβερνήσεως, θα έχει γίνει εδώ κόλαση. Για τα κολαστήρια και τα Ντα Χάου και τα Άουσβιτς. Ποιοι ήταν οι λόγοι, που δεν τηρήθηκαν οι διαδικασίες του 80216 του Προεδρικού Διατάγματος και πρέπει όλα τα έξοδα να νομιμοποιηθούν με το παρόν νομοσχέδιο;

Σχετικά με τις αποζημιώσεις των μελών των δώδεκα (12) ανεξάρτητων Επιτροπών Προσφυγών, της Αρχής Προσφύγων με κόστος 110.000€ για δύο μήνες, τι υπηρεσίες προσφέρθηκαν; Πόσα άτομα απασχολήθηκαν συνολικά και πόσες ώρες απασχολήθηκε το κάθε άτομο; Είναι ερωτήματα που πρέπει να απαντηθούν. Περιμένουμε να κατατεθεί αναλυτικός πίνακας.

Ως προς τις δαπάνες έχουμε, περίπου 1,5 εκατ. για μισθώματα, 1,4 μόνο για το διάστημα από το Σεπτέμβριο έως σήμερα και είναι πολύ πιθανό σε λίγο καιρό να διαβάσουμε και άλλες λίστες με συμβάσεις, που δεν είναι μέσα σ' αυτό το 1,4. 5,8 εκατ. για παράταση συμβάσεων και άλλα 6,1 εκατ. για την πρόσληψη άλλων 350 ατόμων. 110.000€ για τα μέλη των Ανεξάρτητων Επιτροπών Προσφυγών για διάστημα δύο μηνών. Με τι κριτήρια και με ποιες διαδικασίες επιλέγονται όλα αυτά τα παραπάνω άτομα και πώς καθορίζονται αυτές οι αποζημιώσεις και τα χρηματικά ποσά που θα διατεθούν; Και θα διατεθούν μόνο αυτά ή και άλλα;

Εν κατακλείδι, με το παρόν σχέδιο νόμου νομιμοποιείται η παράκαμψη όλων των νόμιμων διαδικασιών. Το λέει στην προμετωπίδα του το νομοσχέδιο, ότι είμαι ένα νομοσχέδιο υπερ επείγον, που καταργώ όλους τους νόμους, κάνω ό,τι γουστάρω εγώ, εφόσον με ψηφίσουν οι δικοί μου άνθρωποι. Το γράφει από πάνω με κεφαλαία γράμματα. Ποιος ο λόγος, λοιπόν, τώρα να καθόμαστε εδώ να αντιδικούμε και να κάνουμε ένα διάλογο, που είναι τι τύπου διάλογος είναι αυτός; Δεν υπάρχει κανένας διάλογος. Ας τον κάναμε σε ένα βάθος μου τριών-τεσσάρων μηνών, να καταλήξουμε σε μερικά συμπεράσματα και να τα εφαρμόσουμε κοινή συναίνεση, όσοι συμμετέχουν στον «γάμο», τον ευρύτερο «γάμο» των δυνάμεων του δημοκρατικού τόξου, εξαιρώ κανά δύο κόμματα, που δεν «γουστάρουν» ή δεν συμπεριλαμβάνονται ή δεν θέλουν να συμπεριλαμβάνονται σε αυτό.

Νομιμοποιείται η παράκαμψη όλων των νόμιμων διαδικασιών. Το ξαναλέω. Αναλυτικά καταγράφεται και αναφέρεται στο άρθρο 6, «ο χρησιμοποιούμενος όρος κατά παρέκκλιση της κείμενης νομοθεσίας, μπορεί να υπάρξει σε μια εξαιρετικά ειδική περίπτωση και με επαρκή τεκμηρίωση άλλως, εκμηδενίζει νόμους». Εδώ εκμηδενίζουμε νόμους χωρίς να έχουμε καμία εξαιρετικά ειδική περίπτωση και χωρίς να έχουμε καμία επαρκή τεκμηρίωση. Επίσης, μετά από τόσα χρόνια δεν υπάρχει καμία λογική στο να χαρακτηρίζονται όλα έκτακτα, επείγοντα και υπέρ επείγοντα. Είχαμε τέσσερα χρόνια πίσω και έχουμε κάτι μήνες μπροστά 4,6, 8, 9 όσο είναι. Ας τα ξαναδούμε. Επικαλείται, λοιπόν, η Κυβέρνηση για να νομοθετεί την παράταση της αδιαφάνειας και την έλλειψη λογοδοσίας και τη συνέχιση ενός καθεστώτος ασυδοσίας. Αυτό δεν μπορεί να συνεχίζεται.

Έχω σημειώσεις και παρατηρήσεις για τα 7 από τα 8 άρθρα. Είπαμε το άρθρο 3, μπορούμε να το δεχτούμε ολόκληρο, με κάποια σχόλια και παρατηρήσεις επιμέρους, που έχουμε και που είναι ήσσονος σημασίας -θα έλεγα- αλλά στα υπόλοιπα 7 είμαστε κάθετα και οριζόντια και δια καθέτως οριζοντίως και διαγωνίως, αντίθετοι και θα τα καταψηφίσουμε.

Στην Ολομέλεια θα αναφερθώ με κάθε λεπτομέρεια σε όλα τα σχόλια που έχουμε κάνει επ’ αυτών των επτά από τα οκτώ άρθρα, που είναι απαράδεκτα και θα έπρεπε να οδηγήσουν τον Υπουργό, σε μια -έστω και την τελευταία στιγμή- τακτική, όχι άτακτη υποχώρηση και να πει: Ας το αποσύρουμε και θα το ξανασυζητήσουμε.

Ο σημερινός Υπουργός, δεν είναι απόλυτα υπεύθυνος για όλη αυτή την αθλιότητα, με την οποία διαχειριστήκαμε, ως χώρα αυτό το ζήτημα. Υπάρχουν και προηγούμενοι, οι οποίοι βαρύνονται με μεγαλύτερες ευθύνες και με πιο σοβαρές πράξεις και παραλείψεις και αυτό δεν το λέμε για να κολακεύσουμε τον σημερινό Υπουργό, κάθε άλλο, αλλά επειδή όσο πιο πολύ το ψάχνουμε είναι απολύτως αντικειμενικό, αρκεί να θυμηθούμε τις δηλώσεις και τις τοποθετήσεις και της κυρίας Χριστοδουλοπούλου και του κ. Μουζάλα και όλων των άλλων εμπλεκομένων με τη διαχείριση του μεταναστευτικού και του προσφυγικού.

Εδώ, θέλω να τελειώσω για σήμερα τα υπόλοιπα επί των άρθρων, θα τα πούμε και στην Ολομέλεια.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Και επί της αρχής, τοποθετείστε αρνητικά.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Βεβαίως, αρνητικά.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Αφού είπατε όλα τα άρθρα, εκτός από το άρθρο 3.

**ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»):** Εκτός από το άρθρο 3.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ (Εισηγητής του ΣΥΡΙΖΑ):** Διευκρινιστικά, στην εισήγησή μας και βάσει όλων αυτών που ακούστηκαν, θα ήθελα να πω καταρχάς, για να καταγραφεί και θα τα πούμε και στην Ολομέλεια, ότι η ερώτησή μου για το Παγκόσμιο Σύμφωνο για τη μετανάστευση, του ΟΗΕ, δεν ήταν για κανένα λόγο πανηγυρισμού. Εξάλλου η Κυβέρνηση, η δική μας έχει εφαρμόσει ακόμα πιο προοδευτικές πολιτικές, πιο ριζοσπαστικές, έχει επιλύσει ζητήματα, έχει συγκρουστεί, οπότε ήταν μόνο και μόνο για να δούμε σε ένα σύγχρονο και προοδευτικό κόσμο, ποιοι είναι μαζί μας και είναι απέναντί μας, γι' αυτό που είπα.

Το δεύτερο έχει να κάνει με το ζήτημα της παράτασης, το οποίο πολλοί έθιξαν και νομίζω ότι προκύπτει και από τη δική μου παρέμβαση αλλά και από αυτά που είπε ο κ. Υπουργός, ότι δεν επιχειρεί κανείς με την παράταση αυτή η οποία δίνεται, υπάρχουν αντικειμενικοί λόγοι, όπως οι γενεσιουργοί αιτίες της προσφυγιάς και της μετανάστευσης, οι οποίοι συνεχίζονται και πρέπει να τις αντιμετωπίσουμε συλλογικά και παγκόσμια. Η Ευρώπη και πολλές χώρες δεν τηρούν τη μετεγκατάσταση και το πρόγραμμα που έχει συμφωνηθεί και το τρίτο είναι, ότι το Υπουργείο πρέπει να είναι και αυτό έτοιμο, έχει ένα σύντομο βίο, αλλά πρέπει να ολοκληρώσει τις διαδικασίες που προβλέπονται, προκειμένου, να μη χρειαστεί περαιτέρω παράταση σε σχέση με αυτή που δίνεται.

Θα κλείσω με αυτό το πολύ αγαπημένο θέμα της αντιπολίτευσης, που είναι το πόρισμα της OLAF απαντήθηκε. Θεωρώ ότι και ο Υπουργός, θα μιλήσει σχετικά. Έχει να κάνει με παρατυπίες και παραβιάσεις που διαπιστώθηκαν στην Ευρωπαϊκή Υπηρεσία της Υποστήριξης για το Άσυλο και πουθενά δεν εμπλέκονται οι ελληνικές αρχές, όπως επίσης και για το 1,6 δισεκατομμύρια ευρώ, το οποίο επίσης, είναι ένα προσφιλές πεδίο για την αντιπολίτευση και εκεί, μέσα από τη DG HOME και μέσα από τη DG EKO έχουν δοθεί κονδύλια σε Υπουργεία, δημόσιες υπηρεσίες, διεθνείς οργανισμούς και ΜΚΟ πλήρως κοστολογημένα, ενταγμένα μέσα στη γενικότερη αρμοδιότητά τους. Αυτά μπορούν να αποδειχθούν αναλυτικά και να μην δημιουργούν κανένα πρόβλημα ως προς τη διαπίστωση όλων αυτών που λέμε τώρα. Σε κάθε περίπτωση το Υπουργείο, με πρόσφατη απόφαση του -και την έχω εδώ- θα προχωρήσει και στον καθορισμό νέων κανόνων λειτουργίας, για το μητρώο των ελληνικών και ξένων ΜΚΟ, προκειμένου, να υπάρξει ένα εργαλείο στην Πολιτεία, με βάση το οποίο θα έχουν τη δυνατότητα οι ΜΚΟ να εγγράφονται αλλά και να απεγγράφονται, έπειτα από αξιολόγησή τους.

Επομένως, συνολικά και τα κονδύλια προκύπτουν, ακριβώς που έχουν πάει και γιατί έχουν πάει. Είναι μια άλλης τάξης συζήτηση εάν πρέπει να παίρνουν τόσα οι ΜΚΟ σε σχέση με την ευρωπαϊκή χρηματοδότηση που και εμείς λέμε ότι θα έπρεπε να παίρνει περισσότερα το ελληνικό κράτος και η ελληνική πολιτεία για να αντιμετωπίσει τις ανάγκες αυτές. Όπως είπα και πριν, πάνε σε δημόσιες υπηρεσίες, διεθνείς οργανισμούς και ΜΚΟ και από τα δύο ταμεία που χρηματοδοτούν αυτή τη στιγμή τη μετανάστευση και μπορούν να το διαπιστώσουν όσοι ενδιαφέρονται.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Ο κ. Βίτσας έχει τον λόγο.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εδώ, δε μιλάμε για ένα νομοσχέδιο το οποίο χαράζει μεταναστευτική πολιτική, μιλάμε περισσότερο για τακτοποιητικές διατάξεις. Στο βαθμό, όμως, που η Ολομέλεια θα θέλει να κάνουμε μια σοβαρή συζήτηση επί του συνόλου της μεταναστευτικής πολιτικής, πώς αυτή λειτουργεί στην Ελλάδα και πώς λειτουργεί στην Ευρώπη, ευχαρίστως να εισαχθεί και να ειπωθεί πιο συγκεκριμένα.

Έγιναν μερικές ερωτήσεις στις οποίες θα πρέπει να απαντήσω.

Υπάρχει μια τοποθέτηση που αφορά τη μετακίνηση των υπαλλήλων. Οφείλω να διευκρινίσω ότι αφορά υπαλλήλους από την κεντρική υπηρεσία της ΥΠΥΤ και την Κεντρική Υπηρεσία του Ασύλου, που έχουν αποσπαστεί για δώδεκα μήνες στην Κεντρική Υπηρεσία του Υπουργείου και τώρα τους δίνεται η δυνατότητα να μεταφέρουν και την οργανική τους θέση. Αυτό έχει να κάνει και με την εξέλιξή τους, κάτι που είναι πάρα πολύ σοβαρό γιατί διαφορετικά οι άλλοι εξελισσόταν και αυτοί που δούλευαν εκεί δεν μπορούσαν να εξελιχθούν, να πάρουν θέσεις διευθυντή κ.λπ..

Η διάταξη του άρθρου 6, πέρα από την νομοτεχνική βελτίωση που θα γίνει, αφορά κατά κύριο λόγο στη δυνατότητα δέσμευσης πίστωσης, ετεροχρονισμένα, δηλαδή μετά την έκδοση του παραστατικού της δαπάνης ή της σύναψης σύμβασης με τον ιδιώτη.

Βέβαια, πρώτη φορά άκουσα ότι δεν υπάρχει απόρρητη σύμβαση. Τι να πω τώρα. Ας με συγχωρήσει, αυτά δεν είναι νομικά είναι άλλη επιστήμη. Αναφέρεται συγκεκριμένα σε νόμους και πρέπει να είμαστε ξεκάθαροι για αυτό το πράγμα.

Όσον αφορά τις συνοριακές διαδικασίες, η κυρία Μανωλάκου έβαλε μια αμφιβολία για τη νομιμότητα της διαδικασίας των συνόρων. Πρέπει να ξαναθυμίσω ότι με την απόφαση 2347/2017 του ΣτΕ, αυτό έχει ελεγχθεί και έχει ξεκαθαριστεί ότι είναι μια νόμιμη διαδικασία.

Για την παραγωγικότητα της Υπηρεσίας Ασύλου μπορούμε να είμαστε, με μια έννοια ικανοποιημένοι, αν και ποτέ δεν πρέπει να είσαι ικανοποιημένος όταν είσαι στο μεταναστευτικό - προσφυγικό. Όμως, θέλω να σας πω ότι βγάζουμε πολύ περισσότερες αποφάσεις από χώρες όπως είναι η Ισπανία, το Ηνωμένα Βασίλειο, η Ολλανδία, το Βέλγιο κ.λπ.. Είμαστε η τρίτη χώρα σε καταγραφές στην Ευρώπη μετά τη Γαλλία και τη Γερμανία. Όσον αφορά, τα αιτήματα ανά 100 ανθρώπους, είμαστε η δεύτερη χώρα στην Ευρώπη, μετά την Κύπρο και πρώτη χώρα στην Ευρώπη σε σχέση με το Α.Ε.Π. μας, δηλαδή ανά 1000 €. Εδώ είναι και διαφορετικός ο τρόπος, αν κάποιος το εισηγείται να το κουβεντιάσουμε, που γίνεται η όλη δουλειά στην Ελλάδα σε σχέση με άλλες χώρες της Ευρώπης. Εννοώ το εξής πολύ απλό πράγμα. Στην Ελλάδα έρχονται, υπάρχει και η κοινή δήλωση Ε.Ε. - Τουρκίας, καταγράφονται, καταθέτουν την αίτηση του ασύλου, αυτή η αίτηση του ασύλου, θα έλεγε κανείς, περνά μια ολόκληρη διαδικασία, υπάρχουν κέντρα φιλοξενίας στην ηπειρωτική Ελλάδα, τα Κέντρα Υποδοχής και Ταυτοποίησης, συγχρόνως, είναι και κέντρα φιλοξενίας. Για κοιτάξτε, υπάρχουν τέτοια πράγματα σε άλλες χώρες; Σε άλλες χώρες γίνεται μία καταγραφή, δίνεται και μια ημερομηνία για το άσυλο. Εδώ φτάνουμε σε χώρες οι οποίες είναι ανεπτυγμένες και δεν θέλω να αναφέρω, στις οποίες ξέρετε ποια είναι η σχέση τους με αυτόν που έχει κάνει αίτηση ασύλου; Το λαϊκό υπνωτήριο. Δηλαδή, τους παρέχουν, μια πολύ ανεπτυγμένη, για παράδειγμα, χώρα της Ευρώπης, ένα κρεβάτι για να κοιμούνται το βράδυ. Εμείς, δεν λέμε ότι τα κάνουμε όλα καλά, αλλά λέμε ότι κάνουμε προσπάθειες σε μια χώρα που μόλις έχει βγει από τα μνημόνια και τώρα ανοίγει και την περπατησιά της σε ζητήματα, θα έλεγε κανένας, ανάπτυξης, αλλά που είναι σαφώς προσηλωμένη στην προστασία, από τη μια πλευρά και στην προστασία των κατοίκων της χώρας. Θα έρθει τροπολογία που θα περιέχει μέσα και την δεύτερη αποζημίωση για τους κατοίκους της Μόριας κ.λπ..

Θα ήθελα όλα αυτά να τα διευκρινίσω. Εντάξει, να μην πούμε ότι είναι 16€ η κάρτα ειδικής βεβαίωσης κ.τ.λ. και να μην πούμε για το γεγονός ότι, χρειάζεται και λίγο διάβασμα - δεν είναι εδώ ο κ. Ψαριανός, αλλά θέλει και λίγο διάβασμα- οι Επιτροπές Προσφυγών αποτελούνται από δύο δικαστές και από έναν της Ύπατης Αρμοστείας του Ο.Η.Ε.. Δεν βρήκαμε, δηλαδή, τρεις από το δρόμο και τους φέραμε. Εδώ, έχει να κάνει με το γεγονός ότι αυτές οι αποζημιώσεις, που αφορούν δύο μισθούς των δικαστών, που θα έλεγε κάποιος ότι από δικό μας υπηρεσιακό λάθος δεν πληρώθηκαν για ένα δίμηνο, πρέπει το λύσουμε με αυτόν τον τρόπο που σας είπα προηγουμένως.

Τέλος, δεν ξέρω από πού παίρνετε αυτά τα στοιχεία, ο καθένας έχει τα δικά του στοιχεία, αλλά υπάρχουν τα πλήρη στοιχεία.

Θα πρέπει να πω ότι στις 5 Νοεμβρίου του 2018 έγινε απογραφή, με συνεργεία του Υπουργείου και συγχρόνως με συνεργεία της ελληνικής αστυνομίας, σε όλα τα κέντρα υποδοχής και ταυτοποίησης και η απογραφή έβγαλε και άλλα στοιχεία, τα οποία επεξεργαζόμαστε και προσπαθούμε να τα λύσουμε.

Ο κ. Βαρβιτσιώτης μας είπε ότι πρότεινε πως να χειριστούμε το μεγάλο πρόβλημα - το μεγάλο ζήτημα του 2018, νομίζω ότι σε αυτό συμφωνώ, του Έβρου. Απ' όσο γνωρίζω εγώ, δηλαδή, από δικές μου πληροφορίες, ήταν ότι η πρόταση είχε να κάνει με την επέκταση της κοινής δήλωσης της Ε.Ε. – Τουρκίας, από τα νησιά και στον Έβρο. Αν αυτό είναι ακριβές, αυτό που προτείνετε είναι να φτιαχτούν hot spots στον Έβρο κι αυτό εγώ το θεωρώ τελείως λάθος. Εμείς αυτό στο οποίο προωθούμε αυτή τη στιγμή, σε αυτό το επίπεδο, είναι να ενεργοποιηθεί ξανά η συμφωνία επανεισδοχής ανάμεσα στην Ελλάδα και στην Τουρκία και η οποία έχει σταματήσει με ρηματική διακοίνωση της Τουρκίας και σε αυτή την κατεύθυνση πιέζουμε. Γιατί Εν πολύς, στον Έβρο, κοιτώντας το απ’ έξω, δεν πρόκειται για προσφυγικές ροές αλλά κατά κύριο λόγο για μεταναστευτικές ροές. Γι' αυτό το λόγο, θα πρέπει να το δούμε.

Υπάρχει υπερκορεσμός στις αιτήσεις ασύλου; Υπάρχει. Αυτό, όμως, μας βάζει στο ζήτημα ότι πρέπει να ζητήσουμε ανακατανομή, σε σχέση και με τους αιτούντες άσυλο, σε όλη την Ευρώπη. Δεν είμαστε Ε.Ε. μόνο για λεφτά. Είμαστε Ε.Ε. και για συνευθύνη και για υποχρεώσεις και αυτό είναι το βασικό -αν θέλετε- ζήτημα.

Εγώ, αυτά θα ήθελα να πω, λέγοντας ότι, , σε σχέση με μια σειρά από άρθρα του παρόντος νομοσχέδιου, διατυπώθηκε -άντε να το πω- ως έμμεση απειλή, το ζήτημα της ποινικής δίωξης. Εγώ θέλω να πω ότι αν είναι να λύσουμε ένα ζήτημα, να περιθάλψουμε κάποιους ανθρώπους, να λύσουμε προβλήματα που καθημερινά συναντάμε, για παράδειγμα μόνο το Δεκέμβριο έχουν φθάσει στα νησιά 1.460 άνθρωποι και έχουν φύγει από τα νησιά 2.562, αν είναι αυτούς τους ανθρώπους που έφυγαν από τα νησιά ή αυτούς που ήρθαν από τα νησιά να μπορέσουμε να καταπιαστούμε με τις υποθέσεις τους, εγώ και ποινικές ευθύνες δεν τις λαμβάνω υπόψιν μου.

Πώς να το πω. Δηλαδή, εδώ είμαστε και να το δούμε.

Αν υπάρχει οποιαδήποτε άλλου τύπου υπόνοια, έχω πει κάθε φορά ότι κάθε έλεγχος είναι πλήρως αποδεκτός και θα βοηθήσουμε πάρα πολύ ώστε να φτάσει στα κατάλληλα συμπεράσματα.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας):** Εγώ θα ήθελα, κύριε Πρόεδρε, πρώτα απ' όλα, να σχολιάσω αυτά τα οποία είπε ο Ειδικός Αγορητής των Ανεξαρτήτων Ελλήνων, για το πλαίσιο της Ευρώπης. Αν δεν κάνω λάθος, οι Ανεξάρτητοι Έλληνες είναι αδερφό κόμμα με το Κίνημα των Πέντε Αστέρων, το οποίο συγκυβερνά στην Ιταλία. Επίσης, είναι αδερφό κόμμα με το κόμμα του κ. Καζίνσκι, το οποίο κυβερνά στην Πολωνία. Μήπως θα έπρεπε να τα πει, αντί να μιλάει για τη νεοσυντηρητική Ευρώπη, στον ευρωπαϊκό βραχίονα του κόμματός του; Διότι, τον Πέπε Γκρίλο, εγώ τον θυμάμαι στο συνέδριο των ΑΝ.ΕΛ., οποίος βρίσκεται αγκαλιά με τον Σαλβίνι. Δεν μπορεί να είμαστε τόσο πολύ σε δύο βάρκες. Ερχόμαστε στην Ελλάδα και είμαστε υπέρ της Συμφωνίας για τους πρόσφυγες των Ηνωμένων Εθνών στο Μαρόκο, αλλά όταν πηγαίνουμε στην Ευρώπη βρισκόμαστε αγκαλιά με αυτούς που την καταψηφίζουν.

Το δεύτερο που θέλω να σας πω αφορά, στις ρυθμίσεις του νομοσχεδίου. Η συνεχιζόμενη παράταση σε όλα τα επίπεδα, για τις συμβάσεις και η νομιμοποίηση όλων των προηγούμενων συμβάσεων και η δυνατότητα από μόνο του το Υπουργείο Μεταναστευτικής Πολιτικής να αποφασίζει που θα στεγάσει και που δε θα στεγάσει, δε θα έπρεπε να ήταν πλέον αρμοδιότητα, μετά από τόσα χρόνια, δικιά σας. Θα έπρεπε να έχετε δώσει αυτές τις αρμοδιότητες και αυτό θα έκανε μια σοβαρή κυβέρνηση που πιστεύει στην αποκέντρωση. Θα έπρεπε να την είχε μοιράσει στις περιφέρειες της χώρας και την χρηματοδότηση και την ανάληψη της ευθύνης. Δυστυχώς, εσείς, είσαστε τόσο συγκεντρωτικοί στην αντίληψή σας και εχθρικοί και πολέμιοι των οργανισμών τοπικής αυτοδιοίκησης, όσο κανένα άλλο.

Παράλληλα, θα ήθελα να σας πω ότι βεβαίως και να πληρωθούν οι δικαστές, αλλά έχετε συγκροτήσει εδώ και αρκετούς μήνες, άλλες οκτώ επιτροπές προσφυγών, οι οποίες δεν έχουν καταφέρει ακόμη να λειτουργήσουν. Άλλη διαδικασία θα φέρετε τότε για να νομιμοποιήσετε τα έξοδα που θα γίνουν; Γιατί δεν λειτουργούν; Εσείς, τις έχετε ανακοινώσει εδώ και τόσους μήνες, τις είχατε ανακοινώσει από τον Απρίλιο ότι θα τις διευρύνεται. Από τον Απρίλιο, καταφέρατε, τον Σεπτέμβριο - Οκτώβριο να τις συγκροτήσετε. Σήμερα, το Δεκέμβριο, ακόμη δε λειτουργούν και δεν εξετάζουν τα αιτήματα.

Το γεγονός ότι στον Έβρο έχουμε μια αύξηση των ροών, και όπως είπατε μεταναστευτικών και όχι προσφυγικών ροών, καθιστά το θέμα της διαχείρισης αυτών των ροών ακόμα πιο σημαντικό. Αυτό, το οποίο γίνεται σήμερα, δηλαδή όποιος μπαίνει από τον Έβρο, η αίτησή του να εξετάζεται το 2021 είναι πράξη νομιμοποίησης της παραμονής του εδώ. Άρα, με την πολιτική σας νομιμοποιείτε την παραμονή όλων των παράνομων μεταναστών, που θέλουν να μπουν στη χώρα. Διότι μέχρι το 2021 ο άνθρωπος θα κάνει οικογένεια, θα αποκτήσει άλλες σχέσεις.

Όσον αφορά, στην πρόταση μας για την επέκταση της Συμφωνίας, της Κοινής Δήλωσης Ευρώπης - Τουρκίας για τον Έβρο. Η Κοινή Δήλωση έχει πολλές πρόνοιες και η πρώτη πρόνοια είναι η επιστροφή, όσων δεν δικαιούνται ασύλου, πίσω στην Τουρκία, πράγμα το οποίο δεν κάνετε. Παλιότερα τους χάνατε, αλλάξαμε τις διατυπώσεις για την επίδοση της απορριπτικής τους απόφασης για να είναι νομιμοφανής η επίδοση και το δεχτήκαμε πέρσι τον Απρίλιο και είπαμε ότι μπορούμε να την επιδίδουμε και στο Διοικητή του hotspot και να πούμε ότι επιδόθηκε σωστά η απόφαση και πάλι δεν τους στέλνετε.

Εκεί που έχετε τη μεγάλη είσοδο παράνομων μεταναστών και όχι προσφύγων, όπως εσείς είπατε, πρώτοι θα έπρεπε να ζητήσετε να συμπεριληφθούν στη Συμφωνία, στην Κοινή Δήλωση, γιατί μέσα από την κοινή δήλωση μπορείτε να τους γυρνάτε πίσω, χωρίς καμία τροποποίηση της μεταξύ μας Συμφωνίας με την Τουρκία και δεύτερον, γιατί θα μπορούσατε να ζητήσετε χρηματοδότηση και για αυτούς. Αφήστε τα hotspots σε εθνικά ευαίσθητες περιοχές, εθνικά ευαίσθητη είναι και η Σάμος, εθνικά ευαίσθητη είναι και η Χίος, εθνικά ευαίσθητη είναι και η Λέσβος, εθνικά ευαίσθητη είναι και η Λέρος, εθνικά ευαίσθητη είναι και η Κως, που έχουν σήμερα hotspot, υπερπληθυσμό και μάλιστα στην περίπτωση της Σάμου και αλλοίωση του πληθυσμού της πρωτεύουσας του νησιού. Σχεδόν έχουμε περισσότερους πρόσφυγες και μετανάστες από ότι κατοίκους στο Βαθύ. Ομολογήσατε και την αποτυχία στην αποσυμφόρηση και την ελάφρυνση της Σάμου.

Η λογική δεν είναι να λέτε, πώς θα κάνουμε hotspot, η λογική είναι πώς θα έχω περισσότερα εργαλεία, για να τους γυρνάμε πίσω, αρκεί να επιδιώξετε αυτή τη διάθεση ότι θέλετε να τους γυρνάτε πίσω, γιατί αυτή ήταν η βασική πρόνοια της Συμφωνίας Ευρώπης - Τουρκίας, στην οποία φαίνεται ότι ο αδύναμος κρίκος είναι η Ελλάδα και ο τρόπος με τον οποίο διαχειρίζεται αυτές τις ροές.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Εγώ χαίρομαι που ξαναδιευκρινίσατε την πρότασή σας και η πρότασή σας, για να γίνει γνωστό στην περιοχή και αλλού, είναι hotspot στον Έβρο, αυτό είναι το βασικό.

Όσον αφορά, στο ζήτημα των επιστροφών. Έχουν δεχθεί στην Ευρώπη, όταν τους είπα να σοβαρευτούμε. Εμείς έχουμε κάνει με τον κ. Ζερχοφεν μια διοικητική ρύθμιση, μια συμφωνία, η οποία έχει αποφέρει για τη Γερμανία τέσσερις επιστροφές στην Ελλάδα μέχρι τώρα.

Συγχρόνως, να σας θυμίσω ότι στην Κοινή Δήλωση Ε.Ε. – Τουρκίας, αμέσως μετά από αυτό που λέει - το οποίο δεν περιλαμβάνει παρά μόνο τις εγγυήσεις για τους Σύριους, δηλαδή δεν έχει αντίστοιχες εγγυήσεις για τους Ιρακινούς και Αφγανούς - λέει ότι πρέπει να έχουν ολοκληρωθεί οι διαδικασίες. Χρειάζεται να κάνουμε πιο γρήγορα, αλλά δεν μπορούμε να κάνουμε πρόχειρα και μην ξεχνάτε, ότι γύρω από το μεταναστευτικό - προσφυγικό υπάρχουν και διεθνή δικαιώματα, τα δικαιώματα του μετανάστη, τα οποία κατά κύριο λόγο στο Μαρακές μπήκαν στην προμετωπίδα. Αυτό είναι το ένα θέμα, που ήθελα να θίξω.

Το δεύτερο -και θα κλείσω με αυτό- ώστε να συνεννοηθούμε κάποτε. Να συνεννοηθούμε, έστω και αρνητικά. Έως και το 2010, 2011, πριν ξεκινήσει η προσφυγική κρίση, διότι ξέρετε ότι το 2011 και το 2012, πέρασαν από τον Έβρο, 130.000 άνθρωποι. Αλλά, μέχρι τότε και στην Ελλάδα σήμερα, υπάρχουν 560.000 από αυτούς που ήρθαν τη δεκαετία του ‘90 και τη δεκαετία του 2000. Ναι ή όχι; Παραπάνω ήρθαν, αλλά λέω 560.000 ήρθαν τότε. Ποιος έφταιγε τότε για αυτό το του γεγονός; Ο ΣΥΡΙΖΑ. Ποιος φταίει τώρα για την κατάσταση; Πάλι ο ΣΥΡΙΖΑ. Όποια Κυβέρνηση και να είναι, για να συνεννοηθούμε, θα φταίει ο ΣΥΡΙΖΑ. Να το κλείσουμε αυτό σαν γεγονός και να πούμε ότι «Εντάξει, για όλα φταίει ο ΣΥΡΙΖΑ.». Άλλωστε, ήταν μια από τις ωραιότερες αφίσες που φτιάχτηκαν, κατά τη γνώμη μου, όταν ήμουν Γραμματέας του ΣΥΡΙΖΑ.

Δηλαδή, μονά-ζυγά δικά σας, δεν γίνεται. Και βεβαίως, αν θέλετε, εγώ από άποψη ιδεολογικοπολιτική, είμαι με τα Σημεία από 13 έως 15 των Ανθρωπίνων Δικαιωμάτων, τα οποία ποτέ δεν έχουν εφαρμοστεί. Ποτέ και πουθενά. Όμως, κάνεις προσπάθειες, ώστε αυτό που μπορείς, να το εφαρμόσεις. Αν έχετε κάτι καλύτερο, από την Πάτρα, από την Ηγουμενίτσα, από τη Δραγατσανίου, από τον Άγιο Παντελεήμονα, από κ.τ.λ. να μας προσφέρετε, εγώ, ευχαρίστως, να τα ακούσω.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας):** Κύριε Πρόεδρε, μόνο ένα θέμα.

Η Κοινή Δήλωση Ε.Ε.-Τουρκίας - για να μην υπάρχει καμία παρεξήγηση στο τι προτείνουμε-, στην πρώτη της παράγραφο λέει «όλοι οι νέοι παράτυποι μετανάστες που φθάνουν στα ελληνικά νησιά, μέσω της Τουρκίας, από τις 20 Μαρτίου του 2016 και έπειτα, θα επιστρέφονται σε αυτήν». Γι’ αυτό σας λέω να την επεκτείνετε. Όχι για να φτιάξετε hot spot. Μπορείτε να το φτιάξετε και σε άλλον νομό. Μπορείτε να το φτιάξετε πιο μέσα και να το διαπραγματευτείτε και να είναι αποτελεσματικό. Όμως, από μια μέρα και μετά, θα πρέπει να αποκτήσει η Ελλάδα το δικαίωμα όλοι οι παράνομοι μετανάστες, που μπαίνουν από τον Έβρο, να γυρνάνε πίσω, ώστε να μειωθεί η ροή. Πράγμα, το οποίο συνέβη, μετά τον Μάρτιο του 2016.

**ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής):** Καλή τη πίστει, κύριε Βαρβιτσιώτη, καλή τη πίστει. Εάν εννοείτε αυτό που πρότεινα εγώ, δηλαδή δύο χιλιάδες άνθρωποι να περάσουν και να γίνει η εξέτασή τους. Προσέξτε να δείτε. Εσείς προτείνετε κάτι ακόμα ευρύτερο. Εγώ πρότεινα δύο χιλιάδες άνθρωποι να περάσουν, να γίνει η εξέτασή τους στην ηπειρωτική χώρα, υπό ταχείες διαδικασίες και υπό διαδικασίες - σας το λέω για να το ξέρετε - κλειστές. Και απορρίφθηκε και από την Ευρωπαϊκή Επιτροπή και από την Τουρκία. Εάν συζητάμε και επικοινωνούμε σε αυτό το πλαίσιο, έτσι;

**ΓΕΩΡΓΙΟΣ ΨΥΧΟΓΙΟΣ (Εισηγητής του ΣΥΡΙΖΑ):** Παρακαλώ, κύριε Πρόεδρε και εγώ τον λόγο.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Παρακαλώ, σύντομα, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ (Εισηγητής του ΣΥΡΙΖΑ):** Ευχαριστώ, κύριε Πρόεδρε.

Δεν θα μπω στη διαδικασία της συζήτησης για τον Έβρο. Θα πω, όμως, ότι μου κάνει εντύπωση που ο κ. Βαρβιτσιώτης ανέφερε ότι φταίει η Ελλάδα για τη μη τήρηση της Συμφωνίας Ε.Ε.-Τουρκίας. Μιας Συμφωνίας, η οποία της επιβλήθηκε και που δεν τηρείται και από τις υπόλοιπες ευρωπαϊκές χώρες, αυτή τη στιγμή. Μου κάνει μεγάλη εντύπωση και δεν διατυπώνουμε το ίδιο, στα ευρωπαϊκά Όργανα που πηγαίνουμε.

**ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής):** Κυρίες και κύριοι συνάδελφοι, από τις τοποθετήσεις των Εισηγητών και των Ειδικών Αγορητών, προκύπτει ότι το σχέδιο νόμου του Υπουργείου Μεταναστευτικής Πολιτικής γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Να θυμίσω μόνο ότι, μετά τη Διάσκεψη των Προέδρων, το νομοσχέδιο εισάγεται προς συζήτηση και ψήφιση στην Ολομέλεια, την ερχόμενη Πέμπτη, μετά τον Κοινοβουλευτικό Έλεγχο, δηλαδή μετά τις 9.30 το πρωί.

Επίσης, διερμηνεύοντας την ομόθυμη –πιστεύω- επιθυμία όλων σας, καταδικάζουμε τις τρομοκρατικές ενέργειες και τα σημερινά συμβάντα.

Σας ευχαριστώ όλους για την παρουσία σας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γάκης Δημήτριος, Θελερίτη Μαρία, Μπαλλής Συμεών, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Ψυχογιός Γεώργιος, Βαρβιτσιώτης Μιλτιάδης και Μανωλάκου Διαμάντω.

Τέλος και περί ώρα 15.40΄ λύθηκε η συνεδρίαση.

**Ο ΠΡΟΕΔΡΟΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ** **ΚΩΝΣΤΑΝΤΙΝΟΣ ΜΟΡΦΙΔΗΣ**